**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 11 Μαρτίου 2021, ημέρα Πέμπτη και ώρα 10.30΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Επεξεργασία και εξέταση του σχεδίου νόμου του Υπουργείου Περιβάλλοντος και Ενέργειας «Κύρωση Επενδυτικής Συμφωνίας μεταξύ της Ελληνικής Δημοκρατίας και της Μονοπρόσωπης Ανώνυμης Εταιρείας με την επωνυμία "ΕΛΛΗΝΙΚΟΣ ΧΡΥΣΟΣ ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΕΙΑ ΜΕΤΑΛΛΕΙΩΝ ΚΑΙ ΒΙΟΜΗΧΑΝΙΑΣ ΧΡΥΣΟΥ" και συναφείς διατάξεις». (2η συνεδρίαση - ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Κωνσταντίνος Σκρέκας, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους, επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης(άρθρο 38§9), οι κ.κ.: Ιωάννης Γιώργος, Αντιπεριφερειάρχης στην Περιφερειακή Ενότητα Χαλκιδικής, Γεώργιος Στασινός, Πρόεδρος της Δ.Ε. του Τεχνικού Επιμελητηρίου Ελλάδος (ΤΕΕ), Κωνσταντίνος Σάλτας, Πρόεδρος της Ελληνικής Αρχής Γεωλογικών και Μεταλλευτικών Ερευνών (ΕΑΓΜΕ), Στυλιανός Βαλιάνος, Δήμαρχος Αριστοτέλη, Γεώργιος Βαγιωνάς, Πρόεδρος της Τοπικής Κοινότητας Στρατωνίου, Ιωάννης Πετράκης, Πρόεδρος της Τοπικής Κοινότητας Ολυμπιάδας, Νικόλαος Αντωνίου, Πρόεδρος της Τοπικής Κοινότητας Στρατονίκης, Κωνσταντίνος Πασχάλης, Πρόεδρος της Τοπικής Κοινότητας Μεγάλης Παναγίας, Αγγελική Ληστή, εκπρόσωπος της Επιτροπής Αγώνα Μεγάλης Παναγίας, Γρηγόριος Τάσιος, Πρόεδρος του Δ.Σ. της Ένωσης Ξενοδόχων Χαλκιδικής, Χάρης Σμυρνιώτης, Αντιπρόεδρος της Ομοσπονδίας Μεταλλωρύχων Ελλάδας (ΟΜΕ), Σαράντος Δημητριάδης, συνεργαζόμενο μέλος του Παρατηρητηρίου Μεταλλευτικών Δραστηριοτήτων, Σπυρίδων Ψαρούδας, Γενικός Διευθυντής της Περιβαλλοντικής Οργάνωσης «Καλλιστώ», Γεώργιος Ξεφτέρης, Αντιπρόεδρος του Σωματείου Γεωτρυπανιστών Χαλκιδικής, Χρήστος Εφραιμίδης, Πρόεδρος του Εργατικού Κέντρου Πολυγύρου, Κωνσταντίνος Παπαζάχος, Διευθυντής του Εργαστηρίου Γεωφυσικής του Αριστοτελείου Πανεπιστημίου Θεσσαλονίκης (ΑΠΘ), Χρήστος Παναγιωτίδης, μέλος του Δ.Σ. του Συλλόγου Γονέων και Κηδεμόνων Γυμνασίου Ιερισσού, Γεώργιος Ζουμπάς, μέλος του Συλλόγου Φίλων Περιβάλλοντος Ιερισσού, Γεώργιος Σκιαδαρέσης, Αναπληρωτής Προϊστάμενος της Εφορείας Αρχαιοτήτων Χαλκιδικής και Αγίου Όρους, Κωνσταντίνος Παπαστάθης, υπεύθυνος των υποέργων αρχαιολογικών ερευνών και εργασιών της «Ελληνικός Χρυσός» στην ανατολική Χαλκιδική και Χρήστος Καβαλόπουλος, Γενικός Διευθυντής του Συνδέσμου Μεταλλευτικών Επιχειρήσεων (ΣΜΕ).

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Κατσανιώτης Ανδρέας, Κεφαλογιάννη Όλγα, Μπουκώρος Χρήστος, Οικονόμου Βασίλειος, Παπαδόπουλος Μιχαήλ, Ράπτη Ελένη, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χειμάρας Θεμιστοκλής (Θέμης), Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Μάλαμα Κυριακή, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Σκουρλέτης Παναγιώτης (Πάνος), Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Αβδελάς Απόστολος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Παραγωγής και Εμπορίου με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Περιβάλλοντος και Ενέργειας «Κύρωση Επενδυτικής Συμφωνίας μεταξύ της Ελληνικής Δημοκρατίας και της Μονοπρόσωπης Ανώνυμης Εταιρείας με την επωνυμία "ΕΛΛΗΝΙΚΟΣ ΧΡΥΣΟΣ ΜΟΝΟΠΡΟΣΩΠΗ ΑΝΩΝΥΜΗ ΕΤΑΙΡΕΙΑ ΜΕΤΑΛΛΕΙΩΝ ΚΑΙ ΒΙΟΜΗΧΑΝΙΑΣ ΧΡΥΣΟΥ" και συναφείς διατάξεις», όπου σήμερα θα έχουμε την ακρόαση των φορέων.

 Πριν τους δώσω τον λόγο, με αφορμή μία διαμαρτυρία μη προσκεκλημένου φορέα σε προηγούμενο νομοσχέδιο, θέλω να πω, ότι το Προεδρείο δεν «κόβει» φορείς. Ξέρετε, ότι μπορούν να προσκληθούν μέχρι δέκα φορείς. Η Αντιπολίτευση καλεί το 30%, δηλαδή, τρεις φορείς που δεν έχουν κληθεί από άλλους. Το να καλεί ένα Κόμμα πολλούς φορείς, καταλαβαίνετε, ότι είναι, τεχνικά, αδύνατο. Αυτό ας το λέμε όλοι, για να προστατεύσουμε τη λειτουργία της Επιτροπής μας. Δεν είναι θέμα τι θέλει το Προεδρείο. Όμως, δεν είναι εφικτό να καλούμε, κάθε φορά, απεριόριστο αριθμό φορέων.

Με αφορμή αυτό, λοιπόν, λέω, ότι σε επόμενα νομοσχέδια, πρέπει να δούμε, μήπως, περιορίσουμε τους υπό κλήση φορείς και να καλούμε ανθρώπους που και θέλουν να συμμετέχουν και έχουν και κάτι να πουν. Όπως πληροφορούμαι, σε άλλες Επιτροπές δεν υπάρχει τέτοια προσέλευση φορέων και δεν είναι τόσο ελαστικά τα Προεδρεία. Εμείς επιδείξαμε λίγο περισσότερη χαλαρότητα, αλλά όλα έχουν ένα όριο. Δεν είναι δυνατόν να εγκαλούμαστε κιόλας.

**ΗΛΙΑΣ-ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Κύριε Πρόεδρε, δεν θέλω να περάσει απαρατήρητο, ότι, πραγματικά, η διαχείρισή σας είναι πολύ δημοκρατική και σε ότι αφορά στους φορείς και αυτό τιμά και τη Βουλή.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Έχουμε καθιερώσει αυτή την πρακτική στην Επιτροπή μας. Έχουμε μία καλή συνεργασία και εκτιμώ το ότι εκφράζουμε σεβασμό προς όλους.

Νομίζω, ότι το καλύψαμε το θέμα, ας μην χάνουμε άλλο χρόνο.

Πρώτα θα δώσω τον λόγο στον κ. Γιάννη Πετράκη, Πρόεδρο της Τοπικής Κοινότητας Ολυμπιάδας, ο οποίος μας ζήτησε να προηγηθεί, διότι του προέκυψε ένα πρόβλημα. Οπότε, ας μην του στερήσουμε τη δυνατότητα να εκφράσει την άποψή του.

Κύριε Πετράκη, σας καλωσορίζουμε, όπως και όλους τους καλούς φίλους που είναι στο δίκτυο, στη συζήτηση αυτή στο Ελληνικό Κοινοβούλιο.

Τον λόγο έχει ο κ. Πετράκης.

**ΙΩΑΝΝΗΣ ΠΕΤΡΑΚΗΣ (Πρόεδρος της Τοπικής Κοινότητας Ολυμπιάδας):** Ευχαριστώ, κύριε Πρόεδρε.

Προηγήθηκε χθες η συνεδρίαση του Δημοτικού Συμβουλίου, όπου η πλειοψηφία του και αρκετά μέλη από εμάς, τοποθετηθήκαμε υπέρ της πρότασης του Δημάρχου και της θέσης της πλειοψηφίας της Ολυμπιάδας, εδώ και χρόνια. Η επένδυση για εμάς είναι πολύ σημαντικός παράγοντας, γιατί, τουλάχιστον, έντεκα με δώδεκα χωριά απασχολούμαστε, κατά πλειοψηφία, σε αυτή την εργασία και θέλουμε να τη διασφαλίσουμε.

Στηριζόμαστε και βασιζόμαστε στην κυα του 2011, η οποία είναι πληρέστατη. Απλώς, διαμορφώθηκαν κάποιες συνθήκες, όλο αυτό το διάστημα. Από το 2011 που εκδόθηκε η κυα, μέχρι σήμερα, οι συνθήκες δεν είναι ίδιες. Άρα, για το καλό του τόπου και για να «περπατήσει» η επένδυση, η οποία δίνει τόσες θέσεις εργασίας σε τόσες οικογένειες, για να μπορούν να ζουν δώδεκα μήνες τον χρόνο από αυτή την εργασία, πρέπει να γίνουν κάποιες αλλαγές.

Θέλω να πω, λοιπόν, ότι, επί της αρχής, είμαστε σύμφωνοι. Ωστόσο, μέσω και του Δημάρχου μας, Στέλιου Βαλλιάνου, με τον οποίο έχουμε συζητήσει, θα επισημανθούν κάποιες επιφυλάξεις και κάποια πράγματα που πρέπει να λεχθούν.

Σε ότι αφορά στην Ολυμπιάδα, θέλω να πω, ότι υπάρχουν κάποιες περιβαλλοντικές εκκρεμότητες που δεν προχώρησαν. Ενώ, λοιπόν, ο καθαρισμός των αρσενοπυριτών και της Λίμνης Φιρέ έχουν «περπατήσει» σε σημαντικό σημείο, καθώς μιλάμε για ένα μεγάλο περιβαλλοντικό έργο, ο καθαρισμός στη λίμνη τελμάτων έχει καθυστερήσει, αν και μαθαίνω, ότι θα ξεκινήσει σύντομα. Είναι ένα σημαντικό έργο, γιατί μιλάμε για τέσσερα εκατομμύρια τόνους τέλματος, εκ των οποίων τα τρία εκατομμύρια έχουν απομακρυνθεί ήδη. Αυτός είναι ένας σημαντικός παράγοντας, για τον οποίο πρέπει να συνεχιστεί αυτή η διαδικασία.

Θέτουμε, επίσης, γιατί δεν φαίνεται καθαρά σε αυτή τη Συμφωνία, αν και ξέρω, ότι αυτό θα γίνει στη Μελέτη Περιβαλλοντικών Επιπτώσεων, το πόσο σοβαρό είναι για την Ολυμπιάδα να δημιουργηθεί μία μονάδα επεξεργασίας νερών, ώστε τα νερά που βγαίνουν από το μεταλλείο να βγαίνουν σε μορφή πόσιμου νερού, πλέον, και όχι μόνο για κολύμβηση. Έτσι θα σταματήσουν και τα διάφορα «παρατράγουδα» που έχουμε όλα αυτά τα χρόνια, καθώς ο ένας τα θεωρεί κατάλληλα, ο άλλος τα θεωρεί ακατάλληλα, με αποτέλεσμα να δυσφημίζεται το χωριό μας.

Επίσης, θέλω να θέσω σε όλους σας, τις προτεραιότητες και το πόσο κάθε χωριό πρέπει να αξιολογηθεί ανταποδοτικά από αυτή την επένδυση, διότι κάποια χωριά είναι χωριά πηγές και δέχονται το «αποτύπωμα» του μεταλλείου και του εργοστασίου, άμεσα. Αυτό σημαίνει, ότι θα πρέπει να υπάρχει μία ξεχωριστή ανταποδοτικότητα, ώστε να καλύψουμε, ότι προκύπτει να χάνουμε, έστω σε φήμη και σε πελατεία ακόμη.

Το να λες, ότι έχεις μία μεταλλευτική δραστηριότητα, δεν ακούγεται και τόσο καλό, για να το συνδυάσεις με τον τουρισμό, άσχετα, αν η πράξη έχει αποδείξει, όλα αυτά τα χρόνια, ότι η Ολυμπιάδα έχει τουριστική ανάπτυξη. Μάλιστα, είμαστε σε σημείο που γίνονται επενδύσεις στον τουρισμό.

Το τελευταίο που θέλω να πω, αφορά στο οδικό δίκτυο Ολυμπιάδας-Σταυρού, όπου έχει υποστεί «αλλοιώσεις» και θα πρέπει να σημειωθεί αυτό και από τους Βουλευτές μας και από τον Δήμαρχο, γιατί νομίζω, ότι χθες το παρέλειψαν. Το οδικό δίκτυο Στρατωνίου- Σταυρού, θα πρέπει να είναι υπό τη φροντίδα της «Ελληνικός Χρυσός», διότι κυκλοφορούν αρκετά φορτηγά και ο δρόμος θα πρέπει να είναι ασφαλής για όλους τους πολίτες.

Κλείνω με τις θέσεις εργασίας. Πιστεύω, ότι ειδικά τα μεταλλευτικά χωριά έχουν τον πρώτο λόγο. Στη δική μας περίπτωση, τα χωριά Ολυμπιάδα και Βαρβάρα, έχουν αδικηθεί και θα ήθελα να μην υπάρχει ούτε ένας άνεργος.

Σε ότι αφορά στα υπόλοιπα θέματα, θα διατυπωθούν δια στόματος του Δημάρχου μας.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Ιωάννης Γιώργος.

**ΙΩΑΝΝΗΣ ΓΙΩΡΓΟΣ (Αντιπεριφερειάρχης της Περιφερειακής Ενότητας Χαλκιδικής):** Καλημέρα σε όλους. Κύριε Πρόεδρε, θα ήθελα να σας ευχαριστήσω, ιδιαίτερα, για την πρόσκληση. Είναι η πρώτη φορά που συμμετέχω και δεν έχω εμπειρία σε παρόμοια περίπτωση. Όμως, είμαι, ιδιαίτερα, χαρούμενος, για το ό,τι μπορούμε να εκφράσουμε μία άποψη.

Βεβαίως, καλό θα ήταν η πρόσκληση που δέχτηκα, να την είχα λάβει πιο νωρίς, προκειμένου να εκφράσουμε τις απόψεις μας και αυτές να συμπεριληφθούν στην κατάρτιση της συγκεκριμένης Σύμβασης. Δηλαδή, καλό θα ήταν, να έχουμε περισσότερο χρόνο μπροστά μας, ώστε να ακουστούμε όλοι και κάποια εξ όσων ειπωθούν να ληφθούν υπόψη.

Αυτά που θα πω σήμερα, δεν είναι η τοποθέτηση ή η έκφραση μιας συλλογικής απόφασης, δηλαδή, δεν είναι συλλογικού οργάνου, αλλά είναι προσωπική, καθώς δεν υπήρχε ο χρόνος για να συνεδριάσει το συλλογικό όργανο και να πάρει κάποιου είδους απόφαση, βάσει της οποίας θα έκανα τη σημερινή μου τοποθέτηση. Γι’ αυτό και το ξεκαθαρίζω.

Είναι σαφές, κύριε Πρόεδρε, ότι κάθε επενδυτική δραστηριότητα, τουλάχιστον, στην Χαλκιδική, είναι όχι, απλώς, ωφέλιμη, όχι, απλώς, ενδείκνυται, αλλά είναι απαραίτητη, ειδικά, τούτη τη χρονική στιγμή, κατά την οποία η Ελλάδα περνά δύσκολα, ο κόσμος περνάει δύσκολα, γενικότερα η Ευρώπη και όχι μόνο. Σαφέστατα, κάθε επενδυτική δραστηριότητα θα ήταν θεμιτό για εμάς, βεβαίως, μέσα στα πλαίσια του σεβασμού των όποιων περιβαλλοντικών και όχι μόνο όρων, να λειτουργήσει.

Το λέω αυτό, γιατί η μονοκαλλιέργεια, είτε στην περίπτωση των μεταλλείων, είτε στην περίπτωση του τουρισμού -και το βλέπουμε σε όλη την Ελλάδα σήμερα με αυτό που συμβαίνει- δεν είναι ότι καλύτερο. Συνεπώς, μία περιοχή θα πρέπει να έχει εναλλακτικές δυνατότητες, ώστε να μπορεί να ανταποκριθεί στις δύσκολες συνθήκες που βιώνουμε. Βέβαια, κατά την άποψή μου, όπως είπα, απαραίτητη είναι η παρουσία μιας εταιρείας, απαραίτητη είναι η λειτουργία μιας επιχείρησης εκεί.

Και για ποιον λόγο; Ο λόγος είναι, ότι θα πρέπει να υπάρχει κάποιος που θα διαχειρίζεται μία δύσκολη κατάσταση που, επί σειρά ετών, υπάρχει στη βορειοανατολική Χαλκιδική. Όλα τα προηγούμενα χρόνια, αποδείχθηκε, ότι δεν ήταν εύκολη η διαχείριση του συγκεκριμένου θέματος. Είχα και έχω την άποψη, ότι η φέρουσα ικανότητα της περιοχής «σηκώνει» «ήπια» μεταλλευτική δραστηριότητα. Βεβαίως, επί σειρά ετών, είχαμε μεταλλευτική δραστηριότητα στον χώρο της Βορειοανατολικής Χαλκιδικής.

Θα ήθελα να αναφερθώ στη σελίδα 17 και το άρθρο 10, όπου «ως τοπική αρχή νοείται κάθε περιφερειακή, νομαρχιακή, δημοτική ή τοπική αρχή». Δεν υπάρχουν, πλέον, οι νομαρχιακές. Οι περιφερειακές και οι δημοτικές υπηρεσίες είναι της Αποκεντρωμένης Διοίκησης. Άρα, καλό θα είναι να απαλειφθεί, κατά την άποψή μου, ο όρος «νομαρχιακή».

Εκεί που μιλάμε για τροποποιήσεις στο επενδυτικό σχέδιο, κάποια στιγμή, λέμε, ότι «από τη φύση του δεν αποτελεί αμετάβλητο έγγραφο. Τροποποιείται και επικαιροποιείται κατά καιρούς». Ξέρετε τι σημαίνει αυτό; Ότι κάθε τροποποίηση θα ακολουθείται από ατέρμονες διαδικασίες νομιμοποίησης που σκεφτείτε πώς θα κινούνται νομικά, με δικαστικές προσφυγές και με προσφυγές στο ΣτΕ. Ποιο θα είναι το αποτέλεσμα; Δύο χρόνια δίνουμε σήμερα για τη λειτουργία της μεταλλουργίας χρυσού. Εάν στα δύο χρόνια, δεν υπάρξει μία συμφωνία, θα πάμε σε κάτι καινούργιο. Δηλαδή, επί της ουσίας, ακυρώνουμε τη μεταλλουργία χρυσού. Ας την καταργήσουμε, εξ αρχής, για να αποφύγουμε και τις όποιες κοινωνικές εντάσεις στην περιοχή.

Η αξιολόγηση της πρότασης μεταλλουργίας θα γίνει από εξαμελή επιτροπή, στην οποία θα μετέχουν τρεις από το ελληνικό δημόσιο και τρεις από την Εταιρεία. Η τοπική κοινωνία; Δεν θα πρέπει η Τοπική Αυτοδιοίκηση να εκπροσωπείται σε αυτή την περίφημη Επιτροπή Αξιολόγησης; Με ξενίζει ο τρόπος αλλαγής των μελών που γίνεται, κατά τη διαδικασία λειτουργίας της Επιτροπής, όπως, επίσης, και η απαρτία αυτής. Δεν νοείται εξαμελής επιτροπή να έχει απαρτία μόνο με δύο άτομα. Το βλέπω λίγο δύσκολο να υπάρξει τέτοιου είδους αποδοχή των αποφάσεων της συγκεκριμένης επιτροπής, πολύ περισσότερο, όταν αυτές πρέπει να είναι ομόφωνες.

Στη σελίδα 27, σχετικά με την απόφαση, επί της πρότασης μεταλλουργίας, αναφέρεται, ότι με ομόφωνη απόφαση πάμε μετά στη διακριτική ευχέρεια του Υπουργού. Εάν δεν υπάρχει ομόφωνη απόφαση, «η εταιρεία ερευνά κάθε επιστημονική εξέλιξη για ολοκλήρωση της πρότασης. Δηλαδή, η διακριτική ευχέρεια θα είναι ενός μόνο προσώπου που θα αποφασίζει για μία, ιδιαίτερα, μεγάλη επένδυση; Σε κάθε άλλη περίπτωση, αναφέρεται, ότι θα υπάρχει επανάληψη της διαδικασίας του άρθρου 15. Αντιλαμβάνεστε, λοιπόν, ότι αν δεν υπάρχουν ομόφωνες αποφάσεις ή αν δεν υπάρχει η απόφαση του Υπουργού, θα πηγαίνουμε κάθε φορά σε μία καινούργια εξέλιξη, με αποτέλεσμα να υπάρχουν ατέρμονες διαδικασίες.

Συνοψίζοντας, είναι προφανές, πως η μεταλλουργία χρυσού με αυτή τη λειτουργία ακυρώνεται, όχι σε βάθος χρόνου, αλλά πολύ σύντομα. Δεν προβλέπεται η συμμετοχή της τοπικής κοινωνίας στην επιτροπή. Δεν αναφέρεται ρητά η απόφαση του ΣτΕ και η «κόκκινη γραμμή» για την τοπική κοινωνία, για τη μη χρήση κυανίου στη μεταλλουργία χρυσού. Θεωρούμε, εξαιρετικά, σημαντικό το γεγονός, ότι θα πρέπει να υπάρξουν «δικλείδες» ασφαλείας, όπου ένα πόσο, τουλάχιστον, 50 εκατομμύρια ή 100 εκατομμύρια, θα πρέπει να υπάρχει σε περίπτωση που αιφνιδίως, όπως έγινε το 2004 με την TVX Ελλάς, η εταιρία αποχωρεί, χωρίς να αναλάβει τις ευθύνες της.

Σχετικά με τον ανεξάρτητο ελεγκτή περιβάλλοντος, ο οποίος θα πληρώνεται από την Εταιρεία. Ανεξάρτητος και πληρωμένος από την εταιρεία; Θα προτιμούσα να υπάρχει μία επιτροπή τριών ή πέντε περιβαλλοντολόγων που θα πληρώνονται από το ελληνικό δημόσιο, μέσα από το ανταποδοτικό τέλος της εταιρείας. Θα ήταν προτιμότερο.

Σε ότι αφορά στο πρόγραμμα εταιρικής κοινωνικής ευθύνης, ο επενδυτής θα έχει την ευθύνη του ποια έργα θα γίνουν; Έχει το δικαίωμα να ερευνήσει τη λειτουργία του Δημοσίου και της τοπικής αρχής, η οποία θα διαχειριστεί το συγκεκριμένο πρόγραμμα; Μα, ο ελεγκτικός μηχανισμός πρέπει να είμαστε εμείς. Δεν διαφωνώ καθόλου να υπάρχει έλεγχος. Όμως, στη χειρότερη των περιπτώσεων, ας πούμε εμείς ποια είναι αυτά που θέλουμε και ας πληρώσει αυτός. Εμείς ως Περιφερειακή Ενότητα, τουλάχιστον, δεν θέλουμε χρήματα και δεν χρειάζεται να διαχειριζόμαστε τέτοιου είδους χρήματα. Ας αναλαμβάνει την ευθύνη, όμως, για έργα που θα προτείνουμε. Όχι να έχει την ευθύνη, την οποία, εν πάση περιπτώσει, δεν ξέρω σε ποιον βαθμό θα μπορούν να του την καταλογίσουν κάποια στιγμή.

Κλείνοντας, θα πρέπει να θέσω δύο θέματα. Το ένα είναι το σοβαρό θέμα της επιλογής της μεταφοράς των εξορυκτικών υλικών δια της οδού, η οποία υφίσταται και εννοώ το επαρχιακό δίκτυο, το οποίο είναι σε πάρα πολύ κακό χάλι. Εδώ και μία τριετία, τετραετία ζητώ από την εταιρία να επισκευάσει τον δρόμο από το Χοντρό Δέντρο, γνωστό σε όλους εμάς, από τη Μεγάλη Παναγία μέχρι και τα όρια του Νομού μετά την Ολυμπιάδα και τον Σταυρό. Δυστυχώς, ελάχιστα έχουμε δει. Μόλις, 400.000 ευρώ για ένα εκτεταμένο οδικό δίκτυο, το οποίο επιβαρύνεται σε καθημερινή βάση από τις μεταφορές τους.

Το άλλο σοβαρό θέμα είναι αυτό του πώς θα αντιμετωπίσουμε το πρόβλημα υδροδότησης της περιοχής και τα αντιπλημμυρικά φαινόμενα. Είναι δύο πολύ μεγάλα ζητήματα, για τα οποία η εταιρεία θα πρέπει να γίνει συμμέτοχη στην αντιμετώπισή τους.

Τέλος σε ότι αφορά στην αύξηση του ποσοστού των μεταλλευτικών τελών. Είναι ένα θέμα που αφορά τον Δήμο κυρίως. Όπως είπα δεν έχουμε απαιτήσεις ως Περιφερειακή Ενότητα, πλην της ανάληψης της ευθύνης συντήρησης του οδικού μας δικτύου και επισκευής-κατασκευής, καθαρισμού των αντιπλημμυρικών έργων της συγκεκριμένης περιοχής του Δήμου, δηλαδή, της Βορειοανατολικής Χαλκιδικής.

Ευχαριστώ για την πρόσκληση. Δευτερευόντως, αν χρειαστεί ή αν ξέχασα κάτι, θα τοποθετηθώ, εκ νέου.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Σάλτας.

**ΚΩΝΣΤΑΝΤΙΝΟΣ ΣΑΛΤΑΣ (Πρόεδρος της Ελληνικής Αρχής Γεωλογικών και Μεταλλευτικών Ερευνών):** Κύριε Πρόεδρε, η ειδικότητά μου είναι Μεταλλειολόγος Μηχανικός και είμαι Πρόεδρος ΕΑΓΜΕ. Θα ήθελα να πω, ότι η ΕΑΓΜΕ, η Ελληνική Αρχή Γεωλογικών και Μεταλλευτικών Ερευνών, υπάγεται στο ΥΠΕΝ. Είναι σύμβουλος της Πολιτείας μας σε θέματα μεταλλευτικά, γεωλογίας, τεχνικής γεωλογίας, υδρογεωλογίας, γεωθερμίας κ.λπ.. Ομοίως, παρέχει υπηρεσίες στην Περιφέρεια και στην Τοπική αυτοδιοίκηση, ενώ παρέχει υπηρεσίες και σε ιδιωτικούς φορείς, εταιρείες και φυσικά πρόσωπα στα θέματα του αντικειμένου της.

Στα εκατό χρόνια παρουσίας του ο φορέας, έχει παρουσιάσει, πραγματικά, ένα σπουδαίο έργο, σε ότι αφορά στον εντοπισμό μεταλλευτικών περιοχών στην Πατρίδα μας που, στη συνέχεια, αξιοποιήθηκαν από διάφορες εταιρείες. Γι’ αυτόν τον λόγο «έτρεξαν» άνθρωποι του πρώην ΙΓΜΕ, «όργωσαν» την Πατρίδα μας, προκειμένου να έχουμε αυτές τις θέσεις που σήμερα αξιοποιούνται.

 Σε ότι αφορά στο πώς εμπλεκόμαστε στη σημερινή εκμετάλλευση. Το 1950, εντοπίστηκε το κοίτασμα στην περιοχή της Χαλκιδικής και η αξιοποίησή του άρχισε από το 1960 με το Ίδρυμα Μποδοσάκη, τότε. Τα δεδομένα της αξιοποίησης του ορυκτού πλούτου στην Πατρίδα μας και τη συμβολή του στην ανάπτυξή του, μάς έχουν πείσει, ότι χρειάζεται η αξιοποίηση και αυτής της επένδυσης. Είναι μία επένδυση που συμβάλλει στην ανάπτυξη της Πατρίδας μας. Εντοπίζω από την προηγούμενη εμπειρία μου, επειδή έχω εργαστεί αρκετά χρόνια σε μεταλλεία της Πατρίδας μας -και το τονίζω όπου σταθώ και όπου βρεθώ- είναι μία επένδυση που συμβάλλει, ουσιαστικά, στην περιφερειακή ανάπτυξη της Πατρίδας μας. Χωριά των δέκα, των είκοσι, των τριάντα, των πενήντα κατοίκων έμειναν εκεί και δεν μετανάστευσαν διαχρονικά. Έμειναν στην Πατρίδα τους, δουλεύοντας σε αυτές τις επιχειρήσεις. Άρα, θεωρώ, ότι αυτή η επένδυση συμβάλλει τα μέγιστα στην ανάπτυξη της περιοχής.

Θεωρώ, λοιπόν, ότι και αυτή η επένδυση της «Ελληνικός Χρυσός», είναι προς τη σωστή κατεύθυνση και προφανώς, θα συμβάλει στην ανάπτυξη του τόπου, με την προϋπόθεση, βέβαια, να τηρηθεί αυστηρότατα η περιβαλλοντική νομοθεσία. Το Υπουργείο, από τις πληροφορίες που έχουμε, θεωρώ, ότι είναι προς αυτή την κατεύθυνση, δηλαδή, της αυστηρής παρακολούθησης, από τούδε και στο εξής, της περιβαλλοντικής μελέτης που υπάρχει. Εμείς, ως ιστορία, στην περιοχή της Χαλκιδικής, έχουμε συμμετάσχει στην εκπόνηση της πρώτης μελέτης του παραρτήματος της υδρογεωλογικής μελέτης που έγινε πριν από δέκα χρόνια περίπου. Σήμερα, είμαστε σύμβουλοι του Δήμου Αριστοτέλη, σε θέματα που άπτονται της παρακολούθησης, τυχόν, προβλημάτων, που θα υπάρξουν -αν υπάρξουν- από την εκμετάλλευση του κοιτάσματος της Χαλκιδικής.

Αυτά έχω να πω γενικότερα. Κλείνοντας, να τονίσω, ότι οι άνθρωποι της ΕΑΓΜΕ «όργωσαν» την Πατρίδα μας, εντοπίζοντας αυτούς τους «θησαυρούς» που συμβάλλουν στην αξιοποίηση του ορυκτού πλούτου. Και ας μην μας φοβίζει τίποτα, διότι η Ευρώπη, σήμερα, έχει παρόμοιες και εξίσου πιο επιβαρυντικές δραστηριότητες σε χώρες πολύ προχωρημένες και δεν έχουν υπάρξει προβλήματα. Βεβαίως, προϋπόθεση είναι η περίπτωση της αυστηρής εφαρμογής της περιβαλλοντικής νομοθεσίας.

Αυτά σε ότι αφορά στην ΕΑΓΜΕ και είμαι στη διάθεσή σας για οποιαδήποτε ερώτημά σας αφορά πάνω στο κομμάτι της ΕΑΓΜΕ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Παπαζάχος.

**ΚΩΝΣΤΑΝΤΙΝΟΣ ΠΑΠΑΖΑΧΟΣ (Διευθυντής του Εργαστηρίου Γεωφυσικής του Αριστοτέλειου Πανεπιστημίου Θεσσαλονίκης):** Θα περιοριστώ να μιλήσω μόνο για ένα θέμα, το οποίο αφορά στον χώρο υγειονομικής ταφής των επικίνδυνων αποβλήτων του Κοκκινόλακκα και της σχέσης του με τα ενεργά ρήγματα της περιοχής. Όλα τα στοιχεία που θα σας πω, αφορούν σε μελέτες, οι οποίες έχουν υποβληθεί από την ίδια την «Ελληνικός Χρυσός», ενώ το σχήμα που βλέπετε μπροστά σας προέρχεται από τη μελέτη περιβαλλοντικών επιπτώσεων του κ. Παυλίδη και των συνεργατών του, η οποία δείχνει το μεγάλο ρήγμα του Σφενδονίου και τη θέση του, σε σχέση με τα έργα της μεταλλευτικής εκμετάλλευσης. Θα επικεντρωθούμε στο κύριο κομμάτι της εκμετάλλευσης, το οποίο αφορά στο κεντρικό κομμάτι. Βλέπετε, ότι το ρήγμα του Σφενδονίου περνάει μέσα από την περιοχή κατασκευής του νέου εργοστασίου εμπλουτισμού και του εργοστασίου μεταλλουργίας και σε απόσταση λίγων δεκάδων μέτρων από τον ΧΥΤΕΑ του Κοκκινόλακκα και τα φράγματα που τον οριοθετούν.

Τα φράγματα αστοχούν από τους σεισμούς για δύο λόγους. Ο πρώτος αφορά στο γεγονός, ότι, όταν γίνεται ένας σεισμός, παράγονται ταλαντώσεις, σεισμικές δονήσεις, οι οποίες θέτουν σε ταλάντωση το φράγμα και τα τέρματα ή το νερό που υπάρχει από πίσω και μπορεί να οδηγήσουν στην αστοχία τους. Όταν, όμως, το ρήγμα είναι κοντά στο φράγμα, τότε η μετατόπιση του ρήγματος, μπορεί να οδηγήσει σε αστοχία του ίδιου του φράγματος, είτε το ρήγμα είναι κάτω από το φράγμα, είτε το ρήγμα είναι σε μικρή απόσταση από το φράγμα. Για ένα φράγμα, όπως στην περίπτωση του ρήγματος του Σφενδονίου, ένα ρήγμα πλάτους, τουλάχιστον, 10 χιλιομέτρων, σε απόσταση 10 με 15 χιλιομέτρων, εμφανίζει σημαντικές παραμορφώσεις, όπως έχουν μετρηθεί σε δεκάδες σεισμούς και επιπλέον, εμφανίζει δευτερογενείς διαρρήξεις, παράλληλες με το ρήγμα, οι οποίες, επίσης, μπορεί να οδηγήσουν σε αστοχία.

Έχουμε κάτι τέτοιο στην περιοχή; Προφανώς, και έχουμε. Ο τελευταίος μεγάλος σεισμός στον Ισθμό της Ιερισσού το 1932, με μέγεθος 7 ρίχτερ, είχε τεράστιες δυναμικές κινήσεις. Όπως βλέπετε, διέλυσε όλη την Ιερισσό. Προκάλεσε και άλλο σεισμό στην Ιερισσό; Προκάλεσε και είχε και στατικές μετατοπίσεις. Δηλαδή, το ρήγμα έφθασε, όντως, στην επιφάνεια και πέρα από την ταλάντωση την ίδια, προκάλεσε μετατόπιση, περίπου, δύο μέτρων. Εκείνη την εποχή, πέρασε μέσα από το κτίριο φόρτωσης βαγονιών, που παρ’ όλο ήταν μεταλλικό, κόπηκε στα δύο από τη συγκεκριμένη διάρρηξη.

Η μελέτη περιβαλλοντικών επιπτώσεων, περιέργως, μιλάει για ένα μικρότερο σεισμό μεγέθους 6,8 και μετατόπισης 1,5 μέτρων, ενώ ο πραγματικός είχε μέγεθος 7 και μετατόπιση 2 μέτρων, αλλά ακόμα και αυτή υπολογίζει μία πολύ μεγάλη επιτάχυνση 50% της επιτάχυνσης του g. Οι νεότερες μελέτες που έκανε η εταιρεία από ξένους μελετητές, επειδή, μάλλον, δεν εμπιστευόταν τη Μελέτη Περιβαλλοντικών Επιπτώσεων, οδήγησαν σε ακόμη δυσμενέστερα αποτελέσματα, προτείνοντας ένα μέγιστο σεισμό με μέγεθος 7,5 ρίχτερ, μετατοπίσεις 4 με 6 μέτρα και επιταχύνσεις που, σχεδόν, φτάνουν το 1g. Όμως, δεν χρησιμοποιήθηκαν από την εταιρεία σε όλες τις μεταγενέστερες μελέτες.

Τι λέει, λοιπόν, η μελέτη περιβαλλοντικών επιπτώσεων; Λέει, ότι μέσα στον χώρο του φράγματος και σε όλη αυτή την περιοχή θα εμφανιστούν δευτερογενείς διαρρήξεις, οι οποίες μπορεί να οδηγήσουν σε αστοχία το φράγμα. Το σχήμα προέρχεται από την ίδια τη μελέτη που δείχνει, ότι σε απόσταση τουλάχιστον 200 μέτρων από το ρήγμα και μέσα στο χώρο του φράγματος και του ΧΥΤΕΑ, θα εμφανιστούν διαρρήξεις, οι οποίες μπορεί να δημιουργήσουν προβλήματα. Υπολογίζει, μάλιστα, τεράστιες επιταχύνσεις για το ίδιο το φράγμα. Ακόμη και στην περίπτωση του πιο απλού σεισμού, αυτού για τον οποίο σχεδιάζουμε τα σπίτια μας με, τελείως, συμβατικές κατασκευές, οι επιταχύνσεις στη στέψη του φράγματος θα ξεπεράσουν το 1,5 g. Στο 1 g κάποιος απογειώνεται από την επιφάνεια της γης, ενώ για τον μέγιστο αναμενόμενο σεισμό των 6,8, όχι τα 7 ρίχτερ, προβλέπονται επιταχύνσεις, οι οποίες θα «αγγίξουν» και τα 2g για τη στέψη του φράγματος.

Πέρα απ’ αυτό, υπολογίζει και μόνιμες παραμορφώσεις στο ίδιο το φράγμα, οι οποίες στη στέψη του ξεπερνούν το 0,5 μέτρο και τοπικά φτάνουν το 1 μέτρο. Θυμίζω, ότι όλοι οι κανονισμοί και οι οδηγίες της IUGG, της Διεθνούς Ένωσης, κάνουν λόγο για αστοχία φράγματος, αν οι μετατοπίσεις ξεπεράσουν το 0,5 μέτρο.

Θα ήθελα, επίσης, να σχολιάσω, ότι τα στοιχεία που χρησιμοποιεί η εταιρεία, έχουν πάρα πολλά προβλήματα. Σας δίνω πάλι όλα τα στοιχεία από τις μελέτες της εταιρείας, τη γεωλογική μηκοτομή, κατά μήκος, του φράγματος. Αδυνατώ να καταλάβω, πώς μία μηκοτομή, με τόσα προβλήματα που φαίνονται από τα τριάντα ερωτηματικά που έβαλε ο ίδιος ο μελετητής, μπορεί να θεωρηθεί αξιόπιστη και μία μελέτη να θεωρηθεί, ως κατάλληλη, για ένα τόσο σημαντικό έργο που θα φιλοξενήσει τον πρώτο ΧΥΤΕΑ της χώρας.

Κλείνοντας, να πω, ότι είναι ο πρώτος ΧΥΤΕΑ που κατασκευάζεται στην Ελλάδα, ο οποίος είναι πάνω στο ρήγμα που έχει δώσει τις μεγαλύτερες επιφανειακές μετατοπίσεις στον 20ο αιώνα στην Ελλάδα. Δεν υπάρχει κανένα παγκόσμιο προηγούμενο ανάλογης χωροθέτησης φράγματος, πόσο μάλλον κάποιου ΧΥΤΕΑ. Παρ’ όλη την αμφίβολη ποιότητα των μελετών, οι ίδιες δείχνουν πολύ μεγάλες δυναμικές ταλαντώσεις, πάνω από 1,5g, ακόμη και σε συμβατικούς σεισμούς και στατικές μετατοπίσεις, οι οποίες φτάνουν το ένα μέτρο και σε κάποια φράγματα ακόμη περισσότερο.

Το κρίσιμο σημείο, σχετικά με την αντισεισμική προστασία είναι, ότι τα επικίνδυνα υλικά του ΧΥΤΕΑ θα μείνουν εκεί για πάντα. Δηλαδή, το φράγμα, σίγουρα, θα βιώσει κάποια στιγμή το δυσμενέστερο σενάριο και θα οδηγηθεί, σχεδόν, σίγουρα στην αστοχία. Ειδικά, πρέπει να τονιστεί, ότι το υλικό στεγάνωσης, σύμφωνα με τα στοιχεία της εταιρείας, δεν έχει δοκιμαστεί για την αντοχή του στη σεισμική φόρτιση. Το μικρό του πάχος και η μικρή διάρκεια ζωής του, κάτω από τα πενήντα έτη, καθιστούν τη μελλοντική αντισεισμική του συμπεριφορά και τη στεγάνωση που θα παρέχει, εξαιρετικά, προβληματική. Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Στασινός.

**ΓΕΩΡΓΙΟΣ ΣΤΑΣΙΝΟΣ (Πρόεδρος της Δ.Ε. του Τεχνικού Επιμελητηρίου Ελλάδος, ΤΕΕ):**

Θα ήθελα, κατ’ αρχήν, να διευκρινίσω, ότι, ούτε εγώ προσωπικά ως Πρόεδρος, ούτε το Τεχνικό Επιμελητήριο Ελλάδος ως θεσμός, μπορούμε να τοποθετηθούμε, αυτή τη στιγμή, για ένα τέτοιο θέμα, επί της ουσίας, και για μία τόσο μεγάλη Σύμβαση με πολλές λεπτομέρειες, καθώς ενημερωθήκαμε, μόλις, μία ημέρα πριν. Ωστόσο, θα προσπαθήσω να θέσω ένα συγκεκριμένο πλαίσιο.

Είμαστε υπέρ των επενδύσεων, κάθε επένδυσης, προφανώς, με όρους πλήρους περιβαλλοντικής προστασίας. Η απάντηση στο ερώτημα, αν θέλουμε και αν χρειαζόμαστε επενδύσεις και, μάλιστα, ξένες και απευθείας παραγωγικές επενδύσεις είναι προφανής και είναι, ναι. Άλλωστε, δεν υπάρχει σύγχρονη οικονομική ή πολιτική θεωρία που να μην επιθυμεί τις επενδύσεις. Αυτό, επί της αρχής. Επίσης, όμως, επί της αρχής, θέλω να τονίσω, ότι κάθε επένδυση πρέπει να γίνεται με σεβασμό στο περιβάλλον, με πλήρη συμμόρφωση με τη νομοθεσία, περιβαλλοντική, υγιεινής, ασφάλειας και με όρους κοινωνικής και οικονομικής συνοχής και αυτό ισχύει και για τη συγκεκριμένη Σύμβαση.

Πέρα, όμως, από αυτά τα δύο βασικά θέματα, θέλω να τονίσω και ορισμένα άλλα πράγματα. Το ΤΕΕ είναι τεχνικός σύμβουλος και δεν μπορεί να μιλά, γενικότερα, με όρους αντίθεσης. Τα πράγματα στην επιστήμη, στην οικονομία, στην κοινωνία, στη ζωή δεν είναι ποτέ «άσπρο - μαύρο», δεν υπάρχει, μονοσήμαντα, καλό και κακό. Δεν είναι «δίπολο», δεν είναι αντίθεση, η ανάπτυξη με την προστασία του περιβάλλοντος. Είναι κάτι που μπορεί να συνδυαστεί και δεν μπορεί αυτή η συζήτηση να γίνει με τέτοιους όρους, σε ότι αφορά στη συγκεκριμένη Σύμβαση.

Είναι, κατά βάση, ένα θέμα τεχνικό και οικονομικό και μετά οικονομικό και πολιτικό και θα το εξηγήσω αναλυτικότερα. Θέλουμε μεταλλεία και ορυχεία στη χώρα; Κατά την προσωπική μου άποψη, αλλά και κατά την πάγια θέση, επί πολλές δεκαετίες, επί εννέα δεκαετίες, του Τεχνικού Επιμελητηρίου, η απάντηση είναι, σαφώς, ναι και για περισσότερα απ’ όσα έχουμε.

Μακάρι, να καταφέρουμε να παράγουμε χρυσό και μακάρι σύντομα -και το λέω για να το ακούνε και στο Υπουργείο Περιβάλλοντος- να καταφέρουμε να προχωρήσουμε στην έρευνα και εκμετάλλευση κοιτασμάτων και σε άλλα πολύτιμα μέταλλα και, ιδίως, στις σπάνιες γαίες. Το πρώτο και κύριο ανταγωνιστικό πλεονέκτημα κάθε χώρας, σε κάθε οικονομική θεωρία, από τη βιομηχανική επανάσταση έως και σήμερα, είναι οι ορυκτοί και οι φυσικοί της πόροι.

Κυρίες και κύριοι Βουλευτές, για να το πω αλλιώς, ο ήλιος και η θάλασσα φθάνουν ως ένα σημείο. Η παραγωγή πρώτων υλών, η παραγωγή μεταποιημένων υλών, ιδίως ακριβών, δίνουν προστιθέμενη αξία και φέρνουν πλούτο που δεν συγκρίνεται με οποιονδήποτε άλλο τομέα υπηρεσιών και μεταποίησης. Επιπλέον, όμως, και για έναν ακόμη λόγο που, δύσκολα, γίνεται αντιληπτός. Εν τέλει, προάγουν ως «βαριές» δραστηριότητες την έρευνα, την τεχνολογία και την καινοτομία, συνολικά, στον τόπο. Η αλήθεια είναι μία. Δεν διαλέγουμε εμείς το που υπάρχουν μεταλλεύματα, το έχει διαλέξει η φύση. Ειδικά, η Χαλκιδική ξέρει πολύ καλά από εξόρυξη και, ιδίως, από πολύτιμα μέταλλα. Η αλήθεια είναι ότι, αν δεν υπήρχε, επί αιώνες, από την αρχαιότητα, ο ορυκτός πλούτος της Χαλκιδικής από τη μία και του Λαυρίου από την άλλη, η Ελλάδα, συνολικά, δεν θα είχε την ιστορία που όλοι θαυμάζουμε. Όπως δεν θα είχε και η Αθήνα Παρθενώνα, αν δεν λαξεύαμε την Πεντέλη.

 Θέλω, όμως, να τονίσω, ότι το περιβαλλοντικό «αποτύπωμα» μιας τέτοιας επένδυσης είναι, προφανώς, μεγάλο, παρ’ ότι φαίνεται να μειώνεται, σε σχέση με την προηγούμενη. Γι’ αυτό δίνουμε ιδιαίτερη βαρύτητα στους όρους της Σύμβασης που αφορούν, τόσο την περιβαλλοντική προστασία, κατά τη διάρκεια της λειτουργίας και της επέκτασης των μονάδων, όσο και στην αποκατάσταση στο πέρας της λειτουργίας τους, που πρέπει να γίνει με το βέλτιστο επίπεδο διαθέσιμων τεχνικών. Αν είναι δυνατόν, να βελτιώσει, ακόμη περισσότερο, αυτό το επίπεδο. Κυρίως, όμως, δίνουμε έμφαση στην περιβαλλοντική αδειοδότηση και στους ελέγχους, με προσήλωση, ειδικά, στα θέματα ασφάλειας των κατασκευών, διάθεσης των λυμάτων και της ρύπανσης.

Το ίδιο τονίζω ως αναγκαιότητα για το θέμα της μεταλλουργίας, της παραγωγής, δηλαδή, του χρυσού, εδώ στη χώρα μας. Νομίζω, ότι κανείς δεν θέλει, απλώς, να παράγεται εδώ η πρώτη ύλη και να επεξεργάζεται κάπου αλλού. Γι’ αυτό, είναι πολύ σημαντικό από κάθε άποψη, να γίνει πολύ σοβαρή δουλειά από την εταιρεία και από το αρμόδιο Υπουργείο και από τους επιστημονικούς φορείς, που μπορούμε να συνδράμουμε, στο να γίνει ένα πρότυπο εργοστάσιο μεταλλουργίας.

Κλείνοντας, η επένδυση στα ορυχεία της Χαλκιδικής, λόγω του φυσικού «ανάγλυφου» και του πλούτου, αλλά και λόγω του μοναδικού τουριστικού προφίλ, που περιλαμβάνει και το Άγιο Όρος, είναι, κυρίαρχα, θέμα χωροταξίας. Η έλλειψη σαφούς, ολοκληρωμένου χωροταξικού και πολεοδομικού σχεδιασμού που να καλύπτει ολόκληρη την περιοχή, δημιουργεί και σήμερα πολλά θέματα, με κυρίαρχο αυτό των συγκρούσεων χρήσεων γης. Αν είχαμε καταφέρει να σχεδιάσουμε, εκ των προτέρων, πιστεύω, ειλικρινά, ότι τα μισά από τα προβλήματα που θα παρουσιαστούν και σήμερα στη Βουλή θα είχαν λυθεί, εκ των προτέρων. Γι’ αυτό είμαστε δίπλα στο αρμόδιο Υπουργείο ως ΤΕΕ, για να ξεκινήσει άμεσα και να ολοκληρωθεί πολύ γρήγορα, ένας ολοκληρωμένος χωροταξικός και πολεοδομικός σχεδιασμός.

Η προσέγγισή μας στην επένδυση είναι τεχνική. Οφείλουμε να κρίνουμε τη Σύμβαση τεχνοοικονομικά και σε αυτό θα πρέπει να είμαστε αυστηροί, ιδίως, στην εφαρμογή. Μπορεί να συνεργαστούμε όλοι με καλή πίστη, ώστε να γίνει ένα έργο πρότυπο, που θα ωφελήσει όλους και την κοινωνία. Αυτό, τεχνικά, είναι εφικτό. Σε εσάς αφήνω να δούμε, αν είναι, πολιτικά, εφικτό και είμαστε στη διάθεσή σας.

Σας ευχαριστώ κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο Δήμαρχος Αριστοτέλη, ο κ. Στυλιανός Βαλιάνος. Ειδικά για εσάς, θα υπάρχει μία μικρή ανοχή, ώστε να μπορέσετε να ολοκληρώσετε και για λογαριασμό της τοπικής κοινωνίας, τις απόψεις σας.

**ΣΤΥΛΙΑΝΟΣ ΒΑΛΙΑΝΟΣ (Δήμαρχος Αριστοτέλη)**: Κύριε Πρόεδρε, ευχαριστώ και εσάς προσωπικά που διακρίνεστε, έτσι κι’ αλλιώς, για τα δημοκρατικά σας αντανακλαστικά, όσο και τον ίδιο τον Υπουργό.

 Θεωρώ, ότι πρέπει να κατανοήσουμε, τόσο εμείς που μετέχουμε σε αυτή τη διαδικτυακή συνεδρίαση, όσο και οι πολίτες που μας παρακολουθούν, πώς ο ρόλος του Δήμου και του Δημοτικού Συμβουλίου δεν είναι να αναπαράγει ιδεολογικές προσεγγίσεις, υπέρ ή κατά των επενδύσεων, ούτε βάση τέτοιων προσεγγίσεων να υποστηρίζει ή να μην υποστηρίζει επενδυτικές δραστηριότητες. Ο δικός μας ρόλος και η δική μας ευθύνη είναι, πρωτίστως, να εκπροσωπήσουμε την τοπική κοινωνία και να προστατέψουμε τα συμφέροντά της, με βάση το πρακτικό αντίκτυπο της μεταλλευτικής δραστηριότητας στην καθημερινότητά μας.

Με αυτό το σκεπτικό απηύθυνα σειρά αιτημάτων και προβληματισμών, δημοσίως και εγγράφως, όλο το προηγούμενο διάστημα, κατά το οποίο εξελισσόταν η Σύμβαση και δεν δίστασα να χαιρετίσω το γεγονός, ότι κάποια εξ αυτών των αιτημάτων αποτέλεσαν, προφανώς, αντικείμενο της διαπραγμάτευσης μεταξύ Δημοσίου και επενδύτριας εταιρείας.

Τώρα, όμως, έχουμε μπροστά μας το σύνολο της εικόνας και δεν είμαστε εδώ για να μιλήσουμε με συνθήματα, ούτε για να «υιοθετήσουμε» τον πολιτικό λόγο της Νέας Δημοκρατίας ή του ΣΥΡΙΖΑ, ούτε για να παίξουμε το «παιχνίδι», όσων «έχτισαν» ή επιθυμούν να «χτίσουν» καριέρες με «όχημα» τη μεταλλευτική δραστηριότητα και πάνω στις «πλάτες» της κοινωνίας. Είμαστε εδώ, για να είμαστε χρήσιμοι και αποτελεσματικοί, έναντι των συμπολιτών μας, να προστατεύσουμε την ενότητα της κοινωνίας που τόσο πολύ δοκιμάστηκε τα προηγούμενα χρόνια, με αφορμή το συγκεκριμένο θέμα και να εκπροσωπήσουμε εξίσου, όσους έχουν προβληματισμούς για την επένδυση, όσους υπολογίζουν στον αναπτυξιακό της χαρακτήρα, αλλά και όσους έχουν αγωνία για το εργασιακό τους μέλλον.

Ο Δήμος Αριστοτέλη, με την παρούσα Δημοτική Αρχή, έχει, κατ’ επανάληψη, τοποθετηθεί, υπέρ της ανάγκης διαμόρφωσης όρων συνύπαρξης της μεταλλευτικής δραστηριότητας με την τοπική κοινωνία που θα απαντούν, τόσο στην ανάγκη εμπέδωσης αισθήματος ασφάλειας για τη δημόσια υγεία και το περιβάλλον, όσο και στο αναφαίρετο δικαίωμα στην εργασία και στην προκοπή, τόσο για τους δημότες που συνδέουν αυτό το δικαίωμα της μεταλλευτικής δραστηριότητας, όσο και για εκείνους που το συνδέουν με άλλες μορφές επαγγελματικής ή επιχειρηματικής δράσης σε τομείς, όπως ο τουρισμός, το εμπόριο, η μεταποίηση και ο πρωτογενής τομέας.

 Υπό αυτό το πρίσμα, δεν απορρίπτει ούτε αποδέχεται ο Δήμος, συλλήβδην, συμφωνίες που συνάπτει το ελληνικό δημόσιο με τους εκάστοτε επενδυτές της εν λόγω δραστηριότητας. Άλλωστε, το πρόγραμμα και η πολιτική που ακολουθεί ο Δήμος βασίζεται στην «υιοθέτηση» ενός πολυδιάστατου αναπτυξιακού μοντέλου με τη δυνατότητα όλων των οικονομικών δραστηριοτήτων να συμβάλλουν στην πρόοδο της τοπικής κοινωνίας, σε συνθήκες αλληλοσεβασμού και κοινωνικής συνοχής. Υπό αυτές τις παραδοχές, τοποθετούμαστε με αντικειμενική διάθεση, έναντι της νέας Σύμβασης μεταξύ του Δημοσίου και της «Ελληνικός Χρυσός».

 Πριν, όμως, από οποιαδήποτε κρίση, επί του περιεχομένου της νέας Σύμβασης, μεταξύ του ελληνικού δημοσίου και της εταιρείας «ΕΛΛΗΝΙΚΟΣ ΧΡΥΣΟΣ» για τη μεταλλευτική δραστηριότητα που εξελίσσεται στα όρια του Δήμου μας και του νέου επενδυτικού σχεδίου, εκφράζουμε τη δυσαρέσκειά μας για το γεγονός, ότι παρά το σχετικό επανειλημμένο, προφορικώς και εγγράφως, διατυπωμένο σχετικό αίτημά μου και τις επανειλημμένες σχετικές επισημάνσεις των παρατάξεων της Αντιπολίτευσης στο Δημοτικό Συμβούλιο και την ομόφωνη απόφαση του ανώτατου συλλογικού μας οργάνου, η διαπραγμάτευση για την εν λόγω Σύμβαση πραγματοποιήθηκε, ερήμην, του Δήμου Αριστοτέλη και της τοπικής κοινωνίας. Οφείλουμε, μάλιστα, να επισημάνουμε την έντονη διαμαρτυρία μας για το γεγονός, ότι το σχετικό νομοσχέδιο κατατέθηκε στο ελληνικό Κοινοβούλιο για να ακολουθηθεί η διαδικασία Κύρωσης, με αφετηρία τη συζήτηση στην αρμόδια Κοινοβουλευτική Επιτροπή, χωρίς, προηγουμένως, να δοθεί το τελικό και ακριβές κείμενο στον, άμεσα, ενδιαφερόμενο Δήμο, προκειμένου να υπάρχει ικανός χρόνος παρατηρήσεων και προτάσεων.

Είναι αληθές, ότι στο κατατεθέν νομοσχέδιο περιλαμβάνονται στοιχεία που συμφωνούν με τα αιτήματα που, δημοσίως, έχει, κατ’ επανάληψη, διατυπώσει η Διοίκηση του Δήμου, προκειμένου να ληφθούν υπόψη από τα διαπραγματευόμενα μέρη θέματα για τη μείωση του περιβαλλοντικού «αποτυπώματος», την απασχόληση σε τοπικό επίπεδο και την εταιρική κοινωνική ευθύνη. Αυτό, ωστόσο, όπως και οι ολιγάριθμες επαφές και συζητήσεις με την πολιτική ηγεσία του ΥΠΕΝ και τη διοίκηση της εταιρείας, σε καμία περίπτωση, δεν υποκαθιστούν τη μη συμμετοχή του Δήμου στη διαπραγμάτευση, ούτε τη μη έγκαιρη ενημέρωση για το αποτέλεσμά της, ενώ, σίγουρα, δεν αρκούν για να υπερκαλύψουν την πληθώρα αρνητικών σημείων που εντοπίζουμε στο νέο επενδυτικό σχέδιο.

 Με δεδομένα τα παραπάνω και δεδομένη τη συμφωνημένη μεταξύ Κράτους και εταιρείας συνέχιση της μεταλλευτικής δραστηριότητας, προτεραιότητες και στόχοι του Δήμου Αριστοτέλη και υπό το πρίσμα της νέας Σύμβασης, παραμένουν η διαφύλαξη της κοινωνικής συνοχής και η προστασία των συμφερόντων της τοπικής κοινωνίας και του Δήμου, στη βάση της προστασίας του περιβάλλοντος, της μείωσης και, εν συνεχεία, της αποκατάστασης όποιου περιβαλλοντικού «αποτυπώματος» της επένδυσης, της ενίσχυσης της εργασίας και απασχόλησης σε τοπικό επίπεδο, του σεβασμού σε άλλες δραστηριότητες που εξασφαλίζουν απασχόληση και οικονομική απόδοση για την τοπική κοινωνία, την αύξηση των οικονομικών πόρων που θα αποδοθούν υπέρ της τοπικής κοινωνίας, είτε με τη μορφή αντισταθμιστικών οφελών από πλευράς της επενδύτριας εταιρείας, είτε από την πλευρά του ελληνικού δημοσίου με τη μορφή του, νομίμως και δικαιωματικώς αναλογούντος, ποσοστού, επί των μεταλλευτικών τελών που αποδίδει η επενδύτρια εταιρεία στο ελληνικό δημόσιο.

Σε ό,τι αφορά αυτά τα πεδία, ο Δήμος Αριστοτέλη εντοπίζει στο περιεχόμενο του προς κύρωση νομοσχεδίου, που αφορά στη νέα Σύμβαση για τη μεταλλευτική δραστηριότητα, και θετικά και αρνητικά στοιχεία. Με δεδομένο, λοιπόν, ότι η εν λόγω Σύμβαση δεν αποτελεί διεθνή συμφωνία μεταξύ κρατών, αλλά Σύμβαση μεταξύ νομικών προσώπων, το ένα εκ των οποίων είναι το ελληνικό δημόσιο, είναι απαράδεκτο το γεγονός, ότι η παρούσα Σύμβαση αποτελεί προϊόν μιας διαπραγμάτευσης που εξελίχθηκε ερήμην της φυσικής εκπροσώπησης και συμμετοχής του Δήμου Αριστοτέλη και παρά ταύτα, περιλαμβάνει διατυπώσεις που δεσμεύουν, συλλήβδην, τις τοπικές αρχές, επί θεμάτων επίλυσης διαφορών και επί θεμάτων πιθανών μελλοντικών αξιώσεων, κατά τρόπο -κατά την άποψή μας- νομικά προβληματικό.

Θετικό είναι το γεγονός, ότι σημεία της Συμφωνίας και του νέου επενδυτικού σχεδίου ανταποκρίνονται στα αιτήματα που δημοσίως διατύπωσε, καθ’ όλο το προηγούμενο χρονικό διάστημα η Δημοτική Αρχή, σε ότι αφορά στη λήψη για τη μείωση του περιβαλλοντικού «αποτυπώματος» της επένδυσης, για την αύξηση των θέσεων εργασίας και για τη συμβασιοποίηση ενός εκτεταμένου προγράμματος εταιρικής κοινωνικής ευθύνης, χωρίς αυτό να σημαίνει πως δεν υπάρχουν και επί αυτών παρατηρήσεις και επιφυλάξεις που διατυπώνονται παρακάτω. Ζητούμε, επίσης, να δοθεί επαρκής και περαιτέρω χρόνος για την ενημέρωση των Βουλευτών, πριν αυτή η Σύμβαση έρθει προς Κύρωση στη Βουλή.

Σε ότι αφορά τώρα στο εργοστάσιο της μεταλλουργίας για την παραγωγή χρυσού. Η Σύμβαση, προφανώς, παρέχει τη δυνατότητα διαβουλεύσεων, επί επαναλαμβανόμενων αναθεωρημένων προτάσεων στο διηνεκές και ανά εξάμηνο, μετά την παρέλευση της προθεσμίας της νέας πρότασης, εντός 12-24 μηνών. Αυτό συνιστά ουσιαστική παραπομπή του θέματος στις «καλένδες», γεγονός που μπορεί να έχει διπλή ανάγνωση, εάν και εφόσον οι προβλεπόμενες γι’ αυτό θέσεις εργασίας υποκαθίστανται στο νέο επενδυτικό σχέδιο σε άλλα πεδία, ενώ, ταυτόχρονα, η απουσία μεταλλουργίας μπορεί να συνιστά αισθητή μείωση του προβλεπόμενου περιβαλλοντικού «αποτυπώματος» και αφαίρεση ενός μείζονος λόγου ανησυχίας μέρους της τοπικής κοινωνίας και κοινωνικών αντιπαραθέσεων για πιθανούς ή απίθανους κινδύνους, έστω και αν απαλλάσσει τον επενδυτή από ένα μεγάλο βάρος εξεύρεσης κεφαλαίων προς εκπλήρωση της, μέχρι τώρα, υποχρέωσής του για κατασκευή εργοστασίου μεταλλουργίας.

Σε κάθε περίπτωση, απαιτούμε τη συμμετοχή του Δήμου Αριστοτέλη στην προβλεπόμενη από τη Σύμβαση επιτροπή αξιολόγησης της νέας πρότασης για μέθοδο μεταλλουργίας, είτε με την αύξηση των μελών αυτής σε επτά, είτε με τη ρητή δέσμευση του ελληνικού δημοσίου, ότι ένα από τα τρία μέλη, που το Δημόσιο δικαιούται να ορίσει στη συγκεκριμένη επιτροπή, θα υποδειχθεί από τον Δήμο Αριστοτέλη και θα τον εκπροσωπεί στη συγκεκριμένη διαβούλευση. Έτσι κι’ αλλιώς, βρισκόμαστε προ μιας σπάνιας περίπτωσης που, ενδεχομένως, να χρήζει επαναδιατύπωσης, όπου ο αιτών και υποβάλλων την πρόταση έχει και τη θέση του ελεγκτή της πρότασης που υποβάλλει, μέσω της ισότιμης παρουσίας του στην επιτροπή αξιολόγησης, ενώ και η απαρτία αυτού του οργάνου εισάγει νέα ήθη.

Δεύτερον, να θεωρήσουν δεδομένο όλοι οι εμπλεκόμενοι, ότι με γνώμονα, πρωτίστως, τη συνοχή της τοπικής κοινωνίας, αλλά και την προστασία της δημόσιας υγείας από κάθε πιθανό κίνδυνο, ο Δήμος Αριστοτέλη, υπό την παρούσα Δημοτική Αρχή δηλώνει ρητά, πως θα αντιταχθεί με κάθε πρόσφορο νόμιμο μέσο σε ενδεχόμενη επαναφορά πρότασης μεθόδου παραγωγής καθαρού χρυσού που θα βασίζεται στη χρήση κυανίου.

Θετικές θεωρούνται όλες οι προθέσεις μείωσης του περιβαλλοντικού «αποτυπώματος» που περιγράφονται στη συγκριτική παρουσίαση και αξιολόγηση των τροποποιήσεων του επενδυτικού σχεδίου, όπως η μείωση της επιφανειακής εκμετάλλευσης στις Σκουριές κατά 25%, η απελευθέρωση της Λεκάνης του Λοτσάνικου, η μείωση κατάληψης φυσικών και δασικών εκτάσεων, η μείωση κατεισδύσεων στο υπόγειο μεταλλείο, η ενίσχυση της ασφάλειας των αναχωμάτων που λαμβάνουν υπόψη την επιδείνωση καιρικών φαινομένων, λόγω της κλιματικής αλλαγής.

Επίσης, η μείωση ατμοσφαιρικών εκπομπών, η απάλειψη της άντλησης υδάτων του βαθέως υδροφορέα, με την κατάργηση υπόγειας συνδετήριας στοάς μεταλλείων, η προβλεπόμενη μείωση συγκέντρωσης ρύπων σε αποδέκτες, η κατάργηση της παραγωγής και αποθήκευσης θειικού οξέος, η ενίσχυση λιμενικών εγκαταστάσεων με κριτήριο την περιβαλλοντική προστασία, η γενικότερη προβλεπόμενη μείωση του περιβαλλοντικού ρίσκου και της παραγωγής μεταλλευτικών αποβλήτων.

Θεωρούμε αναγκαία την παροχή εγγυήσεων, ακόμη και με την έκδοση εγγυητικής επιστολής και εξασφαλίσεων προγραμματισμού και υλοποίησης όλων των απαραίτητων εργασιών αποκατάστασης σε κάθε πεδίο εκμετάλλευσης κοιτασμάτων, στο οποίο θα ολοκληρώνεται το στάδιο της εκμετάλλευσης, αμέσως μετά την ολοκλήρωση αυτή και όχι κάποια, αορίστως, αποκατάσταση, κάποια στιγμή, στη διάρκεια ισχύος της Σύμβασης, πολλώ δε μάλλον στο τέλος αυτής.

Απαιτούμε από την επενδύτρια εταιρεία και το ελληνικό δημόσιο να μεριμνήσουν με παράλληλη σύνταξη και υποβολή σχετικών χρονοδιαγραμμάτων, όπου απαιτείται, για τη λήψη αυστηρών μέτρων περιορισμού ή ακόμη και εκμηδενισμού της όχλησης των οικισμών Στρατωνίου και Ολυμπιάδας από τη συνέχιση των εγγύς μεταλλευτικών δραστηριοτήτων, κοινότητες που θα απαλλάσσονταν από σημαντικό «βάρος» επιφανειακών δραστηριοτήτων σύμφωνα με το προηγούμενο σχέδιο, καθώς και της Κοινότητας Μεγάλης Παναγίας, από τις ενδεχόμενες εργασίες εκμετάλλευσης των Σκουριών.

Θέλουμε έργα ενίσχυσης της προστασίας, της ποιότητας και του τρόπου λειτουργίας, προστασίας της επάρκειας των υδάτων στις περιοχές έντασης της μεταλλευτικής δραστηριότητας. Θέλουμε λήψη αυστηρών μέτρων προστασίας και ενίσχυσης των τουριστικών προοπτικών των κοινοτήτων που γειτνιάζουν με μεταλλευτικές εγκαταστάσεις και δραστηριότητες, την ενίσχυση και αναβάθμιση του οδικού δικτύου στα τμήματα εκείνα που θα επιβαρυνθούν από τη συχνή διέλευση «βαρέων» οχημάτων της επενδύτριας εταιρίας, ώστε να μην διέρχονται φορτηγά μέσα από οικισμούς, όπως στο Στρατώνι, αλλά και άλλες κοινότητες. Ζητάμε την αντιπλημμυρική προστασία της Ολυμπιάδας και του εγγύς μεταλλείου που βρίσκεται στην επικίνδυνη ζώνη ρεμάτων που προκαλούν πλημμύρες.

Διεκδικούμε δημιουργία σύγχρονης μονάδας νερού στις εγκαταστάσεις της Ολυμπιάδας. Ζητάμε τη συνέχιση του έργου καθαρισμού της λίμνης τελμάτων στην Ολυμπιάδα, την αποκατάσταση και ανάδειξη της εν λόγω περιοχής, όπως και την πλήρη αποκατάσταση του παλαιού χώρου απόθεσης αδρανών στην Πλατεία Φιρέν. Ζητούμε τη στήριξη και ανάδειξη αρχαιολογικών ερευνών και ευρημάτων και την προώθηση και ταχεία εξέλιξη των έργων εξυγίανσης και ανάπλασης του παραλιακού μετώπου του Στρατωνίου, καθώς και την υπεσχημένη απομάκρυνση των σορών σιδηροπυρίτη από την Πλατεία Καρρά και την Πλατεία 53, με παράλληλη υποβολή σχέδιο αποκατάστασης στις δύο τοποθεσίες.

Σε ότι αφορά στην απασχόληση του προσωπικού και του εργατικού δυναμικού, θεωρούμε απαράδεκτη την απουσία σαφούς αναφοράς για αναλογία 90-10 υπέρ του τοπικού διαθέσιμου έμψυχου δυναμικού, εργατικού και επιστημονικού. Διεκδικούμε την εξασφάλιση, όχι απλά της προτεραιότητας, αλλά της συγκεκριμένης αναλογίας προσλήψεων με κριτήρια εντοπιότητας, όχι μόνο στις απευθείας προσλήψεις της εταιρείας, αλλά και στις προσλήψεις των, κατά περίπτωση, εργολάβων. Η εταιρεία να δεσμευτεί να τηρήσει τον όρο κάλυψης των άμεσων θέσεων απασχόλησης από δημότες του Δήμου Αριστοτέλη σε ποσοστό 90%, που περιλαμβάνεται στη μέχρι σήμερα κυα, ενώ κρίνουμε απαραίτητο η ίδια πρόβλεψη να ισχύει και για τις θέσεις εργασίας που θα προκύπτουν από τις ανατιθέμενες εργολαβίες και υπεργολαβίες.

Θεωρούμε, επίσης, υποχρέωση της εταιρείας να εξειδικεύσει τον καταμερισμό των προβλεπόμενων από το επενδυτικό σχέδιο θέσεων εργασίας, ανά έργο και δραστηριότητα, κατά την πορεία υλοποίησης του επενδυτικού σχεδίου, προκειμένου να κατευνάσει και τις ανησυχίες που, ήδη, διατυπώνονται στην τοπική κοινωνία για ανεδαφικές υποσχέσεις. Θεωρούμε, επίσης, ελλειμματική την αναφορά σε επιλογή προμηθευτών από την ευρύτερη Χαλκιδική, χωρίς να υπάρχει σαφής επιμερισμός με συγκεκριμένο και ενισχυμένο ποσοστό προτεραιότητας στους προμηθευτές που δραστηριοποιούνται στον Δήμο Αριστοτέλη. Ξεκάθαρα η εταιρεία, κατά την απόκτηση αγαθών και υπηρεσιών που απαιτούνται για τις μεταλλευτικές δραστηριότητες, οφείλει να δίνει προτεραιότητα στα αγαθά που παράγονται και στις υπηρεσίες που παρέχονται από επιχειρήσεις με έδρα την περιοχή του Δήμου Αριστοτέλη.

Θετική και σύμφωνη με το πνεύμα των σχετικών απαιτήσεων που δημόσια διατυπώθηκαν από πλευράς της Δημοτικής Αρχής θεωρούμε τη συμβασιοποίηση προγράμματος εταιρικής κοινωνικής ευθύνης ογδόντα εκατομμυρίων δολαρίων υπέρ της τοπικής κοινωνίας και κατά προτεραιότητα του Δήμου Αριστοτέλη. Ωστόσο, θεωρούμε προβληματικές και υποτιμητικές για την κοινωνία του Δήμου Αριστοτέλη τις γενικές αναφορές περί προτεραιότητας, χωρίς τον αναγκαίο, εκ των προτέρων, επιμερισμό του σχετικού κονδυλίου, με, σαφώς, διατυπωμένο και προκαθορισμένο ποσό για αποκλειστική διάθεση στον Δήμο Αριστοτέλη και ιδιαίτερα στις κοινότητες που γειτνιάζουν με τη μεταλλευτική δραστηριότητα. Πόσα από τα ογδόντα εκατομμύρια δολάρια προορίζονται για αποκλειστική διάθεση στον Δήμο Αριστοτέλη; Απαιτούμε ξεκάθαρες δεσμεύσεις και όχι γενικές και ευμετάβλητες υποσχέσεις. Ξανατονίζουμε, ότι η εν λόγω επένδυση εξελίσσεται στην επικράτεια αυτού του Δήμου και τις ανάγκες αυτής της κοινωνίας οφείλει να καλύπτει. Οι γενικόλογοι γεωγραφικοί προσδιορισμοί, εντός των οποίων μπορεί να λάβει χώρα το πρόγραμμα εταιρικής κοινωνικής ευθύνης και γενικόλογοι σκοποί που καλείται να υπηρετήσει το νέο πρόγραμμα, αφήνουν πολλά περιθώρια παρερμηνείας και αμφιβολίας.

Παρακολουθούμε, επίσης, την υποχρέωση της εταιρείας για τον ορισμό ανεξάρτητου ελεγκτή περιβάλλοντος, ειδικά στον βαθμό που θα υποκαταστήσει τις μέχρι τώρα επιτροπές ελέγχου, ενόψει των μεγάλων διαστημάτων που καλείται να συντάσσει εκθέσεις προόδου. Όμως, απαιτούμε τη διασφάλιση της άμεσης και, ανά πάσα στιγμή, ελεύθερης πρόσβασης και συνεργασίας του Δήμου Αριστοτέλη με τον συγκεκριμένο ελεγκτικό μηχανισμό.

Επίσης, θεωρούμε, απολύτως, αναγκαίο να διασφαλιστεί και να διευκρινιστεί, ότι ο συγκεκριμένος ανεξάρτητος ελεγκτής, η δαπάνη του οποίου θα καλύπτει η επενδύτρια εταιρεία, δεν θα υποκαταστήσει, σε καμία περίπτωση και σε κανέναν βαθμό, τους κρατικούς ελεγκτικούς μηχανισμούς που είναι επιφορτισμένοι με την παρακολούθηση και τον έλεγχο της τήρησης των περιβαλλοντικών όρων διεξαγωγής της μεταλλευτικής δραστηριότητας, ενώ, ταυτόχρονα, να υποχρεώνεται ο ανεξάρτητος ελεγκτής σε σύνταξη έκθεσης σε ετήσια βάση και όχι κάθε πενταετία, χρονικό διάστημα που δεν επιτρέπει τον τακτικό περιβαλλοντικό έλεγχο.

Επιβεβλημένη θεωρούμε την πρόβλεψη για διευκρίνιση, μέχρι σε ποιο σημείο φτάνει η ανεμπόδιστη και, κυρίως, αποκλειστική χρήση του αιγιαλού στην παραλία του Στρατωνίου, ενώ επιβεβλημένη θεωρούμε τη σαφή αναφορά στην έκδοση της νέας απόφασης έγκρισης περιβαλλοντικών όρων, δηλαδή, στην αδειοδότηση του έργου, ότι όλες οι υποχρεώσεις της επενδύτριας εταιρείας που απορρέουν από την ισχύουσα σήμερα κυα και είναι υπέρ της τοπικής κοινωνίας και του περιβάλλοντος, θα μεταφερθούν ως υποχρεώσεις στην αντίστοιχη νέα κυα. Εξάλλου, για το εν λόγω θέμα έχει εκφραστεί και στο πρόσφατο παρελθόν το παρόν Δημοτικό Συμβούλιο.

Επιβεβλημένη, επίσης, θεωρούμε προκειμένου να απαντηθούν σχετικές ανακυκλούμενες ανησυχίες -κάποιες ακούσαμε προηγουμένως- την αναφορά και υποβολή των προδιαγραφών αντισεισμικής μηχανικής που διέπουν την κατασκευή του χώρου απόθεσης Κοκκινόλακκα, ενώ θεωρούμε απαραίτητο να περιληφθεί ειδική πρόβλεψη για τη μεταλλευτική δραστηριότητα στην περιοχή της Στρατονίκης, εάν και εφόσον τα σχετικά πορίσματα των διεξαγόμενων μελετών αναδείξουν συμμετοχή της μεταλλευτικής δραστηριότητας στο φαινόμενο των ρωγματώσεων κάτι που φυσικά δεν έχει πιστοποιηθεί εισέτι.

Θεωρούμε, επίσης, αναγκαίο και επιβεβλημένο να καταρτιστεί χρονοδιάγραμμα αποχαρακτηρισμού και αποδέσμευσης εκτάσεων που είναι σήμερα χαρακτηρισμένες ως μεταλλευτικές και είτε έχουν κριθεί μη αξιοποιήσιμες και δεν προορίζονται προς εκμετάλλευση, είτε θα αποκαθίστανται μετά την ολοκλήρωση της μεταλλευτικής εκμετάλλευσης. Εκτιμούμε, ότι πολλές από τις παρούσες επισημάνσεις και όσες ακόμη θα προκύψουν, εν καιρώ, τυγχάνουν αντικείμενο της συγκρότησης των περιβαλλοντικών όρων που θα συμπεριληφθούν στη νέα ΑΕΠΟ, και ενδεχόμενα δεν ρυθμίζονται από την εν λόγω σύμβαση.

Ξεκαθαρίζουμε, ότι στη δημόσια διαβούλευση που θα «εκτυλιχθεί» πριν από την έκδοση της νέας απόφασης έγκρισης περιβαλλοντικών όρων, ο Δήμος Αριστοτέλη θα δηλώσει «παρών», προτείνοντας όλες εκείνες τις «δικλείδες» που θα οδηγούν με ασφάλεια τη νέα Σύμβαση στην αειφορία, στην προστασία του φυσικού περιβάλλοντος, στην εξασφάλιση της τοπικής απασχόλησης και στη μεγιστοποίηση των αντισταθμιστικών ωφελημάτων για την τοπική κοινωνία. Όλα αυτά δίπλα και προσθετικά στις υπάρχουσες σήμερα «δικλείδες» που προβλέπει η ισχύουσα κυα.

Αγαπητέ κύριε Πρόεδρε, αυτή η περιοχή χειμάστηκε τα προηγούμενα χρόνια από εμφυλιοπολεμικές καταστάσεις, γιατί κάποιοι έμειναν σε ένα «ξερό» ναι ή σε ένα «ξερό» όχι απέναντι στα μεταλλεία. Έχω την αίσθηση, ότι, είτε ένα «ξερό» ναι, είτε ένα «ξερό» όχι αποδυναμώνει τη θέση μας. Το όχι ακυρώνει τα θετικά, το ναι συναινεί στα αρνητικά. Άρα, το μόνο «όπλο» μας είναι η ενότητα και η διεκδίκηση της παραμονής των θετικών και της διόρθωσης των αρνητικών.

Ναι, από μία νέα Σύμβαση που θα υπηρετήσει μία μεγάλη επένδυση σε μία περιοχή που τη χρειάζεται και αυτή, όπως και τον τουρισμό της, διεκδικούμε αντισταθμιστικά οφέλη, διεκδικούμε απασχόληση για τους δημότες μας, διεκδικούμε τοπική ανάπτυξη. Αναγνωρίζουμε τα θετικά για το περιβάλλον, αναγνωρίζουμε την ανάγκη για αύξηση των μεταλλευτικών τελών και συνακόλουθα, τη μεγαλύτερη απόδοση ποσοστού προς την τοπική κοινωνία και στον Δήμο Αριστοτέλη. Αναγνωρίζουμε, όμως, και τα αρνητικά αυτής της Σύμβασης και διεκδικούμε τη βελτίωσή τους.

Αυτό που εξήγησα και στους συναδέλφους μου χθες στο Δημοτικό Συμβούλιο είναι, ότι δεν μπορούμε να μιλάμε με αυστηρά όχι και με αυστηρά ναι, κρατώντας ο καθένας θέσεις «χαρακωμάτων», κάτι που η κοινωνία μας το «πλήρωσε» και δεν βοηθήθηκε στην πράξη, για να λειτουργήσει και να πάει παρακάτω, ατενίζοντας με μεγαλύτερη αισιοδοξία το μέλλον.

Άρα, είμαστε εδώ, για να διεκδικήσουμε, υπό το νέο καθεστώς και υπό τη νέα Σύμβαση, τα καλύτερα δυνατά για τους δημότες μας, να ληφθούν υπόψη οι παρατηρήσεις μας και εάν και εφόσον αυτό δεν καταστεί εφικτό, ώστε να μπορέσουν να τροποποιηθούν όροι της Σύμβασης, μιας και αυτή έχει υπογραφεί, τότε ναι η μεγάλη κουβέντα μετατοπίζεται και μετατίθεται για τη δημόσια διαβούλευση για την απόφαση των περιβαλλοντικών όρων, όπου εκεί θα μπορέσουμε να διεκδικήσουμε τα μέγιστα οφέλη, τόσο για την εργασία και την οικονομική ανάπτυξη του τόπου, όσο και για την προστασία του φυσικού περιβάλλοντος και την αειφορία για την περιοχή μας. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Είχατε όλη την άνεση τελικά, να αναπτύξετε ολοκληρωμένα την πρότασή σας.

Θα περάσουμε τώρα στους Προέδρους των Τοπικών Κοινοτήτων, με την παράκληση να μην επαναληφθεί κάτι που ελέγχθη από τον κ. Δήμαρχο. Τον λόγο έχει ο κ. Βαγιωνάς.

**ΓΕΩΡΓΙΟΣ ΒΑΓΙΩΝΑΣ (Πρόεδρος της Τοπικής Κοινότητας Στρατωνίου):** Σας ευχαριστώ, καταρχήν, για την πρόσκληση και σας καλημερίζω από το κέντρο της μεταλλευτικής δραστηριότητας, από το Στρατώνι.

Κατά τη χθεσινή έκτακτη συνεδρίαση, σύσσωμο το Δημοτικό Συμβούλιο εξέφρασε τις ανησυχίες του. Άλλος πολύ και άλλος λίγο μίλησαν για μία Σύμβαση που έχει πλήθος «γκρίζων» σημείων. Ως Πρόεδρος της Κοινότητας Στρατωνίου, το κέντρο της μεταλλευτικής δραστηριότητας, ως εγγονός και γιος μεταλλωρύχου, εκπροσωπώντας του κατοίκους του Στρατωνίου, σας δηλώνω, ότι η συγκεκριμένη Σύμβαση δεν περιλαμβάνει δεσμεύσεις. Αντιθέτως, εκμηδενίζει τις ελπίδες και τις προσδοκίες μας για παράλληλη ανάπτυξη. Εξανεμίζει τις ελπίδες των ανέργων του Δήμου Αριστοτέλη για εύρεση εργασίας στον μεταλλευτικό τομέα, αφού, όπως αναγράφεται στη Σύμβαση, οι προσλήψεις, πλέον, θα γίνονται από την ευρύτερη περιοχή της Χαλκιδικής.

Φέρνει σε δυσμενή θέση τους ελεύθερους επαγγελματίες και τους προμηθευτές του Δήμου Αριστοτέλη, προκαλεί ερωτήματα το αίτημα χορήγησης ανεμπόδιστη και αποκλειστικής χρήσης του αιγιαλού της παραλίας και των λιμενικών εγκαταστάσεων Στρατωνίου, με σκοπό την υλοποίηση του επενδυτικού σχεδίου. Προκαλεί ερωτήματα η επέκταση του στεγάστρου αποθήκευσης προϊόντων, κατά μήκος της ακτής και μεταφορά των παραγόμενων προϊόντων μέσω δημοσίων οδών, η απαίτηση της εταιρείας να έχει προτεραιότητα, στο μέτρο που είναι αναγκαίο, για την άσκηση μεταλλευτικών δραστηριοτήτων, έναντι οποιασδήποτε άδειας παραχώρησης ή άλλης δραστηριότητας. Προκαλεί ερωτήματα ο πίνακας ιδιοκτησιών, όπως παρουσιάζεται στη Σύμβαση, το αίτημα της εταιρείας να αντλεί, όσο νερό θέλει και όσο νερό χρειάζεται για το έργο, ενώ προκαλούν ερωτήματα και οι δαπάνες της εταιρικής και της κοινωνικής ευθύνης, η οποία έχει άλλοτε τοπικό, άλλοτε περιφερειακό και άλλοτε, εθνικής εμβέλειας, χαρακτήρα.

Παραδόξως, θα ήθελα, να αναφέρω πως στη Σύμβαση που συζητάμε, δεν γίνεται καμία αναφορά στις υποχρεώσεις της εταιρείας που προκύπτουν από την κυα του 2011.

Σε ότι αφορά στο Στρατώνι και την αποκατάσταση και την ανάπλαση του παραλιακού μετώπου. Μιλάμε για τα ρέματα της Αργυρώς και της Καρβουνόσκαλας, μιλάμε για τη σχολή μαθητείας, ενώ γίνεται μία μικρή αναφορά στην απομάκρυνση σωρών σιδηροπυρίτη από την Πλατεία 53 και από την Πλατεία Καρά, όπως είπε και ο Δήμαρχος, χωρίς κανένα χρονοδιάγραμμα.

Θα ήθελα να καταλήξω, καλώντας σας, να επανεξετάσετε τα επίμαχα θέματα που θα σας έθεσε ο Δήμαρχος Αριστοτέλη και να αποφασίσετε για τη συνέχιση της μεταλλευτικής δραστηριότητας με σεβασμό στο περιβάλλον, στον άνθρωπο, βάζοντας, επιτέλους, κανόνες χρονοδιαγράμματα και θεσπίζοντας ελεγκτικούς μηχανισμούς.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Πασχάλης.

**ΚΩΝΣΤΑΝΤΙΝΟΣ ΠΑΣΧΑΛΗΣ (Πρόεδρος της Τοπικής Κοινότητας Μεγάλης Παναγίας):** Καλημέρα σας από τη Μεγάλη Παναγία και σας ευχαριστώ για την πρόσκληση.

Ο Δήμαρχος Αριστοτέλη μάς κάλυψέ απόλυτα. Θα ήθελα όλοι εσείς οι εμπλεκόμενοι, κατά την ψήφιση, να λάβετε υπόψη σας, ότι ζούμε σε μία πολύ καλά κατοικημένη περιοχή. Αυτό σημαίνει, ότι πρέπει να δώσουμε μεγάλη σημασία στα, ήδη, υπάρχοντα επαγγέλματα, να προσέξουμε τις περιβαλλοντικές επιπτώσεις. Πρέπει να είμαστε πολύ προσεκτικοί στην προστασία του περιβάλλοντος, διότι τους καλοκαιρινούς μήνες -πάμε λίγο στον υδροφόρο ορίζοντα- φιλοξενούμε πάρα πολύ κόσμο λόγω του τουρισμού. Έχουν γίνει μεγάλες ξενοδοχειακές μονάδες και έτσι το αποτέλεσμα είναι να χρειάζεται μεγάλη ποσότητα νερού. Άρα, πρέπει να δώσουμε μεγάλη σημασία.

Πρέπει να σεβαστούμε τα, ήδη, υπάρχοντα επαγγέλματα και να σεβαστούμε, απόλυτα, τη δημόσια υγεία. Εύχομαι να πάνε όλα καλά. Είμαστε ανοιχτοί σε κάθε επενδυτική σκέψη. Πρέπει, όμως, στη Σύμβαση να διορθωθούν πολλά πράγματα, όπως είπαν και οι προηγούμενοι ομιλητές.

Και πάλι σας ευχαριστώ για την πρόσκληση, θα είμαστε κοντά σας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Βλέπετε μία πολύ σοβαρή κουβέντα επιπέδου και βλέπετε οι άνθρωποι τι προσέγγιση κάνουν. Ας σεβαστούμε την αγωνία τους.

Τον λόγο έχει η κυρία Ληστή.

**ΑΓΓΕΛΙΚΗ ΛΗΣΤΗ (Εκπρόσωπος Επιτροπής Αγώνα Μεγάλης Παναγίας):** Καλημέρα κι από μας. Εκπροσωπώ τη μερίδα των κατοίκων του χωριού που βρίσκεται στα τρία χιλιόμετρα κάτω από το όρυγμα των Σκουριών και που την τελευταία δεκαπενταετία, ήδη, έχει πάρει μία «πικρή γεύση» τι σημαίνει να έχεις μία πολυεθνική εξορύξεων πάνω από το κεφάλι σου, στην κυριολεξία.

Για άλλη μία φορά η φωνή μας δεν θα ακουστεί, πραγματικά, γιατί βρισκόμαστε μπροστά σε μία, ήδη, ειλημμένη απόφαση. Μιλάμε για μία συμφωνία που έχει υπογραφεί από τις 5/2 και αυτή τη στιγμή ακολουθείται μία τυπική κοινοβουλευτική διαδικασία. Έχουμε επίγνωση, δηλαδή, ότι, απλά, καταθέτουμε μία άποψη, την οποία, όμως, θέλουμε να καταγράψουμε στα Πρακτικά του ελληνικού Κοινοβουλίου.

Αρχικά, αναρωτιόμαστε, σχετικά με την αναγκαιότητα επικαιροποίησης της Σύμβασης, που χαρακτηρίστηκε παρωχημένη και από τα δύο εμπλεκόμενα μέρη. Η Σύμβαση υπογράφτηκε τον Δεκέμβριο του 2003, ενώ οι τελευταίες αδειοδοτήσεις, με το επιχείρημα των αδειών ρουτίνας, εκπονήθηκαν τον Σεπτέμβρη του 2019, κατά την έναρξη της σημερινής διακυβέρνησης. Εύλογο ερώτημα, πώς είναι δυνατόν να θεωρείται κάτι παρωχημένο, όταν, ακριβώς, οι τελευταίες αδειοδοτήσεις παραχωρήθηκαν στην εν λόγω εταιρεία το 2019. Καθ’ όλη την παραπάνω διαδικασία, κανείς μέσα στο αρμόδιο Υπουργείο δεν προβληματίστηκε, αναφορικά με το εφικτό ή όχι της εν λόγω επένδυσης, και δη της δυνατότητας πραγματοποίησης της, πολλά υποσχόμενης, καθετοποιημένης παραγωγής, δηλαδή, της μεταλλουργίας και της πραγματικής ή όχι δυνατότητας ανάκτησης οικονομικών υπεραξιών για το ελληνικό δημόσιο;

Παραθέτουμε κάποιες από τις πραγματικές βιωματικές μας εμπειρίες, σε αντιδιαστολή με τις «μεγαλοστομίες» και στην καλύτερη περίπτωση τους ευσεβείς πόθους των διαφόρων πολιτικών παραγόντων που έχουν παρέλθει ή υφίστανται και που δεν έλαβαν ποτέ υπόψη και δεν διαβουλεύτηκαν με εκείνους που θα υποστούν τις όποιες περιβαλλοντικές, κοινωνικές και οικονομικές επιπτώσεις, θετικές ή αρνητικές.

Ενδεικτικά, στο άρθρο 12 παρ.7, αναφέρεται, ότι «το Δημόσιο συμφωνεί, ότι η εταιρεία διατηρεί την κυριότητα και τίτλο στα μεταλλεύματα μετά την εξόρυξη τους από τη γη στη μεταλλευτική περιοχή και στα Μεταλλεία Κασσάνδρας». Δεν μπορούμε να καταλάβουμε, δηλαδή, γιατί η Κυβέρνηση υποστηρίζει ή αφήνει να εννοηθεί, όπως και η εταιρεία, ότι η Ελλάδα θα γίνει η μεγαλύτερη παραγωγός χώρα χρυσού στην Ευρώπη, όταν, με βάση το παραπάνω άρθρο, δεν θα μείνει στη χώρα ούτε δράμι του εν λόγω μετάλλου.

Στο άρθρο 23 και τις αρχαιότητες. Εκ πρώτης, και σχετικά με τον αρχαιολογικό χώρο των Σκουριών που αποκαλύφθηκε το 2012, η αρχική διάνοιξη του ανοιχτού ρήγματος των Σκουριών, που πραγματοποιήθηκε τον χειμώνα του 2014, συντελέστηκε, καταστρέφοντας το μεγαλύτερο μέρος του αρχαιολογικού χώρου, χωρίς την έγκριση των αρμόδιων αρχών, ΚΑΣ, αφού η απόφαση μετακίνησης του παραπάνω αρχαιολογικού χώρου εκδόθηκε πέντε χρόνια αργότερα.

Ποιες, ακριβώς, δραστηριότητες της εταιρείας θα διακοπούν και τι, ακριβώς, σημαίνει «μνημόνιο συναντίληψης», για τον δεύτερο και αδήλωτο αρχαιολογικό χώρο στο Υπουργείο Πολιτισμού και στο αρμόδιο Κεντρικό Αρχαιολογικό Συμβούλιο; Πρόκειται για τον χώρο που βρέθηκε και αποκαλύφθηκε το 2014 και βρίσκεται στο πεδίο των εγκαταστάσεων του εργοστασίου εμπλουτισμού των Σκουριών.

Στο άρθρο 12, παρ.3, δεν καταλαβαίνουμε, πως δύναται να υπάρξει παράλληλη ανάπτυξη άλλων δραστηριοτήτων στην περιοχή, όταν δίνεται απόλυτη προτεραιότητα στην άσκηση των δικαιωμάτων της εταιρείας και αποκλείεται οποιαδήποτε άλλη δραστηριότητα που, κατά περίσταση, θα μπορούσε να λειτουργήσει ανταγωνιστικά στην παραπάνω μονοκαλλιέργεια.

Σε ότι αφορά στο άρθρο 12.3.γ’. Η προηγούμενη Σύμβαση, ο ν.3220/2004, που θεωρήθηκε, σχεδόν, από όλο τον πολιτικό κόσμο ένα κραυγαλέο σκάνδαλο, το «σκάνδαλο Πάχτα», προσδιόριζε, επακριβώς, τις ποσότητες νερού που θα μπορούσε να χρησιμοποιήσει στο έργο της η εταιρεία. Στην επικαιροποιημένη νέα συμφωνία και παρά τις διαβεβαιώσεις περιβαλλοντικής ευαισθησίας των κυβερνητικών στελεχών, όπως και του κ. Πρωθυπουργού, παραχωρείται το δικαίωμα στην εταιρεία να αντλεί, να διαχειρίζεται και να χρησιμοποιεί, όσο νερό χρειάζεται για το έργο της.

Στο άρθρο 12.3.ε΄, τι σημαίνει «σε ένα επιστημονικό σύγγραμμα», που υποτίθεται, ότι είναι η εν λόγω Σύμβαση; Η ποσοτικοποίηση μέσω του επιρρήματος «όσο».

Αναφορικά με το άρθρο 25, για την απασχόληση. Η προηγούμενη ποσόστωση κοροϊδία 90-10, υπέρ της εντοπιότητας των απασχολούμενων, αποτέλεσε το σημαντικότερο κοινωνικό και οικονομικό παράγοντα που «πυροδότησε», εν μέσω βαθιάς οικονομικής κρίσης, το διχαστικό κλίμα που χαρακτήριζε τα τελευταία χρόνια, αλλά και χαρακτηρίζει ακόμη την περιοχή.

Στην περίπτωση της Μεγάλης Παναγίας, η καλλιέργεια της ψευδαίσθησης, ότι, εν μέσω γενικής οικονομικής και κοινωνικής κρίσης, κάποιοι θα βρεθούν σε προνομιακή θέση, με σταθερή εργασία και σχετικά καλές αμοιβές, ανέσυρε ιστορικές εμφυλιακές μνήμες που είχαν μπει σε κάποιο «χρονοντούλαπο».

Σήμερα, σε ένα τέτοιο κλίμα, εξ ορισμού παράλογο, το μόνο πράγμα, στο οποίο μπορούμε να ευελπιστούμε, είναι το ότι μπορεί να ξαναβρεθούμε με τα αδέρφια μας τους μεταλλωρύχους.

Εν κατακλείδι, στο διαχρονικό εκβιασμό της ενιαίας και αδιαίρετης επένδυσης από τη μία και στον εκβιασμό της μηδενικής λύσης από την άλλη, εμείς αντιπροτάσσουμε τον αποχαρακτηρισμό και την αποκατάσταση της περιοχής από τον κύριο υπεύθυνο που δεν είναι άλλος από το ελληνικό κράτος. Κι’ αυτό, γιατί σε έναν τόπο πανέμορφο και εύφορο, αλλά παραμελημένο, εγκαταλειμμένο και εγκλωβισμένο, εξαιτίας της μεταλλευτικής δραστηριότητας και της ανικανότητας του ελληνικού κράτους στην επίλυση των όποιων σοβαρών κοινωνικών και οικονομικών προβλημάτων, θέση και αντιπρότασή μας είναι η οικονομική και παραγωγική ανασυγκρότηση, με βάση τον πρωτογενή τομέα, με «ήπιες» αγροτικές και τουριστικές δραστηριότητες και οριζόντιες οικονομικές προσεγγίσεις, με κοινωνικό έλεγχο για την εναρμόνιση του ανθρώπου με το φυσικό περιβάλλον.

Υπενθυμίζω στον Υπουργό Περιβάλλοντος και Ενέργειας που, μάλλον, δεν γνωρίζει την χωροταξία της περιοχής, ότι στη Μεγάλη Παναγία και όχι στην πέρα ή στην κείθε, ότι στο Δάσος των Σκουριών δεν υπάρχουν μπαΐρια, αλλά ένα αρχέγονο δάσος, όπου από τα άτομά του, τα δέντρα του, κατά τη δασική ορολογία, θα μπορούσαν να διασφαλιστούν, με σωστή και λελογισμένη διαχείριση, πολλά περισσότερα μεροκάματα από την καλόπιστη συνεργασία, με μία χαμηλού κόστους παραγωγής χρυσού εταιρεία που προγραμματίζει την, παγκοσμίως, φθηνότερη μεταλλευτική επένδυση.

Ευχαριστούμε πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Τάσιος.

**ΓΡΗΓΟΡΙΟΣ ΤΑΣΙΟΣ (Πρόεδρος του Δ.Σ. της Ένωσης Ξενοδόχων Χαλκιδικής):** Ευχαριστώ, κύριε Πρόεδρε. Καλημέρα σε όλους σας και ευχαριστούμε πολύ για την πρόσκληση, σε μία τόσο πολύ σημαντική διαδικασία για τον τόπο μας.

Εμείς δεν έχουμε προλάβει να διαβάσουμε τη Σύμβαση, γιατί χθες καλεστήκαμε στη σημερινή συνεδρίαση της Επιτροπή. Άρα, λοιπόν, δεν έχω προλάβει ούτε με το διοικητικό συμβούλιο να μιλήσω και να επικαιροποιήσω σκέψεις και προτάσεις που είχαμε κάνει πολύ παλαιότερα για την επένδυση.

 Η τοπική κοινωνία έχει τοποθετηθεί, όπως και εγώ, για την όλη διαδικασία και εκφράζει έναν πολύ μεγάλο προβληματισμό για την ανταποδοτικότητα και για όλα τα περιβαλλοντικά ζητούμενα. Όπως αντιλαμβάνεστε, λόγω της δικής μας επαγγελματικής δραστηριότητας, τα περιβαλλοντικά ζητήματα είναι κάτι πολύ σημαντικό.

Εμείς, σταθερά, ως Ένωση Ξενοδόχων, είμαστε υπέρ των επενδύσεων, όμως, με πάρα πολύ βασικό στοιχείο την περιβαλλοντική αδειοδότηση και γενικότερα τους περιβαλλοντικούς όρους, αυστηρότατα.

Υπάρχουν αρκετά ζητήματα που τα έθεσαν και οι άνθρωποι από την τοπική κοινωνία. Από κει και πέρα, πρέπει να έχουμε σημαντικές «δικλείδες» της κοινωνικής δικτύωσης, γενικά της εταιρικής κοινωνικής ευθύνης, η οποία θα δώσει τη δυνατότητα να μπορέσουν να αναπτυχθούν, παράλληλα, και άλλες δραστηριότητες. Αυτό για μας είναι κάτι πολύ σημαντικό, γιατί ο κόσμος έχει επενδύσει και στην άλλη μορφή, αυτή του τουρισμού, που ένα πάρα πολύ σημαντικό κομμάτι. Βλέπουμε, ότι στον τουρισμό επενδύουν και οι υπόλοιποι κάτοικοι της περιοχής, οι οποίοι είναι στον λεγόμενο ορεινό όγκο και όχι μόνο εκείνοι που είναι στα παράλια του αντίστοιχου Δήμου.

Δεν μπορούμε εμείς, σήμερα, να πούμε, ότι η Σύμβαση είναι κακή ή καλή και να επιλέξουμε τι μας αρέσει και τι δεν μας αρέσει. Αυτό είναι αδύνατο, καθώς από τη μία δεν διαβάσαμε τι λέει η Σύμβαση, ενώ από την άλλη έχει υπογραφεί και έρχεται μόνο προς Κύρωση.

Εμείς είμαστε ανοιχτοί στον διάλογο και σε ότι είναι αυτό που θα έχει απόλυτα σεβαστή την περιβαλλοντική διαδικασία και την κοινωνική δικτύωση στην τοπική κοινωνία και γενικότερα στον Νομό. Σας ευχαριστώ πολύ και καλή συνέχεια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Σμυρνιώτης.

**ΧΑΡΗΣ ΣΜΥΡΝΙΩΤΗΣ (Αντιπρόεδρος της Ομοσπονδίας Μεταλλωρύχων Ελλάδος (ΟΜΕ)):** Ευχαριστώ, κύριε Πρόεδρε. Η Ομοσπονδία Μεταλλωρύχων διαχρονικά, με ομόφωνες αποφάσεις όλων των Συνεδρίων της, στηρίζει την ανάπτυξη του ορυκτού πλούτου της χώρας προς όφελος του λαού, αλλά με περιβαλλοντικές παραμέτρους. Αυτό που χρειάζεται να δούμε με ψυχραιμία, αλλά και με βάση την εμπειρία, είναι αν αυτά που λέει η Σύμβαση και όλα αυτά που έχουν κατατεθεί μπορούν να εφαρμοστούν.

Η συζήτηση της, ήδη, προαποφασισμένης και υπογεγραμμένης συμφωνίας Κυβέρνησης - «Ελληνικός Χρυσός» στη Βουλή, απλώς, μας δίνει την ευκαιρία να καταθέσουμε την καταγγελία μας για την υπογραφή της αναθεώρησης της Σύμβασης με την εταιρεία «Ελληνικός Χρυσός» που αποτελεί ένα «έγκλημα» παράδοσης ενός κρίσιμου και μη ανανεώσιμου ορυκτού πόρου στους επιχειρηματικούς ομίλους, αφού, προκλητικά, διευκολύνονται, με κάθε τρόπο, οι επενδυτές αδιαφορώντας, όχι μόνο για τις περιβαλλοντικές επιπτώσεις, αλλά και την ουσιαστική απώλεια θέσεων εργασίας καθώς και την οικονομική ζημιά στην εθνική οικονομία.

Δεν είναι τυχαίο, ότι τέτοια νομοσχέδια προωθούνται σε μία περίοδο εγκλεισμού, λόγω της πανδημίας και συνάμα, έχουμε ένταση της αστυνομοκρατίας και της εργοδοτικής αναλγησίας και τρομοκρατίας. Όπως είχαμε προβλέψει, η μεταλλουργία χρυσού, με την προτεινόμενη από την εταιρεία τεχνολογία, ήταν ανέφικτη και η υπογραφή της τότε υπογραφείσας Σύμβασης αποτελούσε ένα ξεπούλημα έναντι 11 εκατ. ευρώ μιας τεράστιας μεταλλευτικής περιοχής και του ορυκτού πλούτου.

Η διαπίστωση αυτή οδήγησε στην αναθεώρηση της Συμφωνίας χαριστικά και πάλι υπέρ των επιχειρηματικών συμφερόντων της «Ελληνικός Χρυσός» και αυτό γίνεται φανερό από το προοίμιο της νέας Συμφωνίας, στο οποίο έχει εξαλειφθεί κάθε αναφορά σε υποχρέωση από μέρους της εταιρείας για εγχώρια παραγωγή καθαρών μετάλλων (χρυσού, αργύρου και χαλκού) ως τελικών προϊόντων μιας πλήρως καθετοποιημένης διαδικασίας. Η τροποποίηση αυτή ανατρέπει τον «πυρήνα» της προηγούμενης Σύμβασης, ενώ αποτελούσε κατά το ΣτΕ, το αντιστάθμισμα έναντι των αρνητικών περιβαλλοντικών συνεπειών της όλης μεταλλευτικής δραστηριότητας στην ανατολική Χαλκιδική.

Δηλαδή, η εταιρεία θα πουλάει πέτρες, αντί μέταλλα, χάνοντας η χώρα κάθε προστιθέμενη αξία από τη μεταλλουργία και, παράλληλα, τις αρχικά προβλεπόμενες θέσεις εργασίας. Σε ότι αφορά τους ισχυρισμούς της Κυβέρνησης, σε σχέση με τα οφέλη που θα υπάρχουν με την τροποποίηση της Σύμβασης, το εφαρμοστέο δίκαιο δεν θα εμποδίζει την εταιρεία από το να θέτει σε διαθεσιμότητα για κάποιον χρόνο ή και να απολύει, από καιρού εις καιρόν, μέρος του πλεονάζοντος εργατικού της δυναμικού.

Επομένως, οι υποσχέσεις είναι άνευ αντικρίσματος και το μόνο σίγουρο είναι, ότι με την απάλειψη της μεταλλουργίας θα υπάρξει μείωση θέσεων εργασίας από την πρόβλεψη που είχε η προηγούμενη Σύμβαση. Εξάλλου, έχουμε, ήδη, εμπειρία από τη μέχρι σήμερα πρακτική της εταιρείας με τη προώθηση των εργολαβιών που, συνεχώς, αυξάνουν, αφού, ήδη, έχει καταγγελθεί από το Σωματείο Μεταλλωρύχων και Λατόμων Β. Ελλάδας, τόσο στην Επιθεώρηση Μεταλλείων, όσο και στην «Ελληνική Χρυσός» το καθεστώς των εργαζόμενων στην εργολαβική εταιρεία ΕΝΤΙΛΑΚ.

Με βάση τις καταγγελίες του Σωματείου, διαπιστώνουμε τα «τσακισμένα» εργασιακά δικαιώματα των εργολαβικών εργαζόμενων, καθώς και τα ελλιπή μέτρα ασφαλείας -ούτε το γάλα δεν δινόταν μέχρι πρότινος στους εργαζόμενους στα υπόγεια- και την ελλιπή προστασία του περιβάλλοντος. Όλα αυτά μόνο αισιόδοξους δεν μπορούν να μας κάνουν. Οι εργαζόμενοι, συχνά, αναγκάζονται να δουλεύουν κάτω από αντίξοες συνθήκες εργασίας με ελλιπή αερισμό στις υπόγειες στοές, σε όχι, επαρκώς, υποστηριζόμενες στοές, με αυξημένο τον κίνδυνο καταπτώσεων βράχων, με χαλασμένα και ασυντήρητα μηχανήματα και εξοπλισμό, με μεγάλη εντατικοποίηση της εργασίας κάτω από τη συνεχή πίεση για την αύξηση της παραγωγής. Ο κρατικός έλεγχος είναι, σχεδόν, ανύπαρκτος, αφού όλες οι μέχρι σήμερα κυβερνήσεις έβαλαν το λιθαράκι τους στην απαξίωση και στην υποστελέχωση της επιθεώρησης μεταλλείων.

Ακόμη, η τροποποιημένη Σύμβαση στα διάφορα άρθρα της προβλέπει τα παρακάτω. Σε ότι αφορά στη διευθέτηση των υφιστάμενων διαφορών και την απαλλαγή της εταιρείας από κάθε κατηγορία και συνέπεια, απαλλάσσεται η εταιρεία από τις υποχρεώσεις της μη εκπλήρωσης της προηγούμενης βασικής συμβατικής της υποχρέωσης που είχε επιβεβαιωθεί με απόφαση Διαιτητικού Δικαστηρίου.

Σε ότι αφορά στη διάρκεια της ανάπτυξης των Μεταλλείων Κασσάνδρας, η πρόβλεψη στη νέα Σύμβαση δίνει στην εταιρεία τη δυνατότητα επέκτασής της για μισό αιώνα, σηματοδοτώντας και τη χωρική επέκταση, ίσως δε, και την εντατικοποίηση των μεταλλευτικών δραστηριοτήτων. Κατά συνέπεια, και την ανάλογη αύξηση του όγκου των μεταλλευτικών αποβλήτων. Επίσης, με τη χρονική και χωρική επέκταση των διαφόρων άλλων συνοδών της μεταλλείας, αρνητικών και αναπότρεπτων περιβαλλοντικών επιπτώσεων, καθώς και τη μετατόπιση του χρόνου για την πλήρη αποκατάσταση και απόδοση της ευρύτερης περιοχής, μετά από εβδομήντα χρόνια εντατικής μεταλλευτικής δραστηριότητας, σημαίνει, ότι η ευρύτερη περιοχή, όταν θα αποδεσμευθεί, θα έχει μετατραπεί σε ένα μεταλλευτικό «κουφάρι».

Σε ότι αφορά στη δημιουργία του οργάνου αξιολόγησης και τα προβλεπόμενα για την απαρτία της και ότι οι αποφάσεις πρέπει να είναι ομόφωνες σημαίνει, ότι το ελληνικό δημόσιο παραχωρεί στην εταιρεία την αυτονόητη και αποκλειστική αρμοδιότητα που θα έπρεπε να έχει για την αξιολόγηση και αποδοχή ή απόρριψη προτάσεων που αφορούν θέματα με σημαντικότατο οικονομικό, κοινωνικό και περιβαλλοντικό αντίκτυπο.

Σε ότι αφορά στο λεγόμενο Πρόσθετο Μεταλλευτικό Τέλος, αλλά και τα κανονικά μεταλλευτικά τέλη, όχι μόνο είναι μικρότερα από τα διεθνώς προβλεπόμενα, αλλά και με τον τρόπο υπολογισμού τους μπορούν να απομειωθούν μέχρι και εξαφανισμού, αφού ο καθορισμός του ακριβούς ποσού-όγκου της περιεκτικότητα και της πραγματικής αξίας των συμπυκνωμάτων και μεταλλευμάτων που ανακτώνται, είναι μία πολύ ανοικτή, σε «λαθροχειρίες», διαδικασία που μέχρι τώρα ακολουθείται και που με τη νέα Σύμβαση προβλέπεται να ακολουθείται και στη συνέχεια. Επομένως, με μία τέτοια διαδικασία που ξεφεύγει από τον άμεσο έλεγχο του ελληνικού δημοσίου, δεν αποκλείεται να υπάρξουν συμφωνημένες υποτιμολογήσεις.

Σε ότι αφορά στις απαιτούμενες άδειες, όλα τα προβλεπόμενα είναι υπέρ της εταιρείας, αφού θα γίνονται, κατ’ εφαρμογή, των διαλαμβανόμενων στους δύο νέους νόμους, τον περιβαλλοντικό και τον αναπτυξιακό, που στο όνομα της επιχειρηματικότητας έχουν «συμπιέσει ασφυκτικά» εκβιαστικούς χρόνους εξέτασης των αιτήσεων για τις άδειες, τη γνωμοδότηση επ’ αυτών των αιτήσεων με συμμετοχή και εκπροσώπων των εταιρειών και την αυτόματη έγκριση των αδειοδοτήσεων, αν υπάρξει, έστω και μιας ημέρας υπέρβαση του χρόνου απάντησης στα αιτήματα από μέρους του Δημοσίου, με προβλεπόμενες και οικονομικές κυρώσεις σε βάρος του.

Σε ότι αφορά στα της υγείας, ασφάλειας και περιβάλλοντος, σημαντική και καθοριστική είναι εδώ η παρεμβολή ενός Ανεξάρτητου Ελεγκτή Περιβάλλοντος που θα πληρώνει η εταιρεία, έστω και ως συνεπίκουρου των κρατικών ελεγκτικών οργάνων. Από μόνο του αυτό συνιστά εγκατάλειψη της αποκλειστικότητας του Δημοσίου και της αποκλειστικά δικής του ευθύνης για τους, πραγματικά, ανεξάρτητους και αξιόπιστους περιβαλλοντικούς ελέγχους. Εδώ, θα πρέπει να καταγγείλουμε το γεγονός, ότι η υποστελέχωση δημόσιων φορέων, όπως οι Επιθεωρητές Μεταλλείων και Περιβάλλοντος, των Επιθεωρήσεων Εργασίας και του ερευνητικού ΙΓΜΕ - νυν ΕΑΓΜΕ, που τείνει να γίνει δημόσια υπηρεσία - δεν επιτρέπει καμία αισιοδοξία, σε ότι αφορά στον επαρκή έλεγχο και την έρευνα στον ορυκτό πλούτο.

Με βάση όλα τα παραπάνω, λαμβάνοντας υπόψη την «εχθρική» στάση της Κυβέρνησης στο θέμα των ΣΣΕ, την πρακτική «ξεπουλήματος» της ΛΑΡΚΟ, η ΟΜΕ απαιτεί η αξιοποίηση του ορυκτού πλούτου της χώρας να γίνεται προς όφελος του κοινωνικού συνόλου και των εργαζομένων από το ελληνικό δημόσιο.

Στα πλαίσια αυτά, ως Ομοσπονδία θα καλέσουμε όλους τους εργαζόμενους του κλάδου στην κορυφαία «μάχη» της υπογραφής της κλαδικής ΣΣΕ, ενώ, παράλληλα, να εκφράσουν τη συμπαράστασή τους σε όλους τους εργαζόμενους που αγωνίζονται μέσα από τα Σωματεία τους. Παράλληλα, καλούμε όλες τις συνδικαλιστικές οργανώσεις και την κοινωνία να καταδικάσουν το «ξεπούλημα» του ορυκτού πλούτου που επιχειρείται με την ψήφιση της Σύμβασης της «Ελληνικός Χρυσός», το «ξεπούλημα» της ΛΑΡΚΟ και να διεκδικήσουμε την αξιοποίησή του προς όφελος της κοινωνίας και των εργαζομένων που τον παράγουν με πολλές θυσίες και πληρωμένο με ακριβό «φόρο αίματος» στους μεταλλευτικούς χώρους εργασίας. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Δημητριάδης.

**ΣΑΡΑΝΤΟΣ ΔΗΜΗΤΡΙΑΔΗΣ (Συνεργαζόμενο μέλος του Παρατηρητήριου Μεταλλευτικών Δραστηριοτήτων):** Κύριε Πρόεδρε, λόγω του περιορισμένου χρόνου θα αναφερθώ μόνο σε δυο - τρία θέματα.

Σε ότι αφορά στη μεταλλουργία, ήδη, από το προοίμιο της νέας προς έγκρισης Σύμβασης, γίνεται φανερό, πως σε αυτή έχει εξαλειφθεί κάθε αναφορά σε υποχρέωση, άμεση ή μελλοντική, από μέρους της εταιρείας για εγχώρια παραγωγή καθαρών μετάλλων, χρυσού, αργύρου και χαλκού, ως τελικών προϊόντων μιας πλήρους καθετοποιημένης διαδικασίας. Αναφέρεται μόνο η βιώσιμη εξόρυξη μεταλλεύματος και η παρατεταμένη εξόρυξη. Το δυνητικό που περιέχει η Σύμβαση για εντός της επόμενης διετίας, μάλιστα, συνοδευόμενη από πρόταση χρηματοδότησης μιας μελλοντικής μεταλλουργίας, καθόλου δεν εξασφαλίζει και την τελική υλοποίησή της. Οι διαδικασίες που προβλέπονται στη νέα Σύμβαση για την εξέταση και έγκριση της μελλοντικής αυτής πρότασης είναι τέτοιες, ώστε τελικά, εύκολα μπορούν να οδηγήσουν σε «τορπιλισμό» της πρότασης και το οριστικό της «ναυάγιο».

Να σημειώσω, πώς άλλο πράγμα, πολύ μικρότερης αξίας, είναι τα μεταλλεύματα και τα συμπυκνώματα και εντελώς άλλο, πολύ μεγαλύτερης αξίας, τα ανακτώμενα από αυτά καθαρά μέταλλα. Αυτό που δεν αποκλείεται με τη νέα Σύμβαση είναι, να μπορεί τελικά η εταιρεία να συνεχίζει να εξάγει ημικατεργασμένη την εγχώρια πρώτη ύλη, με συνέπεια τη, σημαντικά, μικρότερη εδώ φορολόγησή της, ενώ οι εγχώριοι χρήστες καθαρών μετάλλων, βιοτεχνίες, βιομηχανίες θα προμηθεύονται εισαγόμενα τα αντίστοιχα και υψηλής προστιθέμενης αξίας απαιτούμενα για τις παραγωγικές τους ανάγκες καθαρά μέταλλα, χρυσό, άργυρο, μόλυβδο, ψευδάργυρο, χαλκό.

Σε ότι αφορά στο πρόσθετο μεταλλευτικό τέλος, αυτό είναι το, επιπλέον, του κανονικού μεταλλευτικού τέλους, πόσο συν 10%, που θα καταβάλλεται από την εταιρεία προς το ελληνικό δημόσιο, όμως, για όσο διάστημα δεν θα υπάρχει και δεν θα λειτουργεί παραγωγική μεταλλουργική μονάδα. Η χρονική διάρκεια καταβολής αυτού του πρόσθετου μεταλλευτικού τέλους μένει στη νέα Σύμβαση «ανοικτή». Μπορεί να είναι μέχρι το τέλος της Σύμβασης ή μέχρι, διαβάζω ακριβώς, «την ημερομηνία, εάν υπάρξει, κατά την οποία το εργοστάσιο μεταλλουργίας θα βρίσκεται σε εμπορική παραγωγή».

Η εταιρεία είναι βέβαιο, ότι υπολόγισε πως η διαχρονική, μέχρι τέλους της Σύμβασης καταβολή ενός τέτοιου επιπρόσθετου τέλους, είναι ασήμαντη γι’ αυτή, σε σύγκριση με τη διάθεση των σημαντικών ποσών για την εγκατάσταση και λειτουργία μιας μεταλλουργικής μονάδας στη Χαλκιδική.

Το θέμα, βέβαια, είναι αν κάτι τέτοιο συμφέρει και το ελληνικό δημόσιο και αυτό εξαρτάται από το ύψος του πρόσθετου μεταλλευτικού τέλους που καθορίζεται με το άρθρο 16.3. Ο τρόπος υπολογισμού του κανονικού και του πρόσθετου τέλους αφήνει στην εταιρεία σημαντικά περιθώρια, ώστε να απομειώσει, μέχρι και να εξαφανίσει το, επιπλέον, έξοδο γι’ αυτή, από την καταβολή των τελών αυτών και, παράλληλα, να απομειωθούν σημαντικά τα αντίστοιχα έσοδα για το ελληνικό δημόσιο. Και αυτό γιατί; Αντί οι ακριβείς όγκοι και η ποσοτική σύσταση των συμπυκνωμάτων που εξάγονται να γίνεται από κάποια αρμόδια κρατική υπηρεσία, αυτά αντλούνται από τα τιμολόγια πώλησης που η εταιρεία καταθέτει στις αρμόδιες δικές μας αρχές. Το Δημόσιο από την άλλη, δεν προέβλεψε, ούτε υπέβαλλε τα δέοντα, ώστε να είναι σε θέση να τεκμηριώσει το όποιο, τυχόν , μπορεί να υπεισέλθει πρόδηλο σφάλμα ή σκόπιμη απάτη, κατά τον υπολογισμό του ύψους του κανονικού, αλλά και του πρόσθετου μεταλλευτικού τέλους. Μόνο η εταιρεία μπορεί, τόσο να παρεμβάλλει, αν θέλει κάποιο λανθασμένο σχετικό στοιχείο, όσο και με ασφάλεια να το αποκρύψει.

Σε ότι αφορά στα κοινωνικά και περιβαλλοντικά θέματα. Προβλέπεται η διάρκεια ανάπτυξης των Μεταλλείων Κασσάνδρας σε 25 έτη, με δυνατότητα επέκτασης για άλλα 25 έτη. Αυτό συνεπάγεται τη χωρική επέκταση και την εντατικοποίηση των μεταλλευτικών δραστηριοτήτων και κατά συνέπεια, την ανάλογη αύξηση των συνοδών της μεταλλείας, αναπότρεπτων αρνητικών περιβαλλοντικών επιπτώσεων. Μεταξύ άλλων, του όγκου των παραγόμενων μεταλλευτικών αποβλήτων -εξ ου και η πρόβλεψη σημαντικής αύξησης της χωρητικότητας του χώρου απόθεσης επικίνδυνων αποβλήτων στον Κοκκινόλακκα-, της ποσοτικής και ποιοτικής υποβάθμισης του διαθέσιμου, για άλλες, πλην της μεταλλείας, ανάγκες υδατικού αποθέματος -αν θα έχει απομείνει τέτοιο, βέβαια-, της ποσότητας του αέρα, της σημαντικής πίεσης επί της τοπικής φυσικής χλωρίδας και πανίδας και των πολλών άλλων οπτικών και ακουστικών οχλήσεων που η εντατική και εκτεταμένη μεταλλευτική δραστηριότητα θα γίνει στην ευρύτερη περιοχή. Όπως, επίσης, και την απομάκρυνση του χρόνου για την «πλήρη» αποκατάσταση και απόδοση της ευρύτερης περιοχής για την «εκδίπλωση» των όποιων άλλων -πλην της εξαντληθείσας τότε μεταλλείας, που τις «καταπνίγει»- αναπτυξιακών προοπτικών που θα είναι εφικτές στην περιοχή, μετά από, σχεδόν, έναν αιώνα εντατικής και από κάθε άποψη, προστατευόμενα, μονοκαλλιεργητικής μεταλλευτικής δραστηριότητας.

Σχετικά με τις θέσεις εργασίας. Να θυμίσω, πώς με τη προηγούμενη Σύμβαση, προβλέπονταν 1.300 θέσεις εργασίας με περισσότερα έργα σε πλήρη ανάπτυξη. Στο προοίμιο αναφέρεται, πώς αναμένεται να δημιουργηθούν επιπρόσθετα οφέλη απασχόλησης στην τοπική κοινότητα και περισσότερες από 2.000 θέσεις εργασίας. Στο κύριο μέρος της Σύμβασης, όμως, προβλέπεται, ότι η εταιρεία θα προσαρμόζει τα χρονοδιαγράμματα παραγωγής, τον ρυθμό λειτουργίας και το επίπεδο του εργατικού δυναμικού, όπως είναι απαραίτητο και πρόσφορο, ώστε να ανταποκρίνεται στις εκάστοτε συνθήκες λειτουργίας, σύμφωνα με την ορθή πρακτική του κλάδου και το εφαρμοστέο δίκαιο. Επικαλούμενη η εταιρεία αυτή τη βολική και ευέλικτη πρόβλεψη, τίποτα δεν αποκλείει να είναι αριθμητικά, συνεχώς, υπολειπόμενο το, φαινομενικά, υποσχόμενο, ως ενισχυμένο στη νέα σύμβαση, επίπεδο εργατικού δυναμικού στα έργα της εταιρίας.

Αναφορικά με τις απαιτούμενες άδειες, όλα τα, εξαιρετικά, ευνοϊκά υπέρ της εταιρείας σχετικά προβλεπόμενα, είναι κατ’ εφαρμογή των προβλέψεων των δύο νόμων, του περιβαλλοντικού και του αναπτυξιακού, που η παρούσα Κυβέρνηση ψήφισε, όταν παράλληλα, διαπραγματευόταν με την εταιρεία και που καθιερώνουν, ασφυκτικά, εκβιαστικούς χρόνους εξέτασης και γνωμοδότησης, επί των αιτήσεων για τις άδειες, με την αποφασιστική συμμετοχή, μάλιστα, και εκπροσώπων της εταιρείας σε αυτές τις διαδικασίες και την αυτόματη έγκριση των αδειοδοτήσεων, αν υπάρξει έστω και μιας μέρας υπέρβαση από μέρους του Δημοσίου, να απαντήσει σε αιτήματα αδειοδότησης της εταιρείας, με συνεπαγόμενες δε και οικονομικές κυρώσεις για τη σχετική νομοθέτηση.

Σε ό,τι αφορά στην αναθεωρημένη απόφαση έγκρισης περιβαλλοντικών όρων Μεταλλείων Κασσάνδρας, που πρόκειται να αντικαταστήσει την, ήδη, υπάρχουσα και του 2011, στα των αρχών που θα τη διέπουν, δεν έχει προβλεφθεί ή έχει σκοπίμως αποκλειστεί, η περίπτωση να χρειάζεται η προηγούμενη υποβολή και έγκριση περιβαλλοντικής μελέτης ή μελετών για κάποιες νέες επεμβάσεις και έργα που περιλαμβάνονται στο νέο επενδυτικό σχέδιο. Σας ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Ψαρούδας.

**ΣΠΥΡΙΔΩΝ ΨΑΡΟΥΔΑΣ (Γενικός Διευθυντής της Περιβαλλοντικής Οργάνωσης «Καλλιστώ»):** Ευχαριστώ, κύριε Πρόεδρε. Παρακολούθησα τη συζήτηση μέχρι τώρα. Εκπροσωπώ μία περιβαλλοντική οργάνωση, η οποία έχει ως κύριο στόχο της τη συνύπαρξη της άγριας ζωής και της φύσης με τις ανθρώπινες δραστηριότητες.

Δυστυχώς, πρέπει να πω με καθαρό τρόπο, ότι στην περίπτωση, για την οποία συζητάμε, δεν είναι συμβατές οι εξορυκτικές δραστηριότητες στην περιοχή, με την ακεραιότητα και την «υγεία» του φυσικού περιβάλλοντος. Αυτό δεν είναι κάτι που το λέμε μονάχα εμείς. Προ δεκαετίας, είχαμε κάνει κάποιες σχετικές μελέτες στην περιοχή, για να δούμε τις επιπτώσεις που θα δημιουργούνταν σε είδη της άγριας ζωής, πανίδας και χλωρίδας. Τοποθετηθήκαμε γύρω από αυτά τα θέματα και η θέση μας ήταν σαφής. Δηλαδή, ότι οι δραστηριότητες αυτές, δυστυχώς, θα φέρουν μη αναστρέψιμες καταστροφικές συνέπειες στο φυσικό περιβάλλον της περιοχής.

Δεν είμαστε, όμως, οι μόνοι. Όπως ξέρετε, υπήρξαν τοποθετήσεις από το Συμβούλιο Περιβάλλοντος του Αριστοτέλειου Πανεπιστημίου Θεσσαλονίκης, ότι το επενδυτικό σχέδιο και το τότε, αλλά και το τωρινό, ακόμη περισσότερο, κατά τη γνώμη μας, δεν είναι αειφόρο και δεν συμβαδίζει με τη βιωσιμότητα. Έχει σοβαρότατες επιπτώσεις στους υδατικούς πόρους, στο φυσικό περιβάλλον, στα δάση, στην ποιότητα του αέρα. Βεβαίως, η φέρουσα ικανότητα της περιοχής, σύμφωνα και με το Τμήμα Τουριστικών Επιχειρήσεων, των τότε ΤΕΙ, ήταν κάτι που δεν ήταν συμβατό με την δραστηριότητα της περιοχής.

Στη συνάντηση που είχαμε με τον Πρωθυπουργό στις 25 Οκτωβρίου του 2019 , οι δεκαοκτώ περιβαλλοντικές οργανώσεις που είχαμε κληθεί στο Μέγαρο Μαξίμου, απευθύναμε το ερώτημα στον Πρωθυπουργό, εάν προσέβλεπε σε συνέχιση αυτών των δραστηριοτήτων που απειλούν με μη αναστρέψιμη καταστροφή του δασικού πλούτου, των υδατικών πόρων και τις δυνατότητες, ουσιαστικά, της βιώσιμης ανάπτυξης της περιοχής. Η απάντηση που πήραμε από τον τότε Υπουργό Περιβάλλοντος, κ. Χατζηδάκη, ήταν ότι το νέο επενδυτικό σχέδιο δεν περιλαμβάνει παραγωγή χρυσού στην περιοχή και συνεπώς, η εξορυκτική δραστηριότητα θα έχει μειωμένες περιβαλλοντικές επιπτώσεις.

Ωστόσο, όπως αντιλαμβανόμαστε, στο καινούργιο σχέδιο, το οποίο είχαμε πολύ λίγο χρόνο να μελετήσουμε, καθώς δεν υπήρξε ο απαραίτητος χρόνος, για να γίνει αυτή η δημόσια διαβούλευση και έγινε τελικά με απουσία του δημοσίου διαλόγου- βλέπουμε, ότι κάθε άλλο, παρά έχουμε ουσιαστικά μείωση των περιβαλλοντικών επιπτώσεων. Έχουμε παράταση της επιφανειακής εξόρυξης στις Σκουριές από τα επτά σε δέκα ή και περισσότερα χρόνια και υπέρμετρη επιβάρυνση της παραλιακής ζώνης Ολυμπιάδας - Στρατωνίου. Μάλιστα, επειδή το παλιό σχέδιο προέβλεπε, ότι τα δύο υφιστάμενα εργοστάσια εμπλουτισμού θα έκλειναν, με το νέο σχέδιο η λειτουργία τους παρατείνεται για άλλα εικοσιπέντε ή και πενήντα χρόνια με, δραματικά, αρνητικές επιπτώσεις στο περιβάλλον. Καταργείται η υπόγεια στοά Ολυμπιάδας-Μαντέμ Λάκκου, ενώ το σχέδιο προβλέπει και συνέχιση της εξόρυξης κάτω από τη Στρατονίκη, τη στιγμή που ξέρετε, ότι τα σπίτια και οι υποδομές του χωριού, εδώ και πολλά χρόνια, υποφέρουν.

Τέλος, υπάρχει το ζήτημα που έθιξε ο Καθηγητής, ο κ. Παπαζάχος. Είναι, εξαιρετικά, σημαντικό ζήτημα με τον Κοκκινόλακκα και τον κίνδυνο που υπάρχει, όχι μόνο για ρύπανση της συγκεκριμένης περιοχής, αλλά και της ευρύτερης περιοχής στη Βόρεια Ελλάδα. Οι επιπτώσεις θα είναι, δυστυχώς, σε μία περίπτωση σεισμού, τρομακτικές. Νομίζω ότι είναι η καταλληλότερη λέξη.

Κλείνοντας, θα ήθελα να πω, ότι ως περιβαλλοντική οργάνωση βρίσκουμε ως μείζον το ζήτημα ότι, ενώ μιλάμε για νέο επενδυτικό σχέδιο, αυτό δεν συνοδεύεται από στρατηγική μελέτη περιβαλλοντικών επιπτώσεων, την οποία θα όφειλε η εταιρία να ετοιμάσει, ακολουθώντας τη ενωσιακή νομοθεσία.

Το δεύτερο ζήτημα, εξαιρετικά, σημαντικό, καθώς έχει ευρύτερη σημασία, είναι, ότι η νομοθεσία περιβαλλοντικού ελέγχου και αρμοδιότητας του Δημοσίου «ελαστικοποιείται», ακόμη περισσότερο, εφόσον οι διατάξεις της Σύμβασης, ουσιαστικά, μειώνουν τα δικαιώματα του ελληνικού δημοσίου στον περιβαλλοντικό έλεγχο και βέβαια αυτό, κατά τη γνώμη μας, θέτει και ζήτημα της συνταγματικότητας, σύμφωνα με το άρθρο 24 του Συντάγματος, με το οποίο το Κράτος υποχρεούται να προστατεύει το περιβάλλον. Μπορεί οι πολίτες να έχουν δικαίωμα να προστατεύουν το περιβάλλον, το Κράτος, όμως, σύμφωνα με το Σύνταγμα και το άρθρο 24, έχει την υποχρέωση να το κάνει αυτό.

Αυτά θα ήθελα να πω από την πλευρά μας και αν χρειαστεί θα επανέλθω.

Ευχαριστώ για τη δυνατότητα που μάς δόθηκε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αντωνίου.

**ΝΙΚΟΛΑΟΣ ΑΝΤΩΝΙΟΥ (Πρόεδρος της Τοπικής Κοινότητας Στρατονίκης**): Ευχαριστώ, κύριε Πρόεδρε, για την πρόσκληση στη συνεδρίαση της Επιτροπής.

Θα ήθελα να αναφερθώ στο πρόβλημα που αντιμετωπίζει η Κοινότητα Στρατονίκης με τις ρωγματώσεις. Με τη νέα επενδυτική συμφωνία μεταξύ Κράτους και εταιρείας, ευελπιστούμε να ολοκληρωθεί η μελέτη από το Μετσόβιο και από το Αριστοτέλειο Πανεπιστήμιο και το ΙΑΓΜΕ, καθώς έχουν λάβει την πρωτοβουλία να μας λύσουν αυτό το πρόβλημα σαν επιστήμονες που είναι. Έχουμε μεγάλο πρόβλημα στον οικισμό με τις ρωγματώσεις και τις κατεδαφίσεις από διάφορους οικισμούς που υπάρχουν. Θέλουμε να βρεθεί μία λύση, η οποία να δίνει στους κατοίκους την προθεσμία να επισκευάσουν τα σπίτια τους, ώστε να τα κατοικήσουν ξανά, γιατί, όταν κρίνονταν ακατάλληλα, τα εγκατέλειπαν.

Επίσης, η εταιρεία θα θέλαμε να στηρίξει την ανεργία που υπάρχει στον τόπο μας και ειδικά στον Δήμο Αριστοτέλη. Όμως, περισσότερο πρέπει να σταθούμε στον σεβασμό του περιβάλλοντος. Σε όλα αυτά με έχει καλύψει και ο Δήμαρχος και οι υπόλοιποι δημοτικοί σύμβουλοι στη χθεσινή συνεδρίαση. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ.Παναγιωτίδης.

**ΧΡΗΣΤΟΣ ΠΑΝΑΓΙΩΤΙΔΗΣ (Μέλος του Δ.Σ. του Συλλόγου Γονέων και Κηδεμόνων Γυμνασίου Ιερισσού)**: Ευχαριστώ πολύ, κύριε Πρόεδρε. Είμαι μέλος του Διοικητικού Συμβουλίου του Συλλόγου Γονέων και Κηδεμόνων του Γυμνασίου Ιερισσού. Ως Σύλλογος συμβάλουμε και εμείς, όχι μόνο στην καλύτερη λειτουργία της σχολικής μονάδας του Γυμνασίου Ιερισσού προς όφελος των παιδιών μας, αλλά ανταποκρινόμαστε και συμβάλουμε σε κάθε ανάγκη της τοπικής κοινωνίας, της οποίας είμαστε αναπόσπαστο κομμάτι.

Κυρίες και κύριοι, θεωρούμε, ότι ως Σύλλογος πρέπει να συμβάλουμε στο γενικό καλό της περιοχής, ως παράδειγμα προς μίμηση στα παιδιά μας, προκειμένου να γίνουν οι αυριανοί πολίτες μιας «υγιούς» κοινωνίας. Θεωρούμε, ότι η τοπική κοινωνία, μέρος της οποίας εκπρόσωπος είναι και ο Σύλλογός μας, βίωσε τα προηγούμενα χρόνια έναν, άνευ προηγουμένου, διχασμό ασύλληπτης «αγριότητας», εντάσεις, διώξεις, φυλακίσεις, εξαιτίας του προηγούμενου επενδυτικού σχεδίου της ίδιας εταιρείας, το οποίο καταρτίστηκε και συμφωνήθηκε, χωρίς προηγουμένως να εξασφαλίσει τη συναίνεση της τοπικής κοινωνίας. Το σχέδιο, φυσικά, απέτυχε με οδυνηρές συνέπειες για όλους.

Εδώ και ενάμιση χρόνο, η συγκεκριμένη εταιρεία διαπραγματεύτηκε την αναθεώρηση της Σύμβασης, στη βάση νέου σχεδίου και πάλι ερήμην της τοπικής κοινωνίας, παρά τις αγωνιώδεις εκκλήσεις της. Είναι, όμως, κοινώς ομολογημένη αλήθεια, ότι τέτοιου μεγέθους και εμβέλειας επεμβάσεις είναι αδύνατον να ευδοκιμήσουν σε μία δημοκρατική κοινωνία με την άνωθεν επιβολή. Αναρωτιόμαστε, εύλογα, λοιπόν, γιατί ακολουθείται ξανά ο ίδιος δρόμος.

Σήμερα συζητάμε και ζητάτε τη γνώμη μας για ένα θέμα που δεν έχει καμία σημασία σε ό,τι πούμε, διότι όλα τα ανωτέρω έχουν αποφασιστεί, ερήμην της γνώμης της τοπικής κοινωνίας. Παρ’ όλα αυτά, θα θέλαμε να τοποθετηθούμε, όπως και να θέσουμε κάποιες σκέψεις και ερωτήματα. Ο κ. Υπουργός, που είχε την ευγενή καλοσύνη να συμμετάσχει στο Δημοτικό Συμβούλιο του Δήμου Αριστοτέλη χθες, τον ακούσαμε και τον άκουσα προσωπικά να αναφέρει, ότι είχε και έχει την αγωνία, ότι πρέπει να αξιοποιηθούν ή να δημιουργηθούν επενδύσεις -και ποιος δεν το θέλει- και να παραχωρηθούν και μερικά «μπαΐρια», προκειμένου να δημιουργηθούν θέσεις εργασίας σε παρόμοιες επενδύσεις. Το ελληνικό δημόσιο επέτρεψε και παρέδωσε χωρίς σκέψη σε μία ιδιωτική επιχείρηση, επί πινακίου φακής, όχι «μπαΐρια», αλλά χιλιάδες εκτάσεις αρχέγονου δάσους, απείρου κάλλους, παραθαλάσσιες περιοχές, ακόμη και τουριστικές, καθώς και εκτάσεις με αρχαιολογική αξία, σε μία περιοχή που ανέδειξε τον μεγαλύτερο φιλόσοφο στην ιστορία του κόσμου.

 Κυρίες και κύριοι, αλήθεια, έχετε εικόνα της περιοχής; Πιστεύουμε, ότι πρέπει να ληφθεί σοβαρά υπόψη η μεγάλη αγωνία των κατοίκων. Σκεφτείτε την εικόνα στην «καρδιά» της Χαλκιδικής, που χαρακτηρίζεται παγκόσμια ως ένας από τους πιο σπουδαίους τουριστικούς προορισμούς, τόσο για τα δάση, τα βουνά, τις ακτές, τα καθαρά νερά της, όσο και του μοναδικού «θησαυρού» της, του «φάρου» της Ορθοδοξίας μας που γειτνιάζει με τον Δήμο, τη Μοναστική Πολιτεία του Αγίου Όρους. Μπορεί να αναπτυχθεί, αναρωτιόμαστε, ή μπορεί να συνυπάρχει μία τόσο μεγάλη επένδυση με όλα τα αρνητικά που ακολουθούν; Καταλαβαίνουμε την αγωνία μέρους της κοινωνίας μας για την εύρεση εργασίας και για την ανεργία. Όμως, πιστεύω, ότι υπάρχει πληθώρα εργασιών που μπορούν να δραστηριοποιηθούν, να αξιοποιηθούν, να αναπτυχθούν, προκειμένου να καλύψουν τις ανάγκες όχι μόνο των πολιτών.

Ένα άλλο θέμα που θα ήθελα να επισημάνω στον κ. Υπουργό, είναι, ότι χθες τον ακούσαμε να αναφέρει ως θετικό γεγονός, το ότι σε αυτές τις επιχειρήσεις οι εργαζόμενοι αμείβονται με υψηλά ημερομίσθια. Τι έχει να πει, όταν με την αύξηση της μεταλλευτικής δραστηριότητας σε ένα τέτοιο φυσικό και τοπικό περιβάλλον μειωθεί ο μισθός των εργαζομένων σε άλλους πρωτογενείς τομείς, όπως στους ιδιοκτήτες ξενοδοχείων, ξενοδοχειακών μονάδων, ενοικιαζόμενων δωματίων, εργαζόμενων σε τοπικές επιχειρήσεις, εργαζόμενους σε τουριστική δραστηριότητα, τους κτηνοτρόφους, τους μελισσοκόμους, τους υλοτόμους και, πιθανώς, σε εργαζόμενους λοιπών δραστηριοτήτων που μέχρι τώρα το Κράτος δεν ενέσκηψε για να αναπτυχθούν; Τι θα απαντήσετε σε όλον αυτό τον κόσμο, όταν θιχτούν και μειωθούν τα έσοδά του;

 Τώρα μία ερώτηση προς όλους και κυρίως προς τους εκπροσώπους του ελληνικού Κοινοβουλίου. Γιατί όλη αυτή η διαπραγμάτευση διαδραματίστηκε με όρους εμπιστευτικότητας, τόσο αυστηρούς, που κανείς δεν είχε κάνει πρόσβαση, ούτε καν μετά την υπογραφή της Συμφωνίας, μέχρι αργά το βράδυ της περασμένης Παρασκευής που εισήχθη στη Βουλή προς Κύρωση; Προβλέπεται δε ο όρος, εντός της Σύμβασης, να παραμείνει μυστικό, εσαεί, το περιεχόμενο της διαπραγμάτευσης; Διερωτόμαστε, πραγματικά, η εκάστοτε κυβέρνηση δεν είναι «εντολοδόχος» του ελληνικού Κοινοβουλίου, το οποίο με τη σειρά του αποτελεί «εντολοδόχο» του ελληνικού λαού; Ποιος εντολέας εξουσιοδότησε ποτέ εντολοδόχο του να ενεργεί εξ΄ ονόματός του, χωρίς να τον ενημερώνει για το περιεχόμενο της διαπραγμάτευσης; Δεν αισθάνεστε προσβεβλημένοι ως Έλληνες Βουλευτές από έναν τέτοιον όρο;

Εμείς ως Έλληνες πολίτες και ως γονείς εφήβων, που μαθαίνουν στο σχολείο για τις διαφανείς διαδικασίες που διέπουν το δημοκρατικό πολίτευμα, διερωτόμαστε, πώς θα μπορέσουμε να δικαιολογήσουμε κάτι τέτοιο στα παιδιά μας.

Βέβαια, ότι ήρθε, επιτέλους, σε γνώση μας μέρος του κειμένου της Σύμβασης πήραμε και τις απαντήσεις μας. Είναι «ηλίου φαεινότερο», ότι ένα τέτοιο αποτέλεσμα θα ήταν αδύνατο να επέλθει με διαφανείς διαδικασίες και ενεργή συμμετοχή των φορέων της τοπικής κοινωνίας στη διαβούλευση. Η εικόνα της εταιρείας για εμάς δεν είναι ξεκάθαρη. Από την πρώτη στιγμή, ήταν επιθετική, ήταν αυταρχική, ήταν ειρωνική και απαξιωτική, απέναντι σε μερίδα της κοινωνίας. Δηλαδή, εφάρμοσε την τακτική του «διαίρει και βασίλευε». Επ’ αυτού, χθες, στο Δημοτικό Συμβούλιο, ένας από τους εκπροσώπους της εταιρείας ανέφερε, ούτε λίγο - ούτε πολύ, ότι δεν τον ενδιαφέρουν οι τοποθετήσεις των εκλεγμένων συμβούλων μέσα στη διαδικασία του Δημοτικού Συμβουλίου, παρά μόνο ποιες ερωτήσεις θα του κάνουν. Αυτό και μόνο για εμάς δηλώνει το παρόν της εταιρείας και τη γνώμη της για την τοπική κοινωνία.

Επί του θέματος, για το οποίο έχει αναφέρει και ο κ. Δήμαρχος πολλές ερωτήσεις και παρατηρήσεις, ως Σύλλογος και φορέας του Δήμου Αριστοτέλη, καταθέτουμε, κατηγορηματικά, την άρνησή μας, σχετικά με αυτή τη Σύμβαση και απαιτούμε την επανεξέτασή της σε, εντελώς, διαφορετική βάση, την αυστηροποίηση των περιβαλλοντικών όρων και το δικαίωμα συμμετοχής της τοπικής κοινωνίας σε αποφάσεις και ενέργειες που αφορούν τον τόπο μας. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Ζουμπάς.

**ΓΕΩΡΓΙΟΣ ΖΟΥΜΠΑΣ (Μέλος του Συλλόγου Φίλων Περιβάλλοντος Ιερισσού):** Ευχαριστώ πολύ. Θα ήθελα να ξεκινήσω με αυτό, στο οποίο αναφέρθηκε ο Δήμαρχος και πολλοί ομιλητές, δηλαδή, στο χθεσινό Δημοτικό Συμβούλιο του Δήμου Αριστοτέλη, στο οποίο, σε κάποιο μέρος, τουλάχιστον, παραβρέθηκε ο Υπουργός και η Γενική Γραμματέας. Από το σύνολο των είκοσι επτά Δημοτικών Συμβούλων ασκήθηκε κριτική, βάσει της οποίας έχουν καταπέσει όλα τα άρθρα της Σύμβασης. Βέβαια, οι ευχές, ότι πρέπει να αλλάξουν, δεν νομίζω, ότι έχουν κάποιο νόημα. Καταλαβαίνουμε όλοι, ότι η Σύμβαση που έχει υπογραφεί, ή θα πρέπει να επαναπεμφθεί σε αυτούς που την υπόγραψαν για να την αλλάξουν ή θα περάσει αυτούσια από τη Βουλή. Κάτι διαφορετικό δεν γίνεται. Άρα, λοιπόν, οι ευχές αυτές έχουν κανένα νόημα; Οι προτάσεις έχουν κάποιο νόημα;

Σε ότι αφορά στο θέμα της Σύμβασης. Ακούστηκε, ότι η προηγούμενη Σύμβαση, την οποία είχε παραβιάσει η εταιρεία σε αρκετούς όρους της, ήταν απαρχαιωμένη. Με έκπληξη βλέπουμε, ότι αντικαθιστούμε μία Σύμβαση απαρχαιωμένη με μία νέα Σύμβαση, η οποία στον «πυρήνα» της χρησιμοποιεί έναν νόμο του 1953 και τον κώδικα μεταλλευτικών δραστηριοτήτων του 1973. Άρα, λοιπόν, για ποια νέα Σύμβαση μιλάμε και μάλιστα που δεν είναι απαρχαιωμένη;

 Θα ήθελα να πω δύο - τρία πράγματα, επί των άρθρων της Σύμβασης. Αυτό που απασχολεί εμάς ως κοινωνία, τον Σύλλογό μας, αλλά και όλους τους ανθρώπους στην περιοχή είναι η αγωνία του νερού. Καταλαβαίνετε και καταλαβαίνουμε όλοι, πόση σημασία έχει το νερό για μία περιοχή, όταν, μάλιστα, αυτή είναι και τουριστική. Τα αποθέματα του νερού της παράλιας ζώνης του Δήμου μας προέρχονται από τις Σκουριές. Οι φυσικές δεξαμενές που υπάρχουν είναι τρία-τέσσερα χιλιόμετρα κάτω από όλη αυτή τη δραστηριότητα που πρόκειται να γίνει. Η ανησυχία μας, λοιπόν, θεωρούμε, ότι είναι πάρα πολύ βάσιμη, γιατί μία τέτοια δραστηριότητα είναι αναπόφευκτο να μην επηρεάσει τα μοναδικά αποθέματα νερού της περιοχής. Και γι’ αυτό το θέμα έχουμε και εμπειρία. Εξάλλου, δεν είναι μόνο η δική μας η εμπειρία. Είναι η εμπειρία των επιθεωρητών και των δικαστηρίων που έχουν καταδικάσει τα στελέχη της εταιρείας τον Οκτώβριο του 2020 για ρύπανση των νερών το 2015 και το 2016. Επίσης, έχουν παραπέμψει τα στελέχη της εταιρείας, σε βαθμό κακουργήματος, για ρύπανση του περιβάλλοντος και την υποβάθμιση των υπόγειων νερών. Η δίκη έχει καθοριστεί στις 21/4/2021, εξ αναβολών. Άρα, λοιπόν, δεν είναι μόνο δικές μας ανησυχίες ή δεν είναι μόνο δικές μας ιδέες, ότι τα νερά κινδυνεύουν.

Έρχεται, λοιπόν, η Σύμβαση και λέει, στο άρθρο 12, παρ. 3, εδάφιο ε΄, ότι «η εταιρεία θα έχει δικαίωμα να αντλεί, να χρησιμοποιεί νερό από υδατορέματα, πηγάδια, κοιλότητες, θα τοποθετεί αγωγούς ύδατος, θα κατασκευάζει αγωγούς ύδατος και λίμνες, φράγματα, δεξαμενές, θα εκτρέπει και θα χρησιμοποιεί όσο νερό χρειάζεται». Αυτό, λοιπόν, πώς μπορεί να το δεχθεί μία κοινωνία;

Ένα δεύτερο θέμα είναι η μεταλλευτική περιοχή. Αν έχετε δει τα διαγράμματα στη σελίδα 68, εκεί, ακριβώς, φαίνεται, ότι η μεταλλευτική περιοχή είναι τα 317.000 στρέμματα, από τα 740.000 που έχει ο Δήμος. Άρα, λοιπόν, τι μπορούμε να συζητήσουμε; Όλο αυτό παραχωρείται κα με την παλιά, αλλά και με την καινούργια Σύμβαση, στην εταιρεία. Τι μπορούμε, λοιπόν, να περιμένουμε, όταν πάλι η Σύμβαση λέει, ότι «η εταιρεία έχει δικαιώματα απόκτησης, εγκατάστασης και λειτουργίας εργοστασίων, εξοπλισμού, σιδηροδρόμων, δρόμων, γεφυρών, αεροδρομίων, λιμένων, προβλητών, κυματοθραυστών, αγωγών, γεννητριών ενέργειας και υποδομών κτιρίων»;

Οι συντάκτες, προφανώς, δεν εννοούσαν, ότι θα γίνουν αεροδρόμια. Μάλλον, ήθελαν να μας δώσουν, ακριβώς, το μέγεθος των δικαιωμάτων που έχει η εταιρεία σε αυτόν τον χώρο. Σε ότι αφορά στις μεταφορές, η προηγούμενη Σύμβαση προέβλεπε κάποιες μεταφορές. Ήταν περιορισμένες, από την Ολυμπιάδα στο Στρατώνι, ενώ οι υπόλοιπες θα γίνονταν από το Λιμάνι του Στρατωνίου. Παράνομα αυτά τα χρόνια, τα εμπορεύματα τα μετέφεραν στο Λιμάνι της Θεσσαλονίκης, χωρίς να προβλέπεται από πουθενά. Τώρα, λοιπόν, το Δημόσιο λύνει στην εταιρεία και αυτό το θέμα και λέει, ότι τα εκατομμύρια τόνοι προϊόντων θα μεταφέρονται με φορτηγά από τα δημόσια δίκτυα. Το είπε ο Αντιπεριφερειάρχης, το είπε και ο Δήμαρχος. Έχετε περπατήσει στον δρόμο Σταυρό- Στρατώνι, να δείτε από τα φορτηγά πώς είναι, παρ’ όλο που η εταιρεία είχε στην προηγούμενη Σύμβαση την υποχρέωση να τον συντηρεί; Αυτό, λοιπόν, θα συμβεί σε όλους τους δρόμους της Βόρειας Χαλκιδικής, σε αυτούς, τουλάχιστον, που θα περνάνε τα φορτηγά και δεν είναι λίγοι.

Θέλω να δώσω ένα νούμερο. Στην παράλια περιοχή του Δήμου Αριστοτέλη υπάρχουν 600 επιχειρήσεις τουριστικού ενδιαφέροντος. Όταν, λοιπόν, μιλάμε για εργαζόμενους ή όταν λέμε για τους εργαζόμενους στα ξενοδοχεία κ.λπ., ότι δεν είναι συνεχής η απασχόληση και υπάρχουν προβλήματα, θα πρέπει να λαμβάνουμε υπόψη και τα εισοδήματα αυτών των ανθρώπων, καθώς είναι οικογενειακές επιχειρήσεις και ζουν από αυτές πάρα πολλές οικογένειες.

Δυο λόγια θέλω να πω για τη Στρατονίκη, γιατί δεν κατάφερε και ο Πρόεδρος να ακουστεί. Μιλάω για τη Στρατoνίκη, γιατί ήμουν και ο προηγούμενος Δήμαρχος της περιοχής και θα σας πω τι ενέργειες έχουν γίνει.

Η Στρατoνίκη είναι ένας οικισμός που κινδυνεύει να «καταρρεύσει». Από τις μελέτες που έχουμε κάνει με την ΥΑΣΒΕ, φαίνεται, ότι 217 σπίτια έχουν πρόβλημα, ενώ, περίπου, είκοσι έχουν κριθεί ακατάλληλα. Ξεκινήσαμε, λοιπόν, μία προσπάθεια από το 2016 - 2017 να βρούμε τις αιτίες και δεν μπορέσαμε να τις βρούμε μέχρι σήμερα.

Βέβαια, οι αιτίες δεν είναι άγνωστες. Οι αιτίες είναι η εξόρυξη κάτω από τη Στρατονίκη. Το φαινόμενο ξεκίνησε το 2006, όταν ξεκίνησε η εξόρυξη κάτω από τον οικισμό. Στον διπλανό οικισμό των Σταγείρων που δεν έχει φτάσει, ακόμη, η εξόρυξη, δεν υπάρχουν προβλήματα. Άρα, λοιπόν, υπάρχει σοβαρότατο ζήτημα, ότι το μόνο που προβλέπει η καινούργια Σύμβαση είναι, ότι θα συνεχιστεί κάτω από τη Στρατονίκη η δραστηριότητα, χωρίς να αναφέρεται σε τίποτα άλλο.

Είπαν κάποιοι, ότι οι ευχές μας και οι προτάσεις μας θα συμπεριληφθούν -το είπε και ο Υπουργός νομίζω χθες- στην καινούργια μελέτη περιβαλλοντικών επιπτώσεων. Οι μελέτες περιβαλλοντικών επιπτώσεων, γίνονται με βάση την υπάρχουσα νομοθεσία. Πέρα, όμως, από την περιβαλλοντική ή άλλη νομοθεσία, η νομοθεσία που αφορά στις υποχρεώσεις της εταιρείας περιγράφονται στη Σύμβαση που μετά την ψηφοφορία στη Βουλή θα γίνει νόμος. Άρα, λοιπόν, δεν μπορούμε να λέμε και να κοροϊδεύουμε τον κόσμο, ότι αυτά όλα θα τακτοποιηθούν αργότερα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Σκιαδαρέσης.

**ΓΕΩΡΓΙΟΣ ΣΚΙΑΔΑΡΕΣΗΣ (Αναπληρωτής Προϊστάμενος της Εφορείας Αρχαιοτήτων Χαλκιδικής και Αγίου Όρους):** Kαλημέρα σας. Είμαστε στη σύνδεση μαζί με τον συνάδελφό μου, τον κ. Παπαστάθη, Αρχαιολόγο, επί σειρά ετών, και ανασκαφέα της περιοχής. Θα θέλαμε να σας ευχαριστήσουμε για την πρόσκληση.

Μολονότι, είχαμε πολύ λίγο χρόνο να προετοιμαστούμε και να διαβάσουμε όλα αυτά, θα επικεντρωθούμε στις αρχαιότητες. Τις προηγούμενες δεκαετίες, η εφορεία αρχαιοτήτων που εποπτεύει την περιοχή, έχει ανασκάψει, τουλάχιστον, πέντε θέσεις αρχαιολογικού ενδιαφέροντος που χρονολογούνται από τον 5ο αιώνα π.Χ. μέχρι και την Οθωμανική περίοδο. Κάποιοι απ’ αυτούς τους χώρους έχουν διατηρηθεί και πρόκειται να αναδειχθούν και το θέλουμε αυτό.

Επίσης, υπάρχουν και άλλοι χώροι, όπως είναι ο χώρος στα αρχαία Στάγειρα που βρίσκεται στο άμεσο περιβάλλον του εργοστασίου των εγκαταστάσεων του εργοστασίου. Επίσης, στην περιοχή της Ολυμπιάδας, όπως και ο Αρχαιολογικός Χώρος των Σιδηροκαυσίων. Επίσης, έχουμε εξαιρετικά και αναδεδειγμένα ευρήματα, μνημεία και αρχαιότητες. Η εφορεία αρχαιοτήτων Χαλκιδικής και Αγίου Όρους, τον Νοέμβριο του 2020, είχε εκφράσει τις απόψεις της, σχετικά με το κεφάλαιο 24 «Αρχαιότητες του Σχεδίου Σύμβασης του Ελληνικού Δημοσίου με την «Ελληνικός Χρυσός». Τότε, είχαμε επισημάνει πέντε σημεία, τα οποία, όπως διαπιστώσαμε, συμπεριλαμβάνονται στο σύνολό τους, σχεδόν, όπως ακριβώς τα διατύπωσε η εφορεία, στο άρθρο 23, σελίδα 37 από 671. Αυτό που έχουμε να προσθέσουμε, επιπλέον, είναι, ότι οι αρχαιότητες που έχουν, κατά σημεία, βρεθεί και αυτές που πρόκειται να βρεθούν στην πορεία του έργου, θα πρέπει να έχουν είναι μία μέριμνα συντήρησης και ανάδειξης ταυτόχρονα, κάτι που δεν συμπεριλαμβάνεται στις επτά παραγράφους του άρθρου 23. Ωστόσο, θα πρέπει να συμπεριληφθεί, οπωσδήποτε, στο γενικό Μνημόνιο Συναντίληψης και Συνεργασίας που θα συνταχθεί μεταξύ του Υπουργείου και της εταιρείας.

Ένα δεύτερο σημείο, για το οποίο εκφράζουμε, ενδεχομένως, την «αμηχανία» μας, είναι το εξής. Γνωρίζαμε, ότι με την έως τώρα Σύμβαση οι εγκαταστάσεις εμπλουτισμού της Ολυμπιάδας θα απομακρύνονταν σε χρονικό διάστημα επτά ετών. Ωστόσο, διαβάζουμε, ότι αυτό θα παραταθεί για τα επόμενα είκοσι ένα χρόνια, αν θυμάμαι καλά. Δεδομένου, ότι εκεί υπάρχει, ήδη, ένας αρχαιολογικός χώρος, αυτός των Ελληνιστικών Εργαστηρίων, ο οποίος περιμένει την ανάδειξή του, και βρίσκεται ανάμεσα και πολύ κοντά στο εργοστάσιο αυτό, υπάρχει μία μελέτη που θα προωθηθεί προσεχώς στο Κεντρικό Αρχαιολογικό Συμβούλιο για έγκριση. Αντιλαμβάνεστε την «αμηχανία» μας, διότι είναι άλλο να έχεις ένα επισκέψιμο μνημείο σε ένα αποκαταστημένο περιβάλλον και είναι διαφορετικό να είναι σε ένα, εν λειτουργία, μεταλλείο.

Από την πλευρά μας, αυτά έχουμε να πούμε. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Καβαλόπουλος.

**ΧΡΗΣΤΟΣ ΚΑΒΑΛΟΠΟΥΛΟΣ (Γενικός Διευθυντής του Συνδέσμου Μεταλλευτικών Επιχειρήσεων (ΣΜΕ)):** Σας ευχαριστώ πολύ. Εμείς από χρόνια, ως ΣΜΕ, έχουμε εντοπίσει, ότι υπάρχει μία «συρρίκνωση», για διάφορους λόγους, της μεταλλευτικής εκμετάλλευσης στη χώρα. Βεβαίως, η αξιοποίηση του μεγάλου μεταλλευτικού δυναμικού στην Κασσάνδρα δεν είναι κάτι που μπορεί κανείς να το αγνοήσει για την ανάπτυξη του τόπου και για την αξιοποίηση των ορυκτών πόρων.

Από χρόνια υποστηρίζαμε, ότι έπρεπε εκεί να υπάρξει μία επένδυση που θα λειτουργούσε, με βάση τις αρχές της βιώσιμης ανάπτυξης, με βάση αρχές και δεδομένα της Ε.Ε. και φυσικά και καλές πρακτικές ανάλογων τέτοιων εκμεταλλεύσεων, προκειμένου αυτό να αξιοποιηθεί.

Πέρασε από διάφορα «κύματα», το ξέρουν όλοι. Σήμερα, έχουμε μία νέα Σύμβαση που φαίνεται να δίνει μία διέξοδο στα αδιέξοδα και να μπορεί να λειτουργήσει αυτή η μεγάλη επένδυση προς όφελος και της τοπικής κοινωνίας, κατά τη γνώμη μας, αλλά και της εθνικής οικονομίας.

Όλα αυτά που ειπώθηκαν ως προβλήματα, δεν μπορώ να ξέρω, κατά πόσον είναι, όντως, τόσο υπαρκτά. Κάποια από αυτά τα γνωρίζουμε και κάποια όχι. Πρέπει να πούμε, ότι μέσα στο πλαίσιο της λειτουργίας της βιώσιμης ανάπτυξης, με δεδομένη και την τεχνολογία που υπάρχει σήμερα και φυσικά και τις καλές πρακτικές, αλλά και τις επιταγές της Ε.Ε., μπορούν να δοθούν λύσεις και να προχωρήσει, προς όφελος όλων, αυτή η εκμετάλλευση. Η ίδια η εταιρεία που είναι μέλος του ΣΜΕ, από χρόνια, ακολουθεί τις αρχές βιώσιμης ανάπτυξης που έχει ο Σύνδεσμος, απολογίζεται με βάση συγκεκριμένους δείκτες για τη βιώσιμη λειτουργεία της και φυσικά, αυτό θα συνεχιστεί, πολύ περισσότερο, σήμερα με όλα αυτά που προβλέπει η Σύμβαση. Δηλαδή, με τους ελέγχους, με τις επιτροπές, με τις νέες τεχνικές και όλα αυτά που πρόκειται να γίνουν στο έργο που, φυσικά, είναι υπέρ της βιώσιμης ανάπτυξης.

Οι θέσεις εργασίας είναι κάτι, αναμφισβήτητα, θετικό, ιδίως, σε μία τέτοια εποχή. Μιλάμε για χιλιάδες θέσεις εργασίας σε μία περιοχή που δεν έχει και την καλύτερη απασχολησιμότητα σε σύγκριση με άλλες. Αυτό το θεωρούμε ως κάτι πολύ θετικό και το χαιρετίζουμε, όπως χαιρετίζουμε, επίσης, και το θέμα, για το ότι έχει ενημερωθεί η εταιρία να παρουσιάσει μελέτη για την περαιτέρω καθετοποίηση των κοιτασμάτων για την παραγωγή τελικών μετάλλων.

Σε αυτό που θέλω να σταθώ, είναι, ότι η εξορυκτική δραστηριότητα σήμερα στην Ελλάδα, με βάση το υπάρχον πλαίσιο, αλλά και τη λειτουργία των εξορυκτικών επιχειρήσεων, συνυπάρχει με πολλές άλλες δραστηριότητες και ιδιαίτερα με τον τουρισμό. Έχω να πω συγκεκριμένα παραδείγματα στην Ελλάδα που τα ξέρουν όλοι. Η μεγαλύτερη βοξιτική εκμετάλλευση λαμβάνει χώρα στην ευρύτερη περιοχή των Δελφών, εδώ και δεκαετίες, πολύ πριν υπάρξουν όλες αυτές οι ευρωπαϊκές και εθνικές δεσμεύσεις και χωρίς να διαταράξει, ούτε τον τουρισμό, ούτε τα αρχαιολογικά μνημεία της περιοχής, ούτε όλον αυτόν τον τεράστιο «πλούτο» της περιοχής. Άρα, έχουμε παραδείγματα.

Ένα άλλο συγκεκριμένο παράδειγμα είναι η Μήλος, όπου έχει αναπτύξει μία από τις μεγαλύτερες εξορυκτικές δραστηριότητες στον κόσμο, παράλληλα, με όλη την ανάπτυξη του τουρισμού, χωρίς να υπάρξει κανένα πρόβλημα ή εμπόδιο της μια δραστηριότητας απέναντι στην άλλη.

Άρα, λοιπόν, σε όλα μπορούν να δοθούν λύσεις. Όλα μπορούν να συνυπάρξουν προς όφελος της τοπικής κοινωνίας, πρώτα και κύρια, και γι’ αυτό εμείς πιστεύουμε, ότι μέσα από όλα αυτά που προβλέπει η Σύμβαση και με βάση τις παγκόσμιες και τις ευρωπαϊκές πρακτικές που θα εφαρμοστούν, μπορεί να προχωρήσει με έναν σωστό τρόπο η επένδυση, η οποία θα στηρίξει και το μέλλον της περιοχής και το μέλλον της εθνικής οικονομίας.

Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Στο σημείο αυτό, ολοκληρώθηκαν οι τοποθετήσεις των φορέων.

Στο σημείο αυτό, ο Πρόεδρος της Επιτροπής έκανε τη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Κατσανιώτης Ανδρέας, Κεφαλογιάννη Όλγα, Μπουκώρος Χρήστος, Οικονόμου Βασίλειος, Παπαδόπουλος Μιχαήλ, Ράπτη Ελένη, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χειμάρας Θεμιστοκλής (Θέμης), Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Μάλαμα Κυριακή, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Σκουρλέτης Παναγιώτης (Πάνος), Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Αβδελάς Απόστολος, Αρσένης Κρίτων-Ηλίας και Λογιάδης Γεώργιος.

Θα περάσουμε στις ερωτήσεις των συναδέλφων.

Τον λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ (Εισηγητής της Μειοψηφίας):** Ευχαριστώ, κύριε Πρόεδρε.Να ευχαριστήσουμε όλες και όλους που συμμετείχαν. Να ενημερώσουμε, καταρχήν, τους φορείς, ότι εμείς, εισαγωγικά, θέσαμε ζήτημα άμεσης απόσυρσης του νομοσχεδίου, διότι έχουμε διαπιστώσει, ότι υπάρχει θέμα παράβασης ευθύνης Υπουργού, αλλά και θέμα παράβασης των νόμων της Ευρωπαϊκής Ένωσης και της Ελλάδας. Αυτό, απλώς, ενημερωτικά, γιατί, ίσως, δεν θα έχετε καταλάβει το ύφος πολλών από τις παρατηρήσεις μας.

Επί του συγκεκριμένου θέματος που συζητάμε τώρα και στη Σύμβαση που έχει έρθει προς Κύρωση, εμείς, ως ΣΥΡΙΖΑ, τη θεωρούμε και παράνομη ως προς το ευρωπαϊκό και ελληνικό δίκαιο. Θα ήθελα να ξεκαθαρίσω, ότι τις ερωτήσεις μας θα σας τις θέσουμε, υπό το πρίσμα της παρέμβασης που έκανα και εγώ στον Πρόεδρο προηγουμένως.

Σας ενημερώνουμε, λοιπόν, ότι έτσι, όπως έχει έρθει από την Κυβέρνηση αυτή η Σύμβαση, δεν τροποποιείται. Άρα, δεν μπορούμε να την αλλάξουμε. Οφείλουμε να σας ακούσουμε, για να βγάλουμε συμπεράσματα για το πώς θα τοποθετηθούμε, υπέρ ή κατά, αλλά δεν υπάρχει δυνατότητα, ούτε στους Βουλευτές, ούτε στους φορείς να κάνουμε αλλαγές. Αυτό είναι και το πρώτο ερώτημα, δηλαδή, πώς τοποθετείται η τοπική κοινωνία, σχετικά με το ότι δεν έγινε καμία διαβούλευση, πριν από την ολοκλήρωση και υπογραφή της Σύμβασης;

Ως εκ τούτου, λοιπόν, το ερώτημα είναι, εάν πρέπει να τοποθετηθούμε εμείς οι Βουλευτές, υπέρ ή κατά, σε μία Σύμβαση, η οποία, υποχρεωτικά, αλλάζει τους ελεγκτικούς μηχανισμούς στην περιοχή σας και τις αρμοδιότητες του Δήμου και της Περιφέρειας. Επιπλέον, αλλάζει την υποχρεωτικότητα και της μεταλλουργίας και την κάνει δυνητική. Αυτό αφορά και το ΕΑΓΜΕ, αλλά και τους επιστημονικούς και επιμελητηριακούς φορείς της μεταλλουργίας. Αλλάζει τις ρυθμίσεις για την κατάληψη εδαφών, νερού, χρήσης νερού και αιγιαλού, εισάγει νόμιμη φοροδιαφυγή για την εταιρεία και τροποποιεί τις υποχρεώσεις του Δημοσίου. Αυτό είναι το ερώτημα, αν θα τοποθετηθούμε υπέρ ή κατά σε κάτι τέτοιο. Δεν τοποθετούμαστε, λοιπόν, αν θέλουμε ή όχι εξόρυξη στη Βόρεια Χαλκιδική, ούτε αν, αγαπητέ Πρόεδρε του Τεχνικού Επιμελητηρίου, είναι θεμιτή ή όχι η μεταλλευτική δραστηριότητα στην Ελλάδα. Αυτό, γιατί η χώρα μας -να το ξεκαθαρίσω και για τους εκπροσώπους των μεταλλευτικών εταιρειών- έχει αναπτυξιακή στρατηγική από το 2018, τη λεγόμενη growth strategy, όπου η μεταλλευτική δραστηριότητα είναι προτεραιότητα. Συζητάμε μόνο για τους όρους της συγκεκριμένης Σύμβασης.

Άρα, το ερώτημα, κύριε Δήμαρχε, κύριε Αντιπεριφερειάρχη, εκπρόσωποι των υπόλοιπων φορέων, όπως και για το ΕΑΓΜΕ και το Τεχνικό Επιμελητήριο, είναι αν συμφωνείτε να χάσει το ελληνικό δημόσιο, η Αυτοδιοίκηση και η κοινωνία της Χαλκιδικής, τα δικαιώματά της, όπως προκύπτει από αυτή την «αποικιοκρατική» Σύμβαση; Ναι ή όχι; Δεν μπορούμε να την τροποποιήσουμε.

Επίσης, θέλω να σας ενημερώσω, επειδή γίνεται μεγάλη συζήτηση για τη μελέτη περιβαλλοντικών επιπτώσεων και την πιθανότητα μιας στρατηγικής, ότι η Σύμβαση ορίζει -και άρα υποχρεούται το ελληνικό δημόσιο- να περιοριστούν οι περιβαλλοντικοί όροι που μπορεί να θέσει το Δημόσιο, με κριτήριο το κόστος της εταιρείας. Άρα, δεν μπορείτε να επαφίετε τα αιτήματά σας στην πιθανότητα μιας νέας αδειοδότησης ΑΕΠΟ, διότι δεν υποχρεωτική είναι από τη Σύμβαση. Μάλιστα, με τον ν.4685, η Κυβέρνηση Μητσοτάκη έχει επιλέξει η τροποποίηση που μπορεί να γίνει στην αδειοδότηση, να μην περάσει από διαβούλευση. Άρα, να μην έχει ούτε διαβούλευση, τουλάχιστον, υποκριτική. Επίσης, υπάρχει, ήδη, οικονομικός περιορισμός στα μέτρα που μπορεί να βάλει η Πολιτεία, ενώ δεν είναι πουθενά υποχρεωτικό να ακουστεί η Αυτοδιοίκηση, όπως ζητήσατε. Δεν είναι υποχρεωτικό, δεν είναι δεσμευτικό από καμιά νομοθεσία.

Άρα, το ζήτημα είναι, ότι πρέπει να συζητήσουμε με αυτές τις συνθήκες και με περιορισμένα τα όρια της περιβαλλοντικής αδειοδότησης.

Θα ξεκινήσω, πρώτα απ’ όλα, με ένα θέμα που έθεσε ο Πρόεδρος της Ολυμπιάδας και αφορά στη διαχείριση του νερού. Όπως άκουσα, τέθηκε και στη συνέχεια. Είπε, δηλαδή, ότι θέλουν στην Ολυμπιάδα το αποτέλεσμα των απόνερων-υγρών αποβλήτων του μεταλλείου, να είναι υψηλής ποιότητας και να είναι σε όρια ποσίμου και όχι κολύμβησης. Θέλω να σας ενημερώσω -και έχω ζητήσει και τη γνώμη του Υπουργού, αλλά δεν έχει τοποθετηθεί ακόμη- ότι στο έγγραφο που μας έστειλε η εταιρεία -και είναι ερώτημα αυτό- διαφωνεί με την ερμηνεία του περιβαλλοντικού όρου Β2β΄ της παλιάς ΑΕΠΟ και διαφωνεί με την αποσαφήνιση του περιβαλλοντικού όρου, έτσι ώστε να είναι ποιότητας πόσιμου νερού.

Άρα, ήδη, έχει τοποθετηθεί η εταιρεία και δεν έχει διαψευστεί από το Υπουργείο, ότι το αίτημα που έθεσε ο Πρόεδρος Ολυμπιάδας, δεν μπορεί να γίνει αποδεκτό και μάλιστα αιτείται την τροποποίηση, επί το χείρον, των ορίων απορροής των αποβλήτων ή των απόνερων από τα μεταλλεία. Άρα, θα πρέπει να τοποθετηθείτε, με βάση το ότι η εταιρεία λέει το, ακριβώς, αντίθετο, από αυτό που ζήτησε ο Πρόεδρος της Ολυμπιάδας και με βάση το δεδομένο, ότι υπάρχει ο όρος, ότι η νέα ΑΕΠΟ δεν μπορεί να περιέχει κόστη, δηλαδή, οικονομικό κόστος για την εταιρεία.

Σε ότι αφορά στα θέματα που έθεσε ο κ. Γιώργος, ο Αντιπεριφερειάρχης. Πρέπει να γίνει κατανοητό, ότι δεν μπορούμε να κάνουμε καμία αλλαγή στη Σύμβαση και με βάση αυτό πρέπει να τοποθετηθούμε. Άρα, κύριε Δήμαρχε και κύριε Αντιπεριφερειάρχα, πρέπει να λάβουμε υπόψη, ότι δεν μπορούν να γίνουν αλλαγές και δεν υπάρχει δέσμευση για νέα ΑΕΠΟ. Θέλουμε, λοιπόν, να σας ρωτήσουμε, πώς τοποθετείστε, με βάση το ότι η Σύμβαση προβλέπει, ότι καμία ελεγκτική υπηρεσία της Περιφέρειας δεν μπορεί να πηγαίνει να ελέγχει και απροειδοποίητα την επιχείρηση, αλλά ούτε και προειδοποιημένα, αν δεν παρίσταται ο ανεξάρτητος επιθεωρητής που προσλαμβάνεται από την επιχείρηση και ελέγχεται από αυτήν.

Επίσης, αν δεν γράφει τη γνώμη του, πριν εκδώσετε οποιαδήποτε απόφαση. Γι’ αυτό το θέμα θα ήθελα τη γνώμη και του Δημάρχου και του Αντιπεριφερειάρχη. Συμφωνείτε, δηλαδή, να μην μπορείτε να εκδώσετε καμία διοικητική πράξη, από εδώ και πέρα, στον τόπο σας, αν δεν υπάρχει, πρωτίστως, γραπτή γνώμη του επιθεωρητή που προσλαμβάνεται από την επιχείρηση και ελέγχεται από αυτήν; Όπως έχετε καταλάβει, πλέον, θα είστε μία «αποικία» της «Ελληνικός Χρυσός» και δεν μπορείτε ούτε διοικητικές πράξεις να εκδίδετε.

Σε ότι αφορά στα θέματα της εργασίας. Κύριε Δήμαρχε, κύριε Αντιπεριφερειάρχη και αγαπητοί φίλοι που εκπροσωπείτε την περιοχή και περιλαμβάνω και τους τοπικούς φορείς, γνωρίζετε, ότι στο άρθρο 25.2 της Σύμβασης, ορίζεται, ότι η εργασία των ανθρώπων της περιοχής και οι προσλήψεις εξαρτώνται από τις μισθολογικές σας απαιτήσεις; Αυτός είναι όρος που έχει δεχθεί το ελληνικό δημόσιο και ως εκ τούτου, τροποποιείται το τοπικό «μείγμα» προσλήψεων. Πιθανώς έτσι, εξαιρούνται οι τοπικοί εργαζόμενοι, ενώ μπορεί να υπάρχουν και εργαζόμενοι από άλλες χώρες που μπορεί να έχουν ένα άλλο δίκαιο, σε ότι αφορά στα δικαιώματα εργασίας, μιας και δεν ισχύει, πλέον, αυτή η παράμετρος. Δηλαδή, εισάγονται μισθολογικές απαιτήσεις στο εργασιακό πλαίσιο της περιοχής σας.

Γνωρίζετε, κύριε Περιφερειάρχη και κύριε Δήμαρχε, ότι η εταιρία δηλώνει ρητά, ότι δεν δεσμεύεται και για το επενδυτικό σχέδιο; Επίσης, δηλώνει, ότι στο επενδυτικό σχέδιο δεν δεσμεύεται και για τις θέσεις εργασίας που περιλαμβάνονται στο προοίμιο. Άρα, δεν υπάρχει καμία δέσμευση για τις θέσεις εργασίας που αναφέρονται στη Σύμβαση. Κι’ εμείς κατανοούμε, ότι είναι πολύ σημαντικές οι θέσεις εργασίας, αλλά σας πληροφορώ, ότι το κείμενο που έχουμε στα χέρια μας δηλώνει ρητά, ότι η εταιρία δεν δεσμεύεται, ούτε για το επενδυτικό σχέδιο, ούτε για τις θέσεις εργασίας και όλα εξαρτώνται από την κερδοφορία της.

Αναφορικά με τα θέματα του ελεγκτή. Γνωρίζετε, κύριε Δήμαρχε και κύριε Αντιπεριφερειάρχη, ότι, πλέον, για να επισκεφθείτε τις εγκαταστάσεις της επιχείρησης, θα πρέπει να έχετε ειδοποιήσει τον ελεγκτή, ώστε να μπορεί αυτός να έρθει μαζί σας, να υπάρχει χρονοδιάγραμμα και ραντεβού και όλο αυτό να επιλέγεται από την «Ελληνικός Χρυσός», με βάση τις δικές τις επιχειρησιακές λειτουργίες; Επομένως, δεν θα μπορείτε να πηγαίνετε ότι ώρα θέλετε, ενώ ακόμη και αν έχετε τον ελεγκτή σε συνεννόηση, τα ραντεβού θα καθορίζονται από την «Ελληνικός Χρυσός».

Σε ότι αφορά στον κ. Σάλτα, τον Πρόεδρο του ΕΑΓΜΕ, γνωρίζει άλλη μεταλλευτική βιομηχανική δραστηριότητα, στα όρια της οποίας αλλάζουν τα δικαιώματα του ελληνικού δημοσίου και περιορίζονται; Να μας πει ποια είναι αυτή στην Ελλάδα και αν γνωρίζει και άλλες χώρες της Ευρώπης που υπάρχει αυτό. Να μας πει και σε ποιες χώρες της κεντρικής και νότιας Αφρικής τα δικαιώματα είναι στα όρια που προκύπτουν από τα δικαιώματα που φαίνονται από τα έσοδα της «Ελληνικός Χρυσός» σε αυτή τη Σύμβαση. Προκύπτουν από τα παγκόσμια δεδομένα, ότι τα μεταλλευτικά δικαιώματα είναι 5% έως 15%, ενώ στη Χαλκιδική θα έχουμε 1,5%. Θέλουμε να μας πείτε ποια είναι τα όρια των τελών. Αυτό προκύπτει από το επενδυτικό σχέδιο και θα παρουσιάσουμε όλα τα στοιχεία στη συνέχεια.

Επίσης, θα ήθελα ο κ. Σάλτας, να μας πει πώς κρίνει το γεγονός -και ρωτάμε και τους τοπικούς φορείς και το ΤΕΕ, ότι, πλέον, στη μεταλλουργία δεν περιλαμβάνεται ο χαλκός και ο άργυρος. Υπήρχε τέτοια Σύμβαση του ελληνικού δημοσίου στο παρελθόν; Πλέον, εφόσον σας ενδιαφέρει και εσάς η μεταλλουργία, στη Σύμβαση δεν περιλαμβάνεται ο χαλκός και ο άργυρος. Μάλιστα, ο χρυσός περιλαμβάνεται μόνο για τους αρσενοπυρίτες της Ολυμπιάδας και όχι συνολικά.

Επίσης, θέλουμε την άποψή σας για ποιον λόγο η μεταλλουργία δεν είναι, πλέον, υποχρεωτική, αλλά δυνητική. Ποια είναι η άποψη του ΕΑΓΜΕ, γιατί το ότι η περιβαλλοντική νομοθεσία δεν θα είναι υποχρεωτική, με βάση τους κανόνες της Ευρωπαϊκής Ένωσης και μάλιστα, αν τροποποιηθεί και ο Μεταλλευτικός Κώδικας, δεν θα ισχύουν στην εγκατάσταση αυτή, γιατί ακόμη και αν εκσυγχρονιστεί στην υπόλοιπη Ελλάδα ο Μεταλλευτικός Κώδικας, η εταιρία θα έχει τη δυνατότητα να δεσμεύσει την Ελλάδα στον υφιστάμενο παλαιότερο Κώδικα και αυτό περιλαμβάνει και τις πιθανές τροποποιήσεις περιβαλλοντικού δικαίου, διότι έτσι τροποποιείται από τη Σύμβαση και ο κανόνας των περιβαλλοντικών επιθεωρήσεων και ο κανόνας της περιβαλλοντικής αδειοδότησης. Θα ήθελα και τη γνώμη του κ. Παπαζάχου, διότι γνωρίζουμε και την επιστημονική του συμβολή στα θέματα αυτά γενικότερα, αλλά και γενικά του Γεωλογικού Τμήματος στα θέματα εργασίας Γεωλόγων και Μεταλλειολόγων στην περιοχή.

Σε σχέση με τα όσα είπε ο κ. Στασινός, παρ’ ότι αναφέρθηκα, ήδη, ότι στην αναπτυξιακή στρατηγική της χώρας περιλαμβάνεται η μεταλλευτική δραστηριότητα και το ερώτημα δεν είναι, αν θέλουμε ορυχεία ή μεταλλεία, γιατί, προφανώς, ως Μηχανικός, συμφωνούμε γι’ αυτά. Το ερώτημα είναι πώς κρίνει τους συγκεκριμένους όρους που περιορίζουν και τροποποιούν τα δικαιώματα του Δημοσίου, πως κρίνει τους όρους που περιορίζουν και τροποποιούν τους κανόνες ανταγωνισμού και τις κρατικές ενισχύσεις προς όφελος της εταιρίας και με μειωμένα δικαιώματα του Δημοσίου και πώς κρίνει τους κανόνες περιβαλλοντικής αδειοδότησης και ελέγχου, όπου, επίσης, δεν έχει, πλέον, κανένα δικαίωμα το Δημόσιο και οι τοπικοί φορείς.

Μάλιστα, επειδή συζητάμε για τη μεταλλουργία και άκουσα τον κ. Στασινό να αναφέρεται σε αυτήν, πώς κρίνει το Τεχνικό Επιμελητήριο, ότι η μεταλλουργία δεν έχει γίνει ακόμη; Ούτε εγκεκριμένη μελέτη δεν υπάρχει, ενώ είναι στη Σύμβαση από το 2004. Δηλαδή, εδώ και δεκαεπτά χρόνια, ένα νομικό πρόσωπο, μία εταιρεία, έχει την υποχρέωση της σύμβασης της μεταλλουργίας και δεν έχει, ακόμη, εγκεκριμένη μελέτη και αυτό, ανεξαρτήτως, κυβερνήσεων, διότι από το 2011 που έχει περιβαλλοντική άδεια, έχουν περάσει κυβερνήσεις όλων των «χρωμάτων» και τα τελευταία δύο χρόνια, επίσης, θα μπορούσε να βγει άδεια για τη μεταλλουργία. Υπάρχει και απόφαση του Συμβουλίου της Επικρατείας που έχει απορρίψει τμήματα των μελετών μεταλλουργίας της επιχείρησης.

Επομένως, αφού υποστηρίζει τη μεταλλουργία το Τεχνικό Επιμελητήριο, πώς τοποθετείται στο ότι δεν έχει γίνει, μέχρι τώρα, και ποιος είναι ο λόγος; Επίσης, να μας πει, αν είναι, τεχνικά, εφικτή η μέθοδος του flash melting και εάν επιτρέπεται στην Ελλάδα και στην Ευρωπαϊκή Ένωση να γίνει δραστηριότητα επεξεργασίας με κυάνιο; Επίσης, να μας πει πώς τοποθετείται, αφού υποστηρίζει τη μεταλλουργία, στο ότι, πλέον, δεν είναι δεσμευτική η μεταλλουργία στη Σύμβαση, αλλά δυνητική. Μάλιστα, σε αέναους κύκλους συνεχών ελέγχων και πιθανών εγκρίσεων. Κύριε Στασινέ, έχετε ξανακούσει, οι μεταλλευτικές υπηρεσίες της Ελλάδας να μετατρέπονται σε μία Επιτροπή που συμμετέχει και η μεταλλευτική εταιρεία; Δηλαδή, να εγκρίνει τη μελέτη της η ίδια η Εταιρεία και αν δεν είναι ομόφωνη η απόφαση να μην προχωρά η μελέτη στο ελληνικό δημόσιο ή στο ευρωπαϊκό δημόσιο σύστημα;

Επίσης, θα ήθελα να ρωτήσω τους εργαζόμενους, τον Δήμαρχο, αλλά και τους εκπροσώπους των τοπικών κοινοτήτων, πώς τοποθετούνται, για το ότι με βάση τη Σύμβαση η απεργία και οι εργασιακές διαφορές θεωρούνται λόγοι ανωτέρας βίας προς όφελος της επιχείρησης και εις βάρος του ελληνικού δημοσίου;

Συμφωνείτε, με το ότι το ελληνικό δημόσιο με αυτή τη σύμβαση θα τίθεται ως διάδικος, απέναντι από τις εργασιακές διαφορές και την απεργία;

Το αποτέλεσμα θα είναι να χάνει σε ρήτρες και να γίνεται αντίπαλος των δικαιωμάτων και των διεκδικήσεων των εργαζομένων, διότι η απεργία και οι εργασιακές διαφορές χαρακτηρίζονται ως «ανωτέρα βία» εις βάρος του ελληνικού δημοσίου.

Στα θέματα των ΑΕΠΟ και της διαβούλευσης που αφορούν και στον Δήμαρχο αναφέρθηκα. Σύμφωνα, μάλιστα, με τα δικά του λεγόμενα, η εταιρεία δεν υποχρεούται, ούτε σε νέα ΑΕΠΟ, ούτε σε νέα μελέτη περιβαλλοντικών επιπτώσεων, ούτε σε διαβούλευση, ούτε είναι υποχρεωτική η αποδοχή των ρόλων του Δήμου. Αντιθέτως, είναι υποχρεωτικό, πλέον, από τη Σύμβαση Δήμαρχε, να μην έχει μεγάλο κόστος η περιβαλλοντική τεχνολογία, διότι αυτό, πλέον, δεν θα «βαρύνει» την επιχείρηση και έχει μπει ως κανόνας στη Σύμβαση.

Επίσης, θα ήθελα να ρωτήσω όλους τους συμμετέχοντες, αλλά και τον Πρόεδρο του ΕΑΓΜΕ, το εξής. Γνωρίζετε, ότι η εταιρεία χρειάζεται κεφάλαια, τα οποία δεν τα έχει και υπάρχει όρος στη Σύμβαση, ότι το ελληνικό δημόσιο θα βοηθήσει, ώστε να βρεθούν κεφάλαια και επενδυτές και υποχρεούται να υπογράψει τη Σύμβαση με τους επενδυτές και, μάλιστα, οι Υπουργοί να λειτουργούν ως «ατζέντηδες» της εταιρείας, καθώς θα της φέρνουν και τον επενδυτή; Φαίνεται από τη Σύμβαση, ότι το επενδυτικό σχέδιο είναι μη δεσμευτικό για την εταιρεία και ως προς την τεχνολογία και ως προς τις θέσεις εργασίας, αλλά από την άλλη πλευρά το ελληνικό δημόσιο δεσμεύεται και να βοηθήσει την εταιρεία να βρει επενδυτή. Άρα, αγαπητοί φίλοι από τη Χαλκιδική, δεν είναι μόνο, ότι χάνετε τα δικαιώματα της Πολιτείας και της κοινωνίας και της εργασίας, αλλά ότι όλο αυτό είναι στηριγμένο και σε ένα μη ολοκληρωμένο επενδυτικό σχέδιο, γιατί η εταιρεία δηλώνει, ότι χρειάζεται κεφάλαια.

Τέλος, επειδή περίμενα να έρθει και το Επιμελητήριο Βιωσιμότητας και Περιβάλλοντος και ενώ η Βουλή το κάλεσε δεν παρίσταται, υπάρχει ένα ερώτημα για όλους. Εφόσον όλοι διαπιστώνουμε, ότι δεν αλλάζει αυτή η Σύμβαση, ή θα εγκριθεί ολόκληρη ή θα απορριφθεί, και εμείς θα ζητήσουμε και ονομαστική ψηφοφορία, γιατί δεν μπορεί το ελληνικό δημόσιο να χάνει δικαιώματα και να προχωράμε σε απιστία κατά του ελληνικού δημοσίου και να μην τοποθετηθούν όλοι οι Βουλευτές.

Θα ήθελα, όμως, να σας ρωτήσω, για εμάς είναι ξεκάθαρο, πιστεύετε, ότι ικανοποιείται το κράτος δικαίου με μία τέτοια Σύμβαση; Αν όχι, ποιες είναι οι δυνατότητες προσφυγής στη Δικαιοσύνη; Εμείς, τουλάχιστον, δεν βρήκαμε καμιά άλλη σύμβαση, ούτε βιομηχανίας, ούτε εξόρυξης, που να έχει τέτοια δικαιώματα στον συμβαλλόμενο με το ελληνικό δημόσιο. Υπάρχει μία σύμβαση μόνο για τα αεροδρόμια που, όμως, αφορά κοινωφελή δραστηριότητα, που είναι έξω από το πλαίσιο αυτό. Άρα, δημιουργούνται και κάποιοι κανόνες ανισότιμου ανταγωνισμού και με τη βιομηχανία και τον ιδιωτικό τομέα και με την υπόλοιπη εξορυκτική ενεργειακή δραστηριότητα.

Άρα, τίθεται ένα συγκεκριμένο ερώτημα. Ξέρετε αν υπάρχει τρόπος να «πέσουν» αυτές οι συμβάσεις; Όπως αναφέρεται στη Σύμβαση, το ελληνικό δημόσιο, ο Δήμος και η Περιφέρεια δεν έχουν το δικαίωμα να κάνουν για τα επόμενα είκοσι πέντε ή πενήντα χρόνια, οποιαδήποτε αγωγή ή οποιαδήποτε ένδικη παρέμβαση κατά της Σύμβασης ή για να κερδίσουν κάποια δικαιώματα, ούτε με μελλοντική νομοθεσία της Ελλάδας ή της Ευρωπαϊκής Ένωσης.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ (Ειδικός Αγορητής του Κινήματος Αλλαγής):** Κύριε Πρόεδρε, θα ήθελα να ευχαριστήσω και εγώ τους συμμετέχοντες. Ήταν μία πολύ χρήσιμη διαδικασία για όλους μας, διότι «φωτίστηκαν» αρκετές πλευρές του ζητήματος.

Βεβαίως, να πω και εγώ με τη σειρά μου, ότι σήμερα δεν μιλάμε, για το αν κάποιος είναι υπέρ ή κατά της επένδυσης και αν είναι υπέρ ή κατά της μεταλλευτικής δραστηριότητας. Αυτά έχουν κριθεί, εδώ και δέκα χρόνια. Έχουμε καταλήξει, ότι και μεταλλευτική δραστηριότητα θα υπάρχει στη χώρα και αυτή η επένδυση υπάρχει και λειτουργεί με τα όποια προβλήματα. Αυτό που σήμερα ερχόμαστε να κρίνουμε, είναι το ζήτημα, του αν αυτή η Σύμβαση, στην οποία κατέληξε η Κυβέρνηση, είναι επωφελής για το δημόσιο συμφέρον, σε ωφέλεια για το περιβάλλον και την τοπική κοινωνία, η οποία προσδοκά και πόρους, για να αντισταθμίσει όλα τα προβλήματα που βιώνει, όλη αυτή την περίοδο, και να αντιμετωπίσει και τα σοβαρά ζητήματα απασχόλησης που υπάρχουν.

Προσωπικά, αλλά και από τις τοποθετήσεις των φορέων, θεωρώ, ότι είναι μία Σύμβαση που έχει πάρα πολλά προβλήματα. Είναι μία σύμβαση, όπου η εταιρεία μόνο δύναται και δεν δεσμεύεται σε τίποτα. Παρουσίασε ένα επενδυτικό σχέδιο, που αν κάποιος το συγκρίνει με το παρελθόν, έχει δύο στοιχεία: την πιθανή διαδικασία στις Σκουριές, με τον εμπλουτισμό του μείγματος και την επιφανειακή εξόρυξη και την αμετάβλητη διαδικασία στην απασχόληση στο Στρατώνι και στην Ολυμπιάδα. Ό,τι συμβεί, λοιπόν, θα συμβεί στις Σκουριές, εάν και εφόσον, η εταιρεία δεν έχει καμιά δέσμευση, πέρα από το επενδυτικό σχέδιο που υπέβαλε.

Κατανοεί, λοιπόν, η τοπική κοινωνία, ότι αυτή η Σύμβαση δεν τροποποιείται, δεν μεταβάλλεται, αλλά έχει συγκεκριμένες ρυθμίσεις που αφορούν στη γενική περιγραφή στα εργασιακά, που αφορά στις ρήτρες που το ελληνικό δημόσιο πρέπει να καταβάλει στην εταιρεία, αν κάτι δεν πάει καλά, που αφορά στις δράσεις εταιρικής κοινωνικής ευθύνης που δεν περιγράφονται και είναι σε ασάφεια ανταπόδοσης στην τοπική κοινωνία, που η τοπική απασχόληση δεν είναι εγγυημένη και που στα περιβαλλοντικά θέματα «χαλαρώνει» την προηγούμενη επιτροπή επιτήρησης με τον ειδικό επιθεωρητή;

Αναφέρθηκα, πολύ γενικά, σε αυτά που κάποιος πρέπει να σταθμίσει, προκειμένου να πει ναι ή όχι. Αυτά είναι τα ζητήματα. Είναι τα περιβαλλοντικά, είναι οι μελέτες, είναι άλλα πράγματα. Ρωτάω, ευθέως, λοιπόν, τους συμμετέχοντες και την τοπική κοινωνία, κυρίως, αν αυτή η Σύμβαση που δεν τροποποιείται, εξασφαλίζει αυτές τις παραμέτρους.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ερωτήσεις και σχόλια, έχω να θέσω. κύριε Πρόεδρε. Κατ’ αρχήν, να ευχαριστήσουμε και εμείς από την πλευρά μας τους φορείς. Είχαν πολύ καθαρές τοποθετήσεις, ομολογουμένως, οι οποίες βοηθούν, καθώς «φωτίζουν» πολλές πλευρές από ένα ζήτημα, εξαιρετικά, σύνθετο.

Όπως είπαμε και χθες και όπως είναι στην πραγματικότητα, αυτή η συζήτηση έχει έναν, καθαρά, θεωρητικό χαρακτήρα, έναν ενημερωτικό χαρακτήρα, γιατί πρόκειται για μία Σύμβαση που έχει τον χαρακτήρα του take it or leave it, δηλαδή, ή το παίρνεις ολόκληρο ή το απορρίπτεις. Παρά, λοιπόν, την ιδιαιτερότητα της συγκεκριμένης επιτροπής και του περιεχομένου της, να επαναλάβουμε, ότι για εμάς, για το Κ.Κ.Ε., το κρίσιμο ζήτημα, το μεγάλο διακύβευμα, δεν είναι άλλο, από το ότι χάνεται από την κρατική ιδιοκτησία και από τη μελλοντική, συνεπώς, φιλολαϊκή περιουσία, ένα πολύτιμο, πολυτιμότατο ορυκτό μη ανανεώσιμο. Αυτό είναι το κεντρικό ζήτημα για το Κ.Κ.Ε.

Ωστόσο, με αφορμή και τις τοποθετήσεις των φορέων, νομίζω, ότι πρέπει να σταθούμε σε δύο από αυτές. Η μία είναι η τοποθέτηση του κ. Παπαζάχου, ο οποίος «χτυπάει καμπανάκι», σε μία χώρα, εξαιρετικά, σεισμογενή, με έναν μεγάλο σεισμό που έχει γίνει, πριν από λίγες μέρες, στην περιοχή σας, κύριε Υπουργέ, στη Θεσσαλία. Δεν μπορείς, λοιπόν, να κατασκευάζεις χώρους υγειονομικής ταφής επικίνδυνων αποβλήτων, γιατί αυτός είναι ο ΧΥΤΕΑ στον Κοκκινόλακκα, πάνω σε ένα ρήγμα. Καταλαβαίνετε τι συνέπειες μπορεί να έχει αυτό, ανά πάσα στιγμή, γιατί κανείς δεν ξέρει πότε θα συμβεί ένας σεισμός.

Το άλλο είναι σχετικά με την Ολυμπιάδα και με το ότι εκεί, σημειώνονται, συχνά- πυκνά, πλημμυρικά φαινόμενα, έντονα πλημμυρικά φαινόμενα, όπως και σε όλη τη Χαλκιδική, παρά το ότι η Χαλκιδική, σε όλη αυτή τη δεκαετία και παρά το ότι άλλαξαν οι κυβερνήσεις, εξακολουθεί να μην συμπεριλαμβάνεται στις ζώνες, δυνητικά, επικίνδυνων πλημμυρικών φαινομένων. Είναι μία πρωτοτυπία και αυτή, όπως και να το δει κανείς

Συζητάμε, επίσης, σήμερα για το νερό της Ολυμπιάδας. Βεβαίως, πρέπει να είναι καθαρό, βεβαίως, πρέπει να είναι πόσιμο και κατάλληλο. Εκεί, όμως, θα πρέπει να γίνουν άμεσα έργα και για τους χείμαρρους που περνούν μέσα από την Ολυμπιάδα και για τη διαδρομή τους μέσα από επικίνδυνους χώρους, δηλαδή, μέσα από τα μεταλλεία. Περικλείονται πάρα πολλοί κίνδυνοι και για τον λαό αλλά και για το περιβάλλον της περιοχής.

Ευχαριστώ πολύ, κύριε Πρόεδρε.

**ΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Χειμάρας..

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ (Εισηγητής της Πλειοψηφίας):** Κύριε Πρόεδρε, ήθελα τον λόγο μόνο για να ευχαριστήσω τους φορείς γι’ αυτές τις χρήσιμες παρατηρήσεις. Επιφυλάσσομαι για την τοποθέτησή μου στην επόμενη συνεδρίαση.

Ήταν, εξαιρετικά, χρήσιμα τα θέματα που τέθηκαν. Αντιλαμβάνομαι, πλήρως, ως πρώην αυτοδιοικητικός, το άγχος της Αυτοδιοίκησης. Βεβαίως, δεν μπορώ, παρά να ταχθώ αναφανδόν, υπέρ στο να έχει πρωτεύοντα ρόλο στην επόμενη μέρα της περιοχής η Αυτοδιοίκηση και, βεβαίως, στην έγκυρη ενημέρωση. Θα ήμουν ανακόλουθος με τον εαυτό μου, αν δεν έκανα αυτή την παρατήρηση, καθώς, μέχρι πριν από δύο χρόνια, ανήκοντας και εγώ στην Αυτοδιοίκηση, έλεγα πως οι αποφάσεις δεν πρέπει να λαμβάνονται μόνο από την Πλατεία Συντάγματος, αλλά από την Πλατεία Ελευθερίας που είναι στη Λαμία. Να υπάρχει, δηλαδή, μία συμμετοχή και μία διαβούλευση.

Είναι, εξαιρετικά, χρήσιμες οι παρατηρήσεις τους. Σε κάθε περίπτωση, θα πρέπει να αισθάνονται ήσυχοι από αυτή την κίνηση που έκανε η ελληνική Κυβέρνηση με αυτή τη Σύμβαση, αν λάβουμε υπόψη, βεβαίως, και το άγχος που θα δημιουργούταν στην αντίθετη περίπτωση. Νομίζω πως διασφαλίζονται και προβλέπονται αυτά που πρέπει για το περιβάλλον. Έχουμε αυξημένες επενδύσεις για την αναβάθμιση των υποδομών. Έχουμε την διατήρηση, αλλά και τη δημιουργία καλά αμειβόμενων θέσεων εργασίας, αυξημένο τοπικό εισόδημα, μέσα και από την ενίσχυση των τοπικών προμηθευτών, κάτι που είναι, εξαιρετικά, σημαντικό για την επόμενη μέρα της περιοχής.

Να τους ευχαριστήσω και πάλι. Θα επανέλθω στην επόμενη συνεδρίαση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ 25):** Ευχαριστώ, κύριε Πρόεδρε. Θα ήθελα να θέσω κάποιες ερωτήσεις, ξεκινώντας με τον Δήμαρχο Αριστοτέλη. Πραγματικά, οι ανησυχίες του Δημάρχου καλύπτουν, σχεδόν, όλα τα ζητήματα της Σύμβασης. Υπάρχει κάτι, με το οποίο να συμφωνεί στη Σύμβαση; Δεν ήταν ξεκάθαρο. Επίσης, ποιες αρμοδιότητες ελέγχου θα έχει ο Δήμος, αν ψηφιστεί η Σύμβαση;

Η επόμενη ερώτηση είναι προς τον κ. Στασινό. Δεν θα πάω στα πολιτικά ζητήματα, αλλά στα τεχνικά. Πώς μπορεί να γίνει καλή εφαρμογή; Ο κ. Στασινός, εκ μέρους του Τεχνικού Επιμελητηρίου, είπε, ότι πρέπει να κάνουμε όλοι μία καλή προσπάθεια να εφαρμοστεί σωστά η Σύμβαση. Πώς μπορεί να γίνει καλή εφαρμογή στην περίπτωση του ΧΥΤΕΑ Κοκκινόλακκα που είναι πάνω στο ρήγμα, όπως είπε και ο κ. Παπαζάχος; Τι είναι αυτό που με βάση τη Σύμβαση μπορεί να γίνει στη συγκεκριμένη περίπτωση; Ποια είναι τα τρία σημεία, ας μην πούμε δέκα, που προτείνει για την καλή εφαρμογή της Σύμβασης;

Προς την κυρία Ληστή από την Επιτροπή Αγώνα Μεγάλης Παναγίας η επόμενη ερώτηση. Είδαμε πολλά κρούσματα κορονοϊού στη Μεγάλη Παναγία και στην περιοχή αυτή της Χαλκιδικής. Έχει αυτό σχέση με τις συνθήκες εργασίας, εν μέσω κορονοϊού, στα μεταλλεία; Είναι χαρακτηριστικό, για να δούμε τι έρχεται με αυτή τη Σύμβαση.

Ομοίως, για το κ. Βαγιωνά και τους υπόλοιπους Προέδρους των τοπικών κοινοτήτων. Επίσης, πώς είναι οι σχέσεις εργασίας στην Ολυμπιάδα; Τι περιμένει να γίνει με την κατάργηση της εντοπιότητας; Το αναφέρω, επειδή ο κ. Βαγιωνάς το είχε επισημάνει.

Η επόμενη ερώτηση είναι προς τον κ. Τάσιο. Ποιες είναι οι επιπτώσεις στον τουρισμό, μέχρι στιγμής, από τα φαινόμενα ρύπανσης;

Κύριε Δημητριάδη, πώς συγκρίνεται τη Σύμβαση με αντίστοιχες στην Ευρωπαϊκή Ένωση και στον υπόλοιπο κόσμο;

 Ο κ. Ψαρούδας, μπορεί να μάς περιγράψει την έκταση των περιβαλλοντικών επιπτώσεων που θα έχει η εφαρμογή της Σύμβασης σε οικοτόπους και είδη;

 Ο κ. Ζουμπάς, μπορεί να μας πει, ποια τα δικαιώματα της εταιρείας στην υπόλοιπη περιοχή, εκτός της, ήδη, κατεστραμμένης; Ποιες θα είναι οι επιπτώσεις των δικαιωμάτων της εταιρείας, εκτός από εκεί που έχει γίνει, ήδη, αποψίλωση;

Επίσης, προς τον κ. Δημητριάδη και τον κ. Ζουμπά, τι προβλέπεται, με βάση τη Σύμβαση, ότι θα κάνει η εταιρεία στις περιοχές, που της δίνει δικαίωμα η Σύμβαση, αλλά δεν έχει «αγγίξει;»

Προς τον κ. Αντωνίου, ποιο θα είναι το μέλλον για τη Στρατονίκη, αν συνεχίσουν με αυτόν τον ρυθμό οι ζημιές στα κτίρια;

Κύριε Σκιαδαρέση, τι εκτιμάτε, ότι θα προβλέπει η συμφωνία με το Υπουργείο Πολιτισμού και πώς θα προστατευτούν αυτές οι αρχαιότητες που αναφέρατε;

 Η τελευταία ερώτηση είναι προς τον κ. Παπαζάχο. Σας προσέγγισε το Υπουργείο, κατά τη διαπραγμάτευση ή πριν από αυτή; Ποια ήταν η ανταπόκριση στις δικές σας, επιστημονικά, τεκμηριωμένες ενστάσεις. Μάλλον, όχι ενστάσεις. Θα έλεγα, ότι προσπαθείτε να μάς επαναφέρετε όλους στην κοινή λογική.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Μάλαμα.

**ΚΥΡΙΑΚΗ ΜΑΛΑΜΑ:** Θα ήθελα κι εγώ με τη σειρά μου να ευχαριστήσω τους φορείς που συμμετείχαν στη σημερινή συνεδρίαση. Θα περάσω, αμέσως, στα ερωτήματα, για να μην καθυστερούμε.

Κατ’ αρχήν, προς τον κ. Αντιπεριφερειάρχη. Είπατε, ότι η εταιρεία χρησιμοποιεί δημόσιες υποδομές για τη δραστηριότητά της, υποδομές για τις οποίες είναι αρμόδια η Περιφέρεια. Γιατί δεν απαιτήσατε ανταποδοτικά οφέλη για τη χρήση αυτή;

Κύριε Δήμαρχε, είπατε, ότι τώρα θα δώσετε τη «μάχη» της διαβούλευσης για τη νέα έγκριση περιβαλλοντικών όρων. Όμως, στη συμφωνία που έχουμε στα χέρια μας, η εταιρεία απαλλάσσεται από την υποχρέωση κατάθεσης νέας περιβαλλοντικής μελέτης μέχρι το 2025. Δεν είναι λίγο αργά; Επίσης, θα ήθελα να μας πείτε τα αποτελέσματα της ψηφοφορίας στη χθεσινή συζήτηση για την αξιολόγηση της Σύμβασης.

Θα ήθελα, επίσης, να απευθύνω ένα ερώτημα στον κ. Παπαζάχο. Υπάρχει προηγούμενο, σε παγκόσμια κλίμακα, που επικίνδυνα απόβλητα έχουν αποθηκευτεί σε σεισμογενείς περιοχές; Μιλάμε πάντα για αναπτυγμένα κράτη.

 Το επόμενο ερώτημα είναι, από κοινού, στους εκπροσώπους των εργαζομένων. Θα ήθελα να ρωτήσω την άποψή τους για τη διατύπωση του άρθρου 25, το οποίο αφορά στις προσλήψεις με την κατάργηση της ρήτρας εντοπιότητας και την αντικατάστασή της με τη ρήτρα χαμηλότερης τιμής. Την ίδια ερώτηση θα απευθύνω και στον Αντιπρόεδρο του Σωματείου Γεωτρυπανιστών Χαλκιδικής, σε ότι αφορά στην παρ. 4 του ίδιου άρθρου, που αναφέρεται στη δυνατότητα για επιλογή εργολάβων εκτός περιοχής, στη βάση της χαμηλότερης προσφοράς. Πιστεύετε, δηλαδή, ότι θα πάμε σε «συμπίεση» των αμοιβών των εργαζομένων, σε απολύσεις, σε αντικαταστάσεις εργολάβων και σε επιδείνωση της θέσης των εργαζομένων;

 Επίσης, προς τον Σύλλογο Φίλων Περιβάλλοντος Ιερισσού και στον κ. Ζουμπά, θα ήθελα να τον ρωτήσω, τι είναι αυτό που είπατε για τα δικαστήρια, γιατί δεν ήταν κατανοητό; Ποιοι είναι οι κατηγορούμενοι και ποια είναι η κατάληξη της υπόθεσης που αναφέρατε;

Επόμενο ερώτημα είναι προς τον εκπρόσωπο της Εφορείας Αρχαιοτήτων Χαλκιδικής και Αγίου Όρους τον κ. Σκιαδαρέση. Ποια είναι η ανάγκη ενός μνημονίου με την «Ελληνικός Χρυσός» για τη μεταχείριση των αρχαιοτήτων στη μεταλλευτική περιοχή; Γιατί θα πρέπει να δεσμευτεί η Αρχαιολογική Υπηρεσία σε μία μέθοδο, εκτός του αρχαιολογικού νόμου, με τη «δαμόκλειο σπάθη», μάλιστα, της διεκδίκησης διαφυγόντων κερδών από την εταιρεία, σε περίπτωση που η ίδια θεωρήσει, ότι το αρχαιολογικό έργο εμποδίζει τη δραστηριότητά της;

Επόμενο ερώτημα προς την εκπρόσωπο της Επιτροπής Αγώνα Μεγάλης Παναγίας, την κυρία Ληστή. Πώς αξιολογείτε τον ισχυρισμό της εταιρείας, ότι μετά από δέκα χρόνια θα γεμίσει τον κρατήρα της ανοιχτής εξόρυξης με μπάζα για την αποκατάστασή του;

Να ρωτήσω το Παρατηρητήριο Μεταλλευτικών Δραστηριοτήτων, αν έχετε υπόψη σας περιπτώσεις εξορύξεων στην Ευρώπη ή αλλού στον κόσμο, που να διενεργούνται με όρους σαν κι’ αυτούς που εισάγει η Συμφωνία που συζητάμε σήμερα.

Τέλος, θα ήθελα να απευθυνθώ στον Πρόεδρο της Κοινότητας Στρατονίκης και να τον ρωτήσω, εάν έχει προχωρήσει αφενός, η δέσμευση της εταιρείας για διεύρυνση των λόγων που ρηγματώνεται το χωριό και αφετέρου, αν έχει γίνει κάποια όχληση από το Υπουργείο Περιβάλλοντος και Ενέργειας, σε σχέση με την πρόσφατη δέσμευση του Υφυπουργού Περιβάλλοντος κ. Δημήτρη Οικονόμου, να απαλλάξει από τον ΕΝΦΙΑ τις κατοικίες που έχουν υποστεί ρωγματώσεις και για τις οποίες έχουν εκδοθεί από τον Δήμο Αριστοτέλη πρωτόκολλα κατεδάφισης.

Ευχαριστώ πού.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ολοκληρώνουμε τη φάση των ερωτήσεων με την κυρία Πέρκα, για να ακολουθήσουν οι απαντήσεις των εκπροσώπων.

**ΘΕΟΠΙΣΤΗ (ΠΕΤΗ) ΠΕΡΚΑ**: Κύριε Πρόεδρε, θα προσπαθήσω να είμαι σύντομη, γιατί οι περισσότερες ερωτήσεις έχουν, ήδη, τεθεί.

 Θα ξεκινήσω με τον Πρόεδρο του ΤΕΕ και θα του υπενθυμίσω, ότι ως Τεχνικό Επιμελητήριο Κεντρικής Μακεδονίας είχαμε συστήσει ομάδα εργασίας, όπου με πολύ σοβαρή επιστημονική τεκμηρίωση είχαμε καταλήξει σε ένα πόρισμα για τη μελέτη περιβαλλοντικών επιπτώσεων, που τότε πήγαινε προς έγκριση, με πολύ σοβαρά ευρήματα, κάποια από τα οποία θα αναφέρω και ως ερώτηση.

Το Τεχνικό Επιμελητήριο, λοιπόν, σε τέτοιου μεγέθους επενδύσεις, οφείλει να εξετάζει και να παίρνει θέση. Θα ήθελα, έστω και τις επόμενες μέρες μία άποψη του Τεχνικού Επιμελητηρίου για κάποια θέματα που θα θέσω, ενώ αυτή η ερώτηση μπορεί να απαντηθεί και από άλλους φορείς που έθεσαν κάποια ερωτήματα.

Εννοείται, ότι κανείς δεν είναι κατά των επενδύσεων. Το είπα και χθες και θα το επαναλαμβάνουμε πάντα. Όμως, βασικότατοι όροι είναι η προστασία του περιβάλλοντος και η αειφορία. Μιλάμε για χαμένες θέσεις εργασίας, -και είναι μία ερώτηση προς όλους- χωρίς να μετράμε πόσες χαμένες θέσεις εργασίας έχουμε, όταν περιορίζονται οι άλλοι τομείς της οικονομίας. Μελισσοκομία στη Χαλκιδική, τουρισμός, ξενοδοχεία, αγροτικός τομέας;

 Δεύτερον, πώς στέκονται οι θεσμικοί φορείς στην κατάργηση, όχι του κράτους δικαίου, αλλά του κράτους, εν γένει; Το Κράτος εκχωρεί, για πρώτη φορά, με αυτή τη Σύμβαση όλες τις ελεγκτικές και τις νομοθετικές αρμοδιότητες. Η περιβαλλοντική νομοθεσία, όπως και άλλες νομοθεσίες, είναι δυναμική. Δηλαδή, μετά από κάθε ατύχημα έρχεται η νομοθεσία και επιβάλλει άλλους όρους, όπως στην Ιαπωνία ας πούμε. Με αυτή τη Σύμβαση, λοιπόν, δεν θα υπάρχει αυτό. Θα υπάρχει στην Ευρώπη μία άλλη περιβαλλοντική νομοθεσία για όλες τις μεταλλουργικές εργασίες, αλλά στην Ελλάδα και στη Χαλκιδική, «Μπανανία». Θα υπάρχει ένας νόμος παρωχημένος και μία δέσμευση που θα έχει «δέσει» έτσι το ελληνικό δημόσιο που δεν θα μπορεί να επιβάλλει το, νόμο. Θέλω απάντηση σε αυτό. Δεν ξέρω, αν έχει γίνει τόσο κατανοητό, όλο αυτό που περιγράφω.

Το πρώτο θέμα είναι το θέμα της μεταλλουργίας. Το βασικό στοιχείο αυτής της επένδυσης ήταν το καθαρό μέταλλο, η καθετοποίηση. Πάνω σε αυτό, τουλάχιστον, εγώ, έχω ακούσει πάρα πολλές φορές το επιχείρημα για την προστιθέμενη αξία. Έχετε καταλάβει, ότι αυτό δεν πρόκειται να συμβεί, γιατί έστω και μετά από έντεκα χρόνια, κύριε Πρόεδρε του ΤΕΕ, δικαιώνεται το πόρισμα που λέει, ότι «στους αρσενοπυρίτες της Ολυμπιάδας δεν μπορεί να εφαρμοστεί το flash smelting και έτσι, έρχεται νέο επενδυτικό που, στην πραγματικότητα, ρίχνει στις «καλένδες» το θέμα της μεταλλουργίας που μπορεί να μην γίνει ποτέ και να φεύγουν συμπυκνώματα με ό,τι αυτό σημαίνει για το ελληνικό δημόσιο;

Όλα τα άλλα θέματα είναι περιβαλλοντικά. Αυτή η επένδυση, όλα αυτά τα χρόνια, έχει, κατά καιρούς, «καταπατήσει» πάρα πολλούς περιβαλλοντικούς νόμους και έχουμε και επιπτώσεις. Ήδη, στην ΜΠΕ έχουμε ελαχιστοποίηση όλων των επιπτώσεων. Όλα τα απόβλητα χαρακτηρίζονται μη επικίνδυνα, η επιβάρυνση της ατμόσφαιρας από σκόνη είναι υποβαθμισμένη, δεν υπάρχει καμία μελέτη ή αναφορά στο φαινόμενο της όξινης βροχής, καμία αναφορά στις ποσότητες βαρέων μετάλλων στο υπέδαφος και βεβαίως, καμία αναφορά στο σοβαρό θέμα με τα νερά.

Για την ανάγκη εκτέλεσης των μεταλλευτικών εργασιών σε ξηρό περιβάλλον, η μελέτη προβλέπει αποστράγγιση του υπεδάφους, υποβαθμίζοντας τη στάθμη του υπόγειου υδροφορέα στην περιοχή στα 660 μέτρα κάτω από τη στάθμη της θάλασσας.

Αυτό το μέγεθος καταλαβαίνουμε, ότι είναι εξαιρετικό και οι επιπτώσεις είναι απρόβλεπτες. Η υποβάθμιση της στάθμης είναι πολύ πιθανό να προκαλέσει αστάθεια του εδάφους, καθιζήσεις κ.λπ.. Δηλαδή, πολύ σοβαρά τεχνικά θέματα που μπορεί να έχουν αύριο πολύ σοβαρές επιπτώσεις στη ζωή των κατοίκων και της χώρας γενικότερα.

Βεβαίως, ο κ. Παπαζάχος το είχε πει από τότε και το επανέλαβε και σήμερα, ότι «η σεισμική διέγερση παρουσιάζει ευαίσθητη εξάρτηση ακόμη και από ασθενείς διεγέρτες, όπως είναι η ανθρωπογενής δράση, τεχνητή μεταβολή υδροστατικής πίεσης, εξόρυξη ορυκτών» κ.λπ.. Το επιστημονικό αυτό συμπέρασμα πρέπει να λαμβάνεται σοβαρά υπόψιν κατά την πραγματοποίηση τέτοιων τεχνικών έργων σε σεισμογενείς περιοχές. Δεν μπορούμε να τα αγνοήσουμε όλα αυτά.

Σε ότι αφορά στον Λιμένα του Στρατωνίου και στην αποκλειστική χρήση αιγιαλού, δεν υπάρχει αυτό, αποκλειστική χρήση για πάντα, ξεχάστε τον αιγιαλό. Η μεταλλουργία από το Μαντέμ Λάκκο πάει στην Ολυμπιάδα και θα τροφοδοτείται μόνο από τους αρσενοπυρίτες της Ολυμπιάδας, δηλαδή δεν θα παράγει άργυρο και χαλκό. Βεβαίως, η εταιρεία έχει προτεραιότητα σε όλα τα δικαιώματα, έναντι άλλων δικαιωμάτων, όπως είναι δάση, έρευνες κ.λπ. Δηλαδή, εν ολίγοις, και το λέω κυρίως στους τοπικούς άρχοντες και τους φορείς, ώστε να αντιληφθούν λίγο την ευθύνη, η Χαλκιδική γίνεται ένα ειδικό καθεστώς, ένα πολύ κακό παράδειγμα «αποικίας».

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Βαγιωνάς.

**ΓΕΩΡΓΙΟΣ ΒΑΓΙΩΝΑΣ:** Άκουσα με προσοχή, σχεδόν, όλους τους φορείς και τους συναδέλφους μου στη Χαλκιδική και συγκεκριμένα την κυρία Μάλαμα. Θέλω να πω κάποια πράγματα που μου έκαναν εντύπωση.

Ο εκπρόσωπος του ΜέΡΑ25 αναφέρθηκε δύο φορές στο όνομά μου. Η πρώτη μιλάει για κορονοϊό. Σαφέστατα, υπάρχουν κρούσματα, αλλά δεν είναι μόνο στους μεταλλωρύχους. Είναι το ίδιο σε όλο τον πληθυσμό του Δήμου Αριστοτέλη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το ερώτημα δεν είναι σε εσάς, κύριε Βαγιωνά, αλλά στον κ. Γιώργο Βαγιωνά, τον Πρόεδρο της Κοινότητας Στρατωνίου. Είναι συνεπωνυμία. Εσείς αν έχετε ερωτήσεις προς τους φορείς, μπορείτε να τις θέσετε. Διαφορετικά, την τοποθέτησή σας θα την κάνετε στην επόμενη συνεδρίαση.

**ΓΕΩΡΓΙΟΣ ΒΑΓΙΩΝΑΣ:** Κάποιοι από τους φορείς μίλησαν για κυάνιο. Υπάρχει αμετάκλητη απόφαση του Συμβουλίου της Επικρατείας, η οποία αναφέρει, ότι δεν πρόκειται να χρησιμοποιηθεί κυάνιο και αν μερικοί το «ψιθυρίζουν», το αποκλείουμε, γιατί το να χρησιμοποιηθεί κυάνιο είναι καταστροφή για τον τόπο.

Σε ότι αφορά στην επιφανειακή εξόρυξη, είναι αλήθεια, ότι στις Σκουριές υπάρχει ένα μέρος που έχει γίνει επιφανειακή εξόρυξη. Συνιστώ στην εταιρία να ξεχάσει αυτό το πράγμα, γιατί θα φέρει πολύ μεγάλη κοινωνική αναταραχή. Δεν θα το δεχθεί κανείς. Για τους ρύπους του εξωτερικού και εσωτερικού περιβάλλοντος, υπάρχουν οκτώ σταθμοί που ελέγχουν ανά πάσα ώρα και στιγμή και είναι on line συνδεδεμένοι.

Άκουσα και τον Δήμο και τους συμβούλους για τη μεταφορά των μεταλλευμάτων. Εκεί υπάρχει πρόβλημα και επειδή η Σύμβαση δεν πρόκειται να αλλάξει, μπορεί να γίνει μόνο κάποιο μνημόνιο με το Υπουργείο Πολιτισμού ή με το Υπουργείο Μεταφορών ή με άλλους αρμόδιους φορείς, την Περιφέρεια και τους Δήμους, για το πώς μπορεί να γίνει η μεταφορά του μεταλλεύματος από το ένα μέρος στο άλλο, όταν θα γίνει το εργοστάσιο της μεταλλουργίας.

Δεν πιστεύω να γίνει στην Ολυμπιάδα, γιατί αυτό «ψιθύρισε» κάποιος. Είναι για το Στρατώνι. Άλλο Ολυμπιάδα, άλλο Στρατώνι. Η μεταφορά του μεταλλεύματος δεν μπορεί να γίνει μέσα από οικισμούς. Δεν είναι δυνατόν να περνάνε εκατό φορτηγά μέσα από τα στενά δρομάκια του Νεοχωρίου και της Μεγάλης Παναγίας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κύριος Γιώργος.

**ΙΩΑΝΝΗΣ ΓΙΩΡΓΟΣ (Αντιπεριφερειάρχης στην Περιφερειακή Ενότητα Χαλκιδικής)**: Κύριε Πρόεδρε, το ερώτημα είναι εάν θα πρέπει εμείς να «απολογηθούμε» για ένα θέμα, για το οποίο, ούτε καν μπήκαμε στη διαδικασία να υποβάλουμε κάποιες προτάσεις σε εύκαιρο χρόνο, τότε που θα έπρεπε. Παίζουν κάποιον ρόλο οι απαντήσεις μας, λοιπόν, σήμερα; Κατά την παρούσα φάση, πιστεύω, πως όχι.

Παρά ταύτα, όμως, θα πρέπει να δώσουμε ένα ραντεβού στην έκθεση για τη ΑΕΠΟ, όπου, μακάρι, να συμπεριληφθούν κάποια εξ όσων ακούστηκαν από όλους εμάς τους αυτοδιοικητικούς και όχι μόνο. Επομένως, μας ενδιαφέρουν, σαφέστατα, τα ανταποδοτικά. Έχουμε κάνει τις ανάλογες κινήσεις και υπάρχει και η σχετική αλληλογραφία, όχι για να πάρουμε χρήματα, αλλά για να μπορέσει η εταιρεία να φτιάξει αυτά που ζητήσαμε, κατά καιρούς Μιλάω, κυρίως, για επισκευή και συντήρηση του οδικού κυκλώματος, όπως προανέφερα και στην τοποθέτησή μου, από τη Μεγάλη Παναγία μέχρι κα τα όρια του Νομού.

Δεύτερον, για τη διαδικασία ελέγχου έχω τοποθετηθεί. Έχω πει, πως θα προτιμούσα ένα Σώμα Ελεγκτών Δημόσιας Διοίκησης που θα ασχολείται μόνο με αυτού του είδους τις «βαριές» βιομηχανίες και μόνο τις μεταλλευτικές δραστηριότητες, ένα σώμα επτά ή εννέα ή έντεκα ανθρώπων -δεν είμαι σε θέση να το πω εγώ- που θα πληρώνονταν από το ελληνικό δημόσιο μέσα από τα ανταποδοτικά που αυτές οι επιχειρήσεις καταβάλλουν στο Δημόσιο.

Τρίτον, σε ότι αφορά στη διαχείριση του νερού, σαφέστατα, έχουμε πει τα πάντα. Ο μεγάλος προβληματισμός είναι, για το πώς οι μεγαλύτερες υδροβόρες επιχειρήσεις, αυτές του τουρισμού δραστηριότητες και της μεταλλευτικής δραστηριότητας, θα μπορέσουν να συνυπάρξουν, θα πρέπει να συνυπάρξουν, ούτως ή άλλως. Είναι ένα θέμα που το παρακολουθούμε, ούτως ή άλλως, από κοντά.

Σε σχέση με τους εργαζόμενους και την τοπική κοινωνία, πάγιο αίτημα όλων μας είναι, ότι θα πρέπει -δεν βάζω ούτε 90-10, ούτε 100%- η τοπική κοινωνία να απασχολείται στη συγκεκριμένη δραστηριότητα και μιλάμε για τα χωριά που εξαρτώνται, κατά κύριο λόγο, από τη μεταλλευτική δραστηριότητα.

Τέλος, κατά την άποψη μου, θα έπρεπε να υπάρχει, ήδη, προτεινόμενη μέθοδος επεξεργασίας χρυσού και να την ξέρουμε, ώστε να μπορούμε να τοποθετηθούμε καλύτερα, επί της συγκεκριμένης Συμβάσεως, για να μην σας πω, ότι θα έπρεπε τη νέα μέθοδο να τη συνοδεύει και η ΑΕΠΟ μια φορά, ώστε να έχουμε μία ολοκληρωμένη εικόνα, όλων όσων θα συμβούν στον τόπο μας στο άμεσο μέλλον. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Βαλιάνος.

**ΣΤΥΛΙΑΝΟΣ ΒΑΛΙΑΝΟΣ (Δήμαρχος Αριστοτέλη):** Μία γενική τοποθέτηση θα κάνω, κύριε Πρόεδρε. Έτσι κι αλλιώς, η απάντησή μας στα περισσότερα από τα ζητήματα που ετέθησαν, έχουν τεθεί, εκ προοιμίου, μέσα από τη δική μου τοποθέτηση και μέσα από την απόφαση του χθεσινού Δημοτικού Συμβουλίου, η οποία θα τεθεί και σε εσάς τις επόμενες μέρες. Θέλω να σας ευχαριστήσω, κύριε Βλάχο, για την πρωτοβουλία σας να μοιραστεί σε όλους τους Βουλευτές, ώστε να την έχουν υπόψιν τους πριν από την διαδικασία της ψηφοφορίας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής**): Ό,τι μας στείλετε εσείς ή όποιος άλλος φορέας, υπόμνημα ή πρακτικά συνεδριάσεων, εμείς θα τα στείλουμε στους συναδέλφους. Ισχύει για όλους αυτό.

**ΣΤΥΛΙΑΝΟΣ ΒΑΛΙΑΝΟΣ (Δήμαρχος Αριστοτέλη):** Κύριε Πρόεδρε,μίλησαν συνάδελφοί σας Βουλευτές, οι οποίοι έχουν θητεύσει στην Τοπική Αυτοδιοίκηση. Είναι γνωστό, ότι το βασικό στοιχείο της Τοπικής Αυτοδιοίκησης είναι η διεκδίκηση, γι’ αυτό είμαστε σήμερα εδώ. Προφανώς, είναι γνωστά τα νομικά ζητήματα, για το αν μπορούν να τροποποιηθούν οι όροι της Σύμβασης σε αυτή τη φάση ή όχι. Είναι, όμως, ένας δημόσιος διάλογος και δεν πρέπει να υποβαθμίζεται. Γίνεται ενώπιον του εθνικού Κοινοβουλίου, ενώπιων του Υπουργού. Οι θέσεις μας πρέπει να τίθενται, έστω και σε αυτό το στάδιο, παρά το γεγονός, ότι, εκ προοιμίου, ο ίδιος υπέβαλα τις ενστάσεις μου, σχετικά με το γεγονός, ότι η τοπική κοινωνία δεν συμμετείχε στη διαβούλευση και όχι γιατί διεκδικούσαμε ένα κομμάτι εξουσίας επί αυτού, αλλά γιατί ορισμένα από τα ζητήματα, τα οποία αποτελούν σημεία «έριδος» για τη Σύμβαση αυτή, ενδεχομένως, να είχαν αποφευχθεί, εάν είχε ακουστεί και η «φωνή» της τοπικής κοινωνίας. Άρα, αυτό ισχύει, σε σχέση με τη θέση μας απέναντι στη διαβούλευση.

Είμαστε, λοιπόν, εδώ να διεκδικήσουμε. Είμαστε εδώ να δούμε σε ποια στάδια, νομικά κυρίαρχα, στην έγκριση της ΑΕΠΟ θα μπορέσουν πολλοί, από τους όρους τους οποίους θέτουμε, να τεθούν υπέρ της τοπικής κοινωνίας και υπέρ της προστασίας του φυσικού περιβάλλοντος. Ήδη, αναφέρεται μέσα στη Σύμβαση, ότι εντός ενενήντα ημερών θα πρέπει να έρθει η ΑΕΠΟ. Ακόμη, και αν δεν ισχύει αυτό, ισχύει η σημερινή έγκριση περιβαλλοντικών όρων της κυα της 26/7/2011, όπου εκεί περιλαμβάνονται πάρα πολλά στοιχεία υπέρ του φυσικού περιβάλλοντος και υπέρ της προστασίας του.

Σας ενημερώνω, ότι σε προηγούμενη συνεδρίαση του Δημοτικού μας Συμβουλίου όπου «άνοιξε» ξανά το συγκεκριμένο ζήτημα, ψηφίσαμε ομόφωνα, σχεδόν, να τηρηθούν απαρέγκλιτα οι όροι της σημερινής ισχύουσας ΑΕΠΟ. Άρα, λοιπόν, είτε έρθει καινούργια ΑΕΠΟ στην οποία θα συμμετέχουμε στη δημόσια διαβούλευση, είτε ισχύει η σημερινή, υπάρχουν κείμενα νομικά και περιβαλλοντικά που μπορούν, προφανώς, να προστατεύσουν το φυσικό περιβάλλον από τη δραστηριότητα και από κάθε δραστηριότητα που, ομολογουμένως, μπορεί να έχει περιβαλλοντικό «αποτύπωμα».

Το Δημοτικό Συμβούλιο χθες ψήφισε τη δική μου εισήγηση, όπως σας την ανέλυσα, στην αρχική μου τοποθέτηση. Μάλιστα, κατέληξα, λέγοντας «ότι δεν μπορούμε να τοποθετούμαστε με ένα ναι ή με ένα όχι σκέτο, αλλά θα πρέπει να κάνουμε τις προτάσεις μας. Τα ναι και τα όχι, τα υπέρ και τα κατά, «στοίχισαν» σε αυτή την κοινωνία και την «έκοψαν» στη μέση. Είμαστε εδώ, για να ενώσουμε αυτή την κοινωνία, βάζοντας όρους και από τις δύο πλευρές και για όσους αγωνιούν για την εργασία τους και για όσους αγωνιούν για το περιβάλλον -για το περιβάλλον αγωνιούν όλοι- αλλά και για όσους αγωνιούν, ότι, ενδεχομένως, κάποια ανθρωπογενής δραστηριότητα μπορεί να λειτουργήσει εις βάρος κάποιας άλλης.

Δεν έχουμε αρμοδιότητα, ούτε και σήμερα, να ελέγξουμε περιβαλλοντικά την επένδυση. Οι αρμοδιότητες αυτές ανήκουν στην Επιθεώρηση Μεταλλείων, στην Επιθεώρηση Περιβάλλοντος, στην Επιτροπή Τήρησης των Περιβαλλοντικών Όρων που υπάρχουν μέσα στην σημερινή κυα. Βοηθήστε μας, από τη θέση της Κυβέρνησης και από τη θέση του Κοινοβουλίου, να στελεχώσουμε μία Διεύθυνση Περιβάλλοντος στον Δήμο Αριστοτέλη με προσλήψεις ειδικών περιβαλλοντολόγων, οι οποίοι θα επιφορτιστούν με αυτόν τον τομέα.

Εξάλλου, μπορεί να κάναμε τις παρατηρήσεις μας και τις επαναφέρουμε, σε σχέση με τον ανεξάρτητο ελεγκτή περιβάλλοντος που είναι νέα ήθη για την περιοχή και για την επένδυση -νομίζω ότι υπάρχουν, έτσι και αλλιώς, και σε άλλες επενδύσεις τέτοιου είδους προβλέψεις- αλλά διαβάζουμε με κάποια ικανοποίηση, ότι δεν καταργείται το δικαίωμα των ελεγκτικών κρατικών μηχανισμών να επεμβαίνουν και να ελέγχουν, ανά πάσα στιγμή, την επένδυση και συνακόλουθα, ενδεχομένως, να επιβάλλουν πρόστιμα, εάν βρεθεί κάτι το μεμπτό. Φυσικά, όλο αυτό, στο «πλέγμα» του ότι εφαρμοστέο δίκαιο σε αυτή τη Σύμβαση είναι το ελληνικό δίκαιο. Εισάγεται μεν η διαδικασία της «διαιτησίας», η οποία, ευτυχώς, δεν μπορεί να ακυρώσει καμία πράξη της Διοίκησης, πλην, όμως, ουδείς μπορεί να παρακάμψει τα ελληνικά δικαστήρια, όταν αυτά θα χρειαστούν. Ήδη, έγινε επίκληση και για ποινικό δικαστήριο, το οποίο αναμένεται το προσεχές διάστημα.

Σε σχέση με την απασχόληση, τονίζουμε, ρητά και κατηγορηματικά, ότι σε αυτή την περιοχή, εφόσον αυτή η επένδυση προχωρήσει, προφανώς, στο πλαίσιο της κοινής λογικής, ότι θα μπορούν να βρεθούν στην περιοχή αυτή οι απαιτούμενες ειδικότητες, για να στελεχώσουν τα διάφορα τμήματα και πεδία της επένδυσης, θα πρέπει να είναι, κατά πλήρη προτεραιότητα, από την περιοχή. Φαντάζομαι, λοιπόν, τη δική μου περιοχή αύριο, εφόσον λειτουργήσει αυτή η επένδυση, να μην υπάρχει ανεργία. Και το λέω ξεκάθαρα. Δεν νομίζω, ότι ευνοεί κανέναν, όταν αυτή η τοπική κοινωνία θα ζήσει με αυτή την επένδυση, θα δεχθεί τις επιπτώσεις, θετικές και αρνητικές, αυτής της επένδυσης, και να μην έχει προτεραιότητα στην απασχόληση. Σε αυτό είμαστε κάθετοι και είμαστε υπόλογοι απέναντι στη νέα γενιά που, ήδη, εργάζεται σε αυτά τα μεταλλεία και στη νέα γενιά που προσδοκά, ενδεχομένως, να δει το εργασιακό της μέλλον σε αυτόν τον τόπο.

Προφανώς, το παρατήρησα και ευχαριστώ τον Πρόεδρο που μου έδωσε τη δυνατότητα να κάνω μία εκτενή αναφορά στην αρχή, γιατί συμπεριέλαβα όλα τα σημεία, όπως παρατήρησαν τα μέλη της Επιτροπής. Μίλησα για την εταιρική κοινωνική ευθύνη. Είναι θετικό, πραγματικά, ότι, για πρώτη φορά, τουλάχιστον εγώ αντιλαμβάνομαι, να συμβασιοποιείται ένα πρόγραμμα εταιρικής κοινωνικής ευθύνης. Φαίνεται, λοιπόν, πως γίνεται συμβατική υποχρέωση της εταιρείας, ότι για τα επόμενα χρόνια θα έχει ευθύνη απέναντι στην τοπική κοινωνία να παρέχει έργα, προμήθειες και υπηρεσίες. Όμως, με όρους. Με όρους που θα τους βάζει η ίδια η τοπική κοινωνία, κατά κύριο λόγο, που ναι μεν, αντιλαμβανόμαστε, ότι θα πρέπει να εξυπηρετούν, ενδεχομένως, και την επικοινωνιακή πολιτική αυτού που πληρώνει, πλην, όμως, τις προτεραιότητες για την τοπική κοινωνία θα πρέπει να τις βάζει η εκάστοτε Δημοτική Αρχή. Τα αντισταθμιστικά οφέλη δεν είναι για κανέναν Βαλιάνο, για καμία τωρινή Δημοτική Αρχή. Είναι και για τους επόμενους Δημάρχους, για τα επόμενα είκοσι πέντε χρόνια, ώστε να ξέρουν, ότι έχουν κεφάλαιο διαθέσιμο, προκειμένου να γίνουν έργα κοινής ωφελείας. Ξεκινώντας, βέβαια, από τις βασικές ανάγκες μας, τις καθημερινές, για να φτάσουμε στο επίπεδο ποιότητας ζωής των πολιτών μας, ακολουθώντας, φυσικά, μεγάλα αναπτυξιακά έργα που μπορούν να αλλάξουν τον ρου της ιστορίας και να ενισχύσουν, κατά κύριο λόγο, αφενός το περιβάλλον, αφετέρου τον άλλο «πόλο έλξης» της περιοχής που είναι ο τουρισμός.

Ναι, το σχήμα, ότι τα μεταλλεία μπορούν να χρηματοδοτήσουν τον τουρισμό μέσα από μεγάλα αναπτυξιακά έργα είναι, πραγματικά, ένα πολύ ωραίο σχήμα που αν καταφέρει να το δει αυτή η κοινωνία, θα έχει ενώσει αυτούς τους δύο οικονομικούς «πόλους» της περιοχής, ατενίζοντας με μεγαλύτερη αισιοδοξία το μέλλον.

Τέθηκε, και εγώ δεν θέλω να κρύβω τα λόγια μου, το ερώτημα αν θέλουμε αυτή τη Σύμβαση; Εμείς δεν θέλουμε να τοποθετηθούμε, το είπα πολλές φορές, με ένα απόλυτο ναι ή με ένα απόλυτο όχι. Στην περίπτωση του όχι, δηλαδή, ότι δεν θα υπάρχει αυτή η επένδυση στην περιοχή, με τους όρους και τις προϋποθέσεις που βάζουμε, με την αυστηρότητα στις περιβαλλοντικές δεσμεύσεις απαρέγκλιτα, τι έχουμε να απαντήσουμε στις 1.600 οικογένειες που σήμερα εργάζονται; Γι’ αυτό μας βλέπετε και με βλέπεται πάντα συναινετικό και μετρημένο στις τοποθετήσεις μου, προσπαθώντας, να ταιριάξω όλα αυτά τα «δίπολα» που έχουν δημιουργηθεί, τα προηγούμενα χρόνια, σε επίπεδο διαχείρισης κοινωνίας.

Ο Δήμος Αριστοτέλη, αποτελεί τον πιο δύσκολο Δήμο στην Ελλάδα, αντιμετωπίζοντας τέτοιου είδους σοβαρά ζητήματα. Και αυτό θα πρέπει, σας παρακαλώ, να το κατανοήσουν όλες οι πτέρυγες της Βουλής, γιατί είναι καλή η πολιτική αντιπαράθεση -κι’ εμένα μου αρέσει, συμμετέχω στην πολιτική ζωή του τόπου μου, έχω κι εγώ τις πολιτικές μου επιλογές- αλλά από τη θέση του Δημάρχου, οφείλω να είμαι η «συγκολλητική ουσία» γι’ αυτή την κοινωνία, η οποία υπέστη τα προηγούμενα χρόνια πραγματικές διώξεις, ποινικές δικογραφίες, αντεγκλήσεις, «σκοτωμούς», φασαρίες, τις οποίες κανείς δεν θέλει να ξαναδεί να έρχονται στο φως της επικαιρότητας, γιατί με τη διχόνοια δεν θα «φυτρώσει» ούτε χορτάρι στην περιοχή, όπως έλεγε ο Άγιος Κοσμάς.

Είναι γνωστό, ότι διεξάγονται δύο ερευνητικά προγράμματα για τα φαινόμενα ρωγματώσεων στη Στρατονίκη. Το ένα είναι από το Εθνικό Μετσόβιο Πολυτεχνείο και το άλλο από το Αριστοτέλειο Πανεπιστήμιο Θεσσαλονίκης που αφορούν, αφενός μεν, τη γεωλογική κατάσταση της περιοχής και αφετέρου, τις πιέσεις που δέχονται τα κτίρια από τα γεωλογικά φαινόμενα που εμφανίζονται στο Στρατονίκη. Εμείς ως Δήμος Αριστοτέλη, οφείλαμε -και αυτό πράξαμε- να συνάψουμε προγραμματική σύμβαση με τον απόλυτο φορέα που μπορεί να διαχειριστεί μία τέτοια έρευνα, με την Εθνική Αρχή Γεωλογικών Μελετών. Είναι σε ισχύ, λοιπόν, μία προγραμματική σύμβαση του Δήμου Αριστοτέλη, για να χρησιμοποιήσει ως τεχνικό σύμβουλο, επί των ερευνών αυτών, την ΕΑΓΜΕ, προσδοκώντας, ότι στο άμεσο χρονικό διάστημα θα έχουμε και τα αποτελέσματα των ερευνών, για να καταλήξουμε τελικά, εάν αυτό το φαινόμενο είναι καθαρά γεωλογικό. Είναι φαινόμενο που επηρεάζεται από τη μεταλλευτική δραστηριότητα; Κάτι είναι.

Θα πρέπει, λοιπόν, να μας το πουν τα Πανεπιστήμια. Ακόμη, δεν έχουμε φτάσει σε αυτό το συμπέρασμα. Είμαι σε θέση, απλώς, να πληροφορήσω το Σώμα, ότι έχουν ζητήσει προθεσμία για ολοκλήρωση των μελετών τους τα Πανεπιστήμια μέχρι 1 Ιουνίου 2021. Ας περιμένουμε, λοιπόν, μέχρι το καλοκαίρι. Ευελπιστώ να έχουμε οριστικά συμπεράσματα, από κοινού, με τον τεχνικό μας σύμβουλο που είναι το ΕΑΓΜΕ, προκειμένου να μπορέσουμε να καταλήξουμε σε ένα συμπέρασμα του τι συμβαίνει σε αυτόν τον τόπο.

Κλείνοντας, θέλω να πω, ότι ήταν πολύ χρήσιμη η συζήτηση στη Βουλή. Θέλω να ευχαριστήσω το Κοινοβούλιο που μας άκουσε, έστω σε αυτή τη φάση που έχει ολοκληρωθεί η διαβούλευση και νομικά μπορεί κανείς να αντιληφθεί, ότι οι όροι της Σύμβασης δεν μπορούν να τροποποιηθούν. Όμως, δηλώνουμε παρών για την επόμενη μέρα της μελέτης περιβαλλοντικών επιπτώσεων, όπως αυτή που έγινε στις 26/7/2011 και περιέλαβε μέσα πολλά θετικά στοιχεία για την τοπική κοινωνία, να συμβεί το ίδιο και τώρα. Θα είμαστε εδώ, για να λειτουργήσουμε αυτή την κατάσταση προς όφελος όλων των κοινωνικών ομάδων αυτού του τόπου και των εργαζομένων μας και των ανθρώπων του τουρισμού και του περιβάλλοντος και της εργασίας και των αντισταθμιστικών οφελών που διεκδικεί ο Δήμος Αριστοτέλη.

Τέλος, μιας και τόσος λόγος γίνεται για το περιβαλλοντικό «αποτύπωμα» από αυτή την επένδυση στον τόπο. Καλώ και δημοσίως -το έχω συζητήσει μαζί του, κατ’ ιδίαν, και νομίζω, ότι υπάρχει κοινός τόπος- τον αγαπητό Υπουργό, τον κ. Σκρέκα, να πάρει τη νομοθετική πρωτοβουλία και να εξαντλήσει τις δημοσιονομικές δυνατότητες του Κράτους και να δώσει τη μερίδα του «λέοντος» των μεταλλευτικών τελών -και αυτών που υπάρχουν ως νόμιμα δικαιώματα σήμερα και του πρόσθετου τέλους που αναφέρει η Σύμβαση- στην τοπική κοινωνία, για να μπορέσει αυτή η κοινωνία να αναπτυχθεί, αλλά και για να μπορέσει να αντιμετωπίσει ενδεχόμενα περιβαλλοντικά ζητήματα και «αποτυπώματα» που μπορεί να υπάρξουν από την επένδυση.

Τον καλώ, λοιπόν, και δημοσίως, ενώ για τα δικαιώματα που υπάρχουν για το 2020 και το 2021, όπου υπάρχει η ισχύουσα νομοθεσία, να εκδώσει απόφαση, με την οποία θα πάρει ο Δήμος το 40%, όπως δίνει το δικαίωμα ο νόμος των μεταλλευτικών τελών, αλλά και πέραν αυτού, να πάμε σε μία νομοθετική ρύθμιση, όπου ο Δήμος Αριστοτέλη, ή ενδεχομένως οι Δήμοι που έχουν στην επικράτειά τους τέτοιες μεγάλες μεταλλευτικές επενδύσεις, να πάρουν τη μερίδα του «λέοντος». Το ελληνικό δημόσιο με δύο ή τρία ή τέσσερα ή πέντε εκατομμύρια, δεν θα σωθεί. Ο Δήμος, όμως, μπορεί να κάνει αναπτυξιακά έργα, να ατενίσει το μέλλον με μεγαλύτερη αισιοδοξία και να αναλάβει πρωτοβουλίες.

Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εμείς σας ευχαριστούμε και μακάρι ο τεκμηριωμένος και μετριοπαθής λόγο σας να εισακουστεί σε κάθε κατεύθυνση.

Τον λόγο έχει ο κ. Αντωνίου.

**ΝΙΚΟΛΑΟΣ ΑΝΤΩΝΙΟΥ (Πρόεδρος της Τοπικής Κοινότητας Στρατονίκης):** Εγώ θα είμαι σύντομος, διότι με έχει καλύψει ο κ. Δήμαρχος.

Όπως ανέφερα προηγουμένως, σε ότι αφορά στις ρωγματώσεις στα σπίτια της Στρατονίκης, είμαι ο πρώτος που επιθυμεί να συνεχιστούν οι έρευνες, για να βγάλουμε κάποιο αποτέλεσμα. Βέβαια, σαφώς, τις απαντήσεις θα μας τις δώσουν οι επιστήμονες που τους έχει ανατεθεί η υπόθεση αυτή και οι οποίοι έχουν δεσμευτεί να μας δώσουν σύντομα αποτελέσματα, γιατί τα σπίτια μας χειροτερεύουν και έχουμε μεγάλο πρόβλημα. Υπάρχουν σπίτια και οικογένειες που «ξεσπιτώνονται», γιατί ραγίζουν τα σπίτια τους και φοβούνται να κοιμηθούν τη νύχτα.

Δεν έχω κάτι άλλο να πω. Θα ήθελα μόνο να συντομεύσει η υπόθεση, για να έχουμε αποτελέσματα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ακούστηκε συμπληρωματικά και αυτό από την Αυτοδιοίκηση. Τον λόγο έχει ο κ. Σάλτας.

**ΚΩΝΣΤΑΝΤΙΝΟΣ ΣΑΛΤΑΣ (Πρόεδρος της Ελληνικής Αρχής Γεωλογικών και Μεταλλευτικών Ερευνών (ΕΑΓΜΕ)):** Κύριε Πρόεδρε, θα απαντήσω επιγραμματικά στον «βομβαρδισμό» των ερωτήσεων που δέχθηκα από τον κ. Φάμελλο. Παρά τον σεβασμό που έχω προς το πρόσωπό του, θα του πω, ότι δεν έχουμε καμία, απολύτως, σχέση ως φορέας, με τη μεταλλουργία. Άρα, δεν μας «αγγίζει» το θέμα της μεταλλουργίας, δηλαδή, αν είναι flash smelting ή οτιδήποτε άλλο, διότι δεν είναι αυτός ο ρόλος της ΕΑΓΜΕ. Aναφέρθηκα στην αρχή, αλλά θα το επαναλάβω.

Δεύτερον, «βομβαρδιστήκαμε» με ερωτήσεις για το θέμα των royalties, αν είναι 1,5% ή 15%. Όμως, ούτε σε αυτά τα θέματα επεμβαίνει η ΕΑΓΜΕ. Η ΕΑΓΜΕ επεμβαίνει στα θέματα που άπτονται των θεμάτων ρωγματώσεων και γνωματεύει, καθώς έχουμε προγραμματική σύμβαση με τον Δήμο Αριστοτέλη. Επίσης, είμαστε σε θέση να απαντήσουμε, αν, τυχόν, κινδυνεύουν τα νερά της περιοχής. Πολλοί ανέφεραν, ότι, ενδεχομένως, να χαθούν τα νερά και να μην έχουν αυτές οι περιοχές νερό. Πάνω σε αυτό το θέμα μπορούμε να έχουμε άποψη.

Μπορούμε να έχουμε άποψη σε θέματα τεχνικής γεωλογίας, υδρογεωλογίας και να απαντήσουμε. Δεν απαντούμε σε αυτά, που ανέφερε ο κ. Υπουργός, διότι δεν έχουμε αυτό το γνωστικό αντικείμενο.

Θεωρώ ότι απάντησα στα ερωτήματά του. Θα ήθελα, όμως, να συμφωνήσουμε σε κάτι και αναφέρομαι στα σαράντα πέντε χρόνια εργασίας μου στην ύπαιθρο, στα μεταλλεία κ.λπ., αναφέροντας και πάλι τη μεγάλη αξία που έχει η περιφερειακή ανάπτυξη. Ζήσαμε περιοχές που οι άνθρωποι ήταν, είτε υλοτόμοι, είτε κτηνοτρόφοι, είτε με μικρό κλήρο γεωργίας και έγιναν περίφημοι τεχνίτες, έγιναν γεωτρυπανιστές, έγιναν χειριστές μηχανημάτων. Προόδευαν συνεχώς. Βλέπουμε την περιοχή Παρνασσού-Γκιώνας, που εργάστηκα πολλά χρόνια, να έχουμε μία περιοχή που έχει και τον τουρισμό και τα χωριά αυτά που ήταν «μίζερα», σήμερα, βρίθουν ανάπτυξης και συντηρείται και ο τουρισμός και η δουλειά τους.

Να αναφέρουμε, ότι στις μεταλλευτικές επιχειρήσεις, σήμερα, απασχολούνται, περίπου, 100.000 άνθρωποι, 20.000 άμεσα και 80.000 έμμεσα, ενώ το 3,5% του Α.Ε.Π. προέρχεται από την εξορυκτική δραστηριότητα.

Πιστεύω ακράδαντα, ότι και στη Χαλκιδική το ίδιο πράγμα θα συμβεί. Εξάλλου, στο θέμα του τουρισμού, δεν βρίσκεις δωμάτιο να μείνεις. Τα τελευταία εκατό χρόνια που λειτουργεί έτσι η περιοχή, δεν έχει βλαφτεί και δεν πιστεύω να βλαφτεί και στο μέλλον, διότι οι «δικλίδες» ασφαλείας και οι περιβαλλοντικές μελέτες ασφαλίζουν και «θωρακίζουν» την περιοχή και την εφαρμογή τους. Διαφορετικά, θα αποβληθεί ο οποιοσδήποτε της εταιρίας παραβλέψει αυτούς τους κανόνες.

Πιστεύω ακράδαντα, ότι είναι προς τη σωστή κατεύθυνση αυτή η επένδυση, αλλά, οπωσδήποτε, θα πρέπει να τηρηθούν οι περιβαλλοντικοί όροι.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Πετράκης.

**ΙΩΑΝΝΗΣ ΠΕΤΡΑΚΗΣ (Πρόεδρος της Τοπικής Κοινότητας Ολυμπιάδας):** Ευχαριστώ, κύριε Πρόεδρε. Καταρχάς, να πω, ότι συμφωνώ με όσα έχει πει ο Δήμαρχος. Η πληροφορία που έχω σχετικά με τη μονάδα νερού που ζητάμε για την Ολυμπιάδα είναι, ότι υπάρχει προγραμματισμός από την εταιρία με ένα κόστος τριών - τεσσάρων εκατομμυρίων ευρώ για τη δημιουργία αυτής της μονάδας. Δεν ξέρω πώς βγήκε, ότι αυτό δεν πρόκειται να γίνει. Εμείς θα αγωνιστούμε και θα «παλέψουμε» μαζί με τον Δήμαρχο και τους άλλους φορείς, γιατί μιλάμε για άλλα είκοσι πέντε χρόνια εκμετάλλευσης. Άρα, για εμάς, η μονάδα νερού είναι πρωταρχικός στόχος.

Επίσης, σε ότι αφορά στις θέσεις εργασίας, νομίζω, ότι είναι αυτονόητο, ότι και η ίδια η εταιρεία δεν μπορεί να φέρει εργαζόμενους από τη Βουλγαρία ή τα Νέα Μουδανιά και να αφήσει παιδιά δικά μας. Δεν υπάρχει ο λόγος να δημιουργεί ρήξεις με την κοινωνία.

Τέλος, το περιβάλλον δεν είναι ένα «αποστειρωμένο» κάδρο που το έχουμε σε ένα τοίχο και το βλέπουμε. Σεβασμός στο περιβάλλον, αλλά με αγάπη στις οικογένειες που εργάζονται και σε αυτές που θέλουν να εργαστούν. Θα φροντίσουμε, λοιπόν, για την ισορροπία και την ισόρροπη ανάπτυξη, για τον τουρισμό και τη μελισσοκομία και όλα τα σχετικά και θα συνυπάρξουμε. Δόξα τον Θεό, μέχρι τώρα, με ένα δείγμα γραφής στο εργοστάσιο εμπλουτισμού της Ολυμπιάδας και του Μεταλλείου έχουμε αποδείξει, ότι τα έχουμε καταφέρει. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει η κυρία Ληστή.

**ΑΓΓΕΛΙΚΗ ΛΗΣΤΗ (Εκπρόσωπος της Επιτροπής Αγώνα Μεγάλης Παναγίας):** Ευχαριστώ, κύριε Πρόεδρε. Θα ήθελα να απαντήσω στην ερώτηση του κ. Αρσένη. Υπήρξαν κρούσματα στην περιοχή και τα περισσότερα από αυτά αφορούσαν αρχικά σε εργαζομένους της Eldorado. Θα ήθελα να θέσω υπόψη σας, ότι στο δεύτερο μεγαλύτερο χωριό του Δήμου, τη Μεγάλη Παναγία, δεν υπάρχει γιατρός από τον Μάρτιο του 2020. Δεν θα ήθελα να επεκταθώ περαιτέρω, σε σχέση με την κατανομή των κρουσμάτων. Όμως, αυτό που μάς προβληματίζει είναι, γιατί η Χαλκιδική παραμένει στο «βαθύ κόκκινο» από το περασμένο καλοκαίρι. Επίσης, γι’ αυτό που αναρωτιόμαστε είναι πως το ιικό φορτίο παραμένει τόσο υψηλό, παρά τα συνεχόμενα και «σκληρά» lock down.

Σχετικά με την ερώτηση της κυρίας Μάλαμα για την επαναπλήρωση του ανοιχτού ρήγματος. Εμείς δεν πιστεύουμε, ότι θα επαληθευτεί αυτό το σενάριο. Θέλουμε να υπενθυμίσουμε, ότι η Eldorado Gold είναι εταιρεία χαμηλού κόστους παραγωγής χρυσού και το πρόγραμμα των Σκουριών ανήκει στο Top 10 lowest cost gold development projects, όπως αναφέρει η ίδια η εταιρεία και σε αυτό κατέχει την πρώτη θέση παγκοσμίως, με, μόλις, 215 δολάρια, ανά ουγγιά χρυσού. Αυτό αφορά την επιφανειακή εξόρυξη, ενώ σε ότι αφορά στην υπόγεια εξόρυξη το κόστος ανεβαίνει σε πάνω από χίλια δολάρια. Αυτό για εμάς, σε κάθε περίπτωση, σημαίνει υψηλό περιβαλλοντικό και κοινωνικό κόστος και σίγουρα όχι ανάπτυξη και ευημερία.

Ακόμη και αυτή η υπόσχεση επαναπλήρωσης είναι προβληματική, καθώς η λιθογόμωση δεν είναι και καμιά καινοτόμος φιλοπεριβαλλοντική μέθοδος, ενώ η κατάχωση σε έναν ανοιχτό κρατήρα εξορυκτικών αποβλήτων και στείρων εξόρυξης, με ή χωρίς γεωμεμβράνες, είναι βέβαιο, ότι θα προκαλέσουν όξινες απορροές, που, μαθηματικά, θα καταλήξουν στον μεγαλύτερο υδροφόρο ορίζοντα της Χαλκιδικής.

Αν υπήρχε χρόνος, σίγουρα, θα μπορούσαμε να μιλάμε για μέρες. Ωστόσο, θα κλείσω με μία παρένθεση, σχετικά με το υποτιθέμενο μειωμένο περιβαλλοντικό «αποτύπωμα». Το ρέμα Λοτσάνικο που θα αποδοθεί προς δημόσια χρήση είναι, ήδη, αποψιλωμένο και εκχερσωμένο, δηλαδή, καταστραμμένο ως φυσικό περιβάλλον. Όσο για το ρέμα Καρατζά που θα γίνει η απόθεση των τοξικών αποβλήτων είναι, επίσης, κατεστραμμένο και καλούμε τον κ. Δήμαρχο να το επισκεφθεί, για να αποκτήσει, επιτέλους, ιδία άποψη και να δοθεί ένα τέλος στο «παραμύθι» των ευσεβών πόθων .

Γι’ αυτά που βλέπουν τα μάτια μας δεν μπορεί να μας πείσει κανένας πολιτικός ή οικονομικός παράγοντας, ότι δεν είναι έτσι. Ευχαριστούμε.

**ΓΕΩΡΓΙΟΣ ΒΛΑΧΟΣ(Πρόεδρος της Επιτροπής):** Τον λόγο έχει ο κ. Δημητριάδης.

**ΣΑΡΑΝΤΟΣ ΔΗΜΗΤΡΙΑΔΗΣ (Συνεργαζόμενο μέλος του Παρατηρητηρίου Μεταλλευτικών Δραστηριοτήτων):** Κύριε Πρόεδρε, τέθηκε μία ερώτηση από τον κ. Αρσένη και την κυρία Μάλαμα, πώς συγκρίνεται η Σύμβαση αυτή με τα αντίστοιχα που συμβαίνουν σε ευρωπαϊκές χώρες. Στις ευρωπαϊκές χώρες δεν ξέρω, αν συμβαίνει κάτι αντίστοιχο. Δηλαδή, δεν έχω υπόψη μου να είναι οι αντίστοιχες συμβάσεις, τόσο υπέρ μιας εταιρείας, και κατά του δημοσίου. Θα έλεγα, ότι και στην Αφρική ακόμη αυτά τα πράγματα γίνονταν σε παλαιότερες εποχές, ενώ τώρα έχουν εγκαταλειφθεί. Ίσως, σε χώρες της Νότιας Αμερικής μπορούμε να βρούμε κάτι αντίστοιχο.

Επίσης, στην ερώτηση της κυρίας Μάλαμα, τι μπορεί να κάνει η εταιρεία σε περιοχές που δεν έχει «αγγίξει», μέσα στον μεταλλευτικό χώρο που «εξουσιάζει». Η απλή απάντηση είναι ότι, ό,τι θέλει μπορεί να κάνει, διότι δεν υπάρχει κάποιος συγκεκριμένος περιορισμός που να την αποκλίνει από το να κάνει, ακριβώς, ό,τι θέλει.

Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Ψαρούδας.

**ΣΠΥΡΙΔΩΝ ΨΑΡΟΥΔΑΣ (Γενικός Διευθυντής της Περιβαλλοντικής Οργάνωσης «Καλλιστώ»):** Κύριε Πρόεδρε, τέθηκε μία ερώτηση, σχετικά με τις εκτιμώμενες επιπτώσεις σε προστατευόμενα είδη και τους οικοτόπους της περιοχής. Θα δώσω μία συνοπτική απάντηση. Αναφέρθηκα, ήδη, στην πρωτολογία μου, ότι το 2011, με δικά μας μέσα, κάναμε μία μελέτη για τις επιπτώσεις που αναμένεται να έχει η δραστηριότητα της «Ελληνικός Χρυσός» σε τρία θηλαστικά. Στη βίδρα, τον λύκο και το τσακάλι που ξέρετε, ότι έχουν σημαντική παρουσία εδώ και χρόνια στην περιοχή.

Η κοινή διαπίστωση ήταν, ότι δεν πραγματοποιήθηκε από την εταιρεία καμία απόπειρα χαρτογράφησης της εξάπλωσης και της πληθυσμιακής κατάστασης των τριών αυτών θηλαστικών. Επίσης, σημειώθηκε παντελής έλλειψη αναφοράς της μελέτης περιβαλλοντικών επιπτώσεων στις ενδεχόμενες επιπτώσεις των σχεδιαζόμενων επεμβάσεων, καθώς, επίσης, και σε μέτρα που οφείλουν να ληφθούν για τον μετριασμό των όποιων επιπτώσεων.

Καταλήξαμε στο συμπέρασμα με αυτή τη μελέτη, ότι θα υπάρξουν μόνιμες και μη αναστρέψιμες επιπτώσεις στον πληθυσμό αυτών των ειδών και ειδικά τις βίδρας που είναι, εξαιρετικά, ευαίσθητη και εξαρτάται από την υγεία και την κατάσταση των υδάτινων αποθεμάτων και των ρεμάτων στην περιοχή. Αναφέραμε, επίσης, ότι είναι πολύ πιθανό να έχουμε μόνιμες και μη αναστρέψιμες επιπτώσεις.

Μάς δίνεται η ευκαιρία, λοιπόν, να πούμε, αυτό το οποίο ζητήθηκε ή υπονοήθηκε στην αρχική μας τοποθέτηση. Νομίζουμε, ότι πρέπει να υπάρξει στρατηγική μελέτη περιβαλλοντικών επιπτώσεων και να ανοίξει η συζήτηση, η οποία δεν πρέπει να γίνει με την απουσία της τοπικής κοινωνίας, έτσι κι αλλιώς. Θα μπορούσαμε να κάνουμε μία σύγκριση και να δούμε, αν αυτό που περιμέναμε, συνέβη, πράγματι, στην περιοχή και να το τεκμηριώσουμε με περισσότερα στοιχεία. Είναι κάτι που μπορούμε να κάνουμε με δικά μας μέσα. Δεν χρειαζόμαστε ιδιαίτερους χρηματικούς πόρους γι’ αυτό.

Τέλος, να επισημάνω, ότι υπάρχει υπέρμετρη επιβάρυνση της παραλιακής ζώνης Ολυμπιάδας - Στρατωνίου. Εκεί τα υφιστάμενα εργοστάσια του οικισμού, που είναι σε απόσταση αναπνοής από τα χωριά, ενώ θα έπρεπε να έχουν κλείσει και να έχει ακολουθήσει η περιβαλλοντική αποκατάσταση και απόδοση αυτών των περιοχών στις τοπικές κοινωνίες, αντ’ αυτού παρατείνεται η λειτουργία τους για άλλα είκοσι πέντε ή και πενήντα χρόνια με δραματικά αρνητικές συνέπειες για το περιβάλλον, ακόμη και για τους κατοίκους.

Ανάμεσα σε αυτές τις δύο αυτές περιοχές, βρίσκεται και περιοχή Natura 2000. Είναι το Όρος Στρατωνικό που βρίσκεται σε εκείνη την περιοχή και το οποίο παλαιότερα, δεν ήταν, στην πραγματικότητα, υπό διαχείριση.

Τώρα έχει έρθει στην αρμοδιότητα του φορέα διαχείρισης Κορώνειας - Βόλβης - Χαλκιδικής. Νομίζω, λοιπόν, ότι θα πρέπει και ο φορέας που είναι αρμόδιος για τη διαχείριση της περιοχής, να εξετάσει την ακεραιότητα της περιοχής. Δηλαδή, κατά πόσο επηρεάζεται ή όχι και με τα νέα επενδυτικά σχέδια, προκειμένου να μπορέσει να τοποθετηθεί και να έχουμε μία πιο σαφή άποψη πάνω στις αναμενόμενες επιπτώσεις.

Αυτά από δικής μας πλευράς. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Σκιαδαρέσης.

**ΓΕΩΡΓΙΟΣ ΣΚΙΑΔΑΡΕΣΗΣ (Αναπληρωτής Προϊστάμενος της Εφορείας Αρχαιοτήτων Χαλκιδικής και Αγίου Όρους):** Θα απαντήσω πολύ σύντομα στις δύο ερωτήσεις που ετέθησαν από τον κ. Αρσένη και την κυρία Μάλαμα. Νομίζω με μία απάντηση θα καλύψω και τους δύο.

Σε ότι αφορά στη σύναψη μνημονίων συνεργασίας και συναντίληψης για συνεργασία, στο πλαίσιο αρχαιολογικών έργων. Όταν γίνονται αρχαιολογικά έργα, ανασκαφές, δηλαδή, στο πλαίσιο ιδιωτικών ή δημόσιων ή δημοτικών έργων, κ.λπ. πάντοτε υπογράφουμε και πάντοτε συντάσσουμε. Σε αυτά τα μνημόνια, όπως άλλωστε επιβάλλει και ο ν.4072/2012, ΦΕΚ 86 Α/11.4.2012 -είναι το άρθρο 6-, καταρχάς, εξειδικεύονται οι διατάξεις του αρχαιολογικού νόμου και στο ειδικό αυτό μνημόνιο είναι δυνατόν να περιλαμβάνονται και πρόσθετοι όροι, οι όποιοι αφορούν στο οικείο έργο -το διαβάζω ακριβώς, όπως είναι στην παρ. 3 του άρθρου 6, «εφόσον οι όροι αυτοί δεν είναι αντίθετοι προς τις κείμενες διατάξεις ή τους όρους του προτύπου».

Τέτοια μνημόνια μπορεί να είναι της τάξεως των δύο, τριών, τεσσάρων σελίδων. Πολύ επιγραμματικά, μπορώ να σας πω, έχοντας μπροστά μου δυο, τρεις παρόμοιες περιπτώσεις μεγαλύτερων ή μικρότερων έργων, ότι προβλέπουν τους όρους της συνεργασίας, την έκταση και τη διάρκεια της αρχαιολογικής έρευνας, ενδεχόμενα προκαταρκτικά στάδια της έρευνας ή και έργα υποδομής. Μπορούν να προβλέπουν ακόμη και δοκιμαστικές έρευνες ή επιφανειακές έρευνες, την ανασκαφική και αρχαιολογική τεκμηρίωση, την αποτύπωση των ευρημάτων, τη φωτογράφηση και τη δημοσίευση των ευρημάτων. Προβλέπουν, επίσης, τη συντήρηση των ευρημάτων, ακόμη και τη φύλαξή τους σε κάποιον χώρο, ανάλογα με το τι υπάρχει. Οπωσδήποτε, προβλέπουν για το προσωπικό συγκεκριμένες λεπτομέρειες, όπως πόσοι αρχαιολόγοι, πόσοι εργατοτεχνίτες, πόσοι αρχιτέκτονες και όλες τις ειδικότητες που μπορούν να εμπλακούν σε μία αρχαιολογική ανασκαφή. Επίσης, προβλέπουν την υλικοτεχνική υποδομή που απαιτείται για την διενέργεια μιας τέτοιας έρευνας, ακόμη και την προβολή του αρχαιολογικού έργου και τη δημοσίευση, όπως είπα και προηγουμένως.

Ενδεικτικά αναφέρω κάποια άρθρα και κάποιες διατάξεις, οι οποίες θα μπορούν να μπουν μέσα σε κάποια μνημόνια. Οπωσδήποτε, όλα αυτά ελέγχονται από αρμόδιες υπηρεσίες του Υπουργείου και υπογράφονται ανάλογα από την εκάστοτε πολιτική ηγεσία. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει ο κ. Ζουμπάς

**ΓΕΩΡΓΙΟΣ ΖΟΥΜΠΑΣ (Μέλος του Συλλόγου Φίλων του Περιβάλλοντος Ιερισσού):** Η ερώτηση ήταν, αν κάποιοι έχουν καταδικαστεί από την εταιρεία και τι ακριβώς είναι αυτό που είπα. Τον Οκτώβριο του 2020, λοιπόν, τέσσερα στελέχη της εταιρείας, οι επικεφαλής των δραστηριοτήτων, ήταν κατηγορούμενοι για ρύπανση των υδάτων το 2014 και το 2015. Καταδικάστηκαν οι δύο, γιατί οι άλλοι δύο, δεν ήταν τότε στις αντίστοιχες θέσεις. Καταδικάστηκαν, ομόφωνα και αμετάκλητα, για το κατηγορητήριο που ήταν για υποβάθμιση του περιβάλλοντος και ρύπανση των υπογείων υδάτων. Υπάρχουν είκοσι μία παραβάσεις της εταιρείας που έχουν βεβαιωθεί από τους επιθεωρητές περιβάλλοντος και για τις οποίες μπήκαν κάποια πρόστιμα. Η εταιρεία, βέβαια, με διάφορα τεχνάσματα προσέφυγε στη Δικαιοσύνη για τα πρόστιμα. Τελικά, κάποια της καταλογίστηκαν, οριστικά, από το Εφετείο. Όμως, ξέρετε, ότι σε αυτή τη διαδικασία υπάρχει και ποινική διαδικασία. Γι’ αυτόν τον λόγο παραπέμπονται ο τότε Γενικός Διευθυντής της εταιρείας και η, τότε και σήμερα, υπεύθυνη περιβάλλοντος, σε βαθμό κακουργήματος. Η δίκη έχει αναβληθεί δύο - τρεις φορές. Κάποιες φορές με ευθύνη των κατηγορουμένων και κάποιες φορές λόγω του κορονοϊού και έχει οριστεί για τις 21/4/2021 στο Μεικτό Κακουργιοδικείο Θεσσαλονίκης.

Θέλω, λοιπόν, να ρωτήσω, εάν, κατά την άποψή μου, όπως φαίνεται στο άρθρο 11β΄, απαλλάσσονται όλοι αυτοί από τις κατηγορίες, καθώς η Σύμβαση αναφέρει, ότι «παύει οποιαδήποτε διαδικασία για την ίδια την εταιρεία και τα πρόσωπα που συνδέονται με αυτή». Καταλαβαίνετε, λοιπόν, τι σημαίνει αυτό, αν η μετάφραση που κάνω εγώ, έχοντας ρωτήσει και κάποιους νομικούς- απαλλάσσει αναδρομικά τους ανθρώπους, για τους οποίους το Συμβούλιο Πλημμελειοδικών έκρινε, ότι έχουν προβεί σε αδίκημα σε βαθμό κακουργήματος. Τι θα σημαίνει αυτό και για τους ανθρώπους της περιοχής και για τους ανθρώπους που ήταν παράσταση πολιτικής αγωγής; Να σημειώσω, ότι παράσταση πολιτικής αγωγής για το θέμα του κακουργήματος έχουν κάνει οι δημότες και όχι ο Δήμος Αριστοτέλη, που μας λέει, ότι θα προασπίσει το περιβάλλον, κ.λπ..

Θέλω, λοιπόν, να ρωτήσω τον Υπουργό και όλους εσάς, εάν αυτό σημαίνει και «αμνηστία» όλων όσων έχουν συμβεί μέχρι σήμερα; Εγώ έτσι το μεταφράζω.

Ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Τον λόγο έχει ο κ. Στασινός.

**ΓΕΩΡΓΙΟΣ ΣΤΑΣΙΝΟΣ (Πρόεδρος της Δ.Ε. του Τεχνικού Επιμελητηρίου Ελλάδος ΤΕΕ)**: Θέλω να απαντήσω τα εξής, σύντομα. Οι πιο σημαντικοί παράγοντες, που θα πρέπει να λάβει υπόψη της η Σύμβαση, είναι, προφανώς, οι περιβαλλοντικοί όροι, η ασφάλεια και η υγιεινή. Αυτό σε απάντηση του κ. Αρσένη που μου ζήτησε τους τρεις παράγοντες.

Σε σχέση με την ερώτηση του κ. Φάμελλου. Τόνισα, ότι είναι σημαντικό το θέμα της μεταλλουργίας, δηλαδή, της παραγωγής χρυσού εδώ στη χώρα μας, διότι κανένας δεν θέλει, απλώς, να παράγεται εδώ η πρώτη ύλη και να επεξεργάζεται αλλού. Και αυτό είναι πολύ σημαντικό από κάθε άποψη και πρέπει να γίνει σοβαρή δουλειά από την εταιρεία, το Υπουργείο και τους επιστημονικούς φορείς που μπορούν να βοηθήσουν. Είτε με τη μέθοδο του flash smelting, που, ήδη, προτάθηκε και δεν εφαρμόστηκε ακόμη εδώ, είτε με άλλη μέθοδο που θα πρέπει να αξιολογηθεί. Σίγουρα, όχι με τη μέθοδο χρήσης κυανίου που πρέπει να αποφευχθεί, όχι για περιβαλλοντικούς όρους μόνο, ούτε μόνο για τις αντιδράσεις της τοπικής κοινωνίας, αλλά γιατί αξίζει τον κόπο να επενδύσουμε όλοι μαζί σε καινοτόμες λύσεις με μικρότερο περιβαλλοντικό κόστος που θα φέρει στο μέλλον πολλαπλασιαστικά οφέλη και εκτός του πεδίου επένδυσης.

Σε ότι αφορά, όμως, πολλά θέματα που σχολιάστηκαν, σχετικά με τους περιβαλλοντικούς όρους, υπάρχουν αρμόδιες υπηρεσίες του Υπουργείου Περιβάλλοντος και σε άλλα στάδια, οι οποίοι εγκρίνουν αυτούς τους περιβαλλοντικούς όρους και ελέγχουν τις περιβαλλοντικές μελέτες. Προφανώς, πρέπει να είναι με σύγχρονους όρους και με την ισχύουσα, κάθε φορά, νομοθεσία.

Όμως, δεν θα πρέπει να μπαίνουμε σε μία διαδικασία, που ο καθένας θα κρίνει, είτε έχει τη γνώση, είτε όχι, όλους τους περιβαλλοντικούς όρους και την περιβαλλοντική νομοθεσία. Ή εμπιστευόμαστε τους θεσμούς και τη νομοθεσία που υπάρχει ή δεν τους εμπιστευόμαστε και δεν τους ακολουθούμε.

Ευχαριστώ και πάλι, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Σας ευχαριστούμε όλους για τη σημερινή παρουσία σας.

Σε αυτό το σημείο, ολοκληρώνουμε τη δεύτερη συνεδρίαση, κατά σειρά. Ακούσαμε όλους τους φορείς με άνεση χρόνου και κατατέθηκαν όλες οι απόψεις. Πιστεύω, ότι ο καθένας με τον τρόπο του, προσπάθησε να συμβάλει στην καλύτερη νομοθέτηση της Επιτροπής μας.

Υπενθυμίζω, ότι στις 15.00΄ θα ξεκινήσει η 3η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ.: Ανδριανός Ιωάννης, Αντωνιάδης Ιωάννης, Βασιλειάδης Βασίλειος, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Γκίκας Στέφανος, Κατσανιώτης Ανδρέας, Κεφαλογιάννη Όλγα, Μπουκώρος Χρήστος, Οικονόμου Βασίλειος, Παπαδόπουλος Μιχαήλ, Ράπτη Ελένη, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Τραγάκης Ιωάννης, Φόρτωμας Φίλιππος, Χειμάρας Θεμιστοκλής (Θέμης), Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Μάλαμα Κυριακή, Πέρκα Θεοπίστη (Πέτη), Σαντορινιός Νεκτάριος, Σαρακιώτης Ιωάννης, Τελιγιορίδου Ολυμπία, Σκουρλέτης Παναγιώτης (Πάνος), Φάμελλος Σωκράτης, Χαρίτσης Αλέξανδρος (Αλέξης), Αρβανιτίδης Γεώργιος, Γκόκας Χρήστος, Κατρίνης Μιχαήλ, Πάνας Απόστολος, Δελής Ιωάννης, Αβδελάς Απόστολος, Αρσένης Κρίτων-Ηλίας και Λογιάδης Γεώργιος.

Τέλος και περί ώρα 14.20΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**